ৰঙাজানৰ নাট্যকর্মী প্রদীপ গগৈৰ সৈতে এটি সাক্ষাৎকাৰ-(ত্ৰিলোচন গগৈ) - মুক্ত চিন্তা\nৰঙাজানৰ নাট্যকর্মী প্রদীপ গগৈৰ সৈতে এটি সাক্ষাৎকাৰ-(ত্ৰিলোচন গগৈ)\n? আপুনি সৰুৰে পৰাই লিখা-মেলা কৰিছে। প্ৰবন্ধ, গল্প, কবিতা, উপন্যাস, নাটক আৰু ব্যংগ ৰচনা—এই সকলাতে আপোনাৰ দখল। মই জানিব খুজিছোঁ, কোনখন ক্ষেত্ৰত আপুনি বেছি একাত্মবোধ কৰে ? আপোনাৰ কোনটো পৰিচয়ত আপুনি সুখ অনুভৱ কৰে ?\nপ্রদীপ গগৈঃ এই সকলো ক্ষেত্ৰই আছিল মোৰ বাবে সৃষ্টিধর্মী ক্ষেত্র। সেয়ে মই কবিতা লিখি যিটো আনন্দ পাওঁ, নাটক, গল্প, উপন্যাস লিখিও একে আনন্দই পাওঁ। সেয়ে, কোনটো ভাল পাওঁ, কোনটো কম ভাল পাওঁ কোনোদিন বিচাৰ কৰি চোৱা নাই। আটাইকেইটা ক্ষেত্ৰই মোৰ বাবে সমানে প্রিয়।\n? আপোনাৰ অভিজ্ঞতাৰে ৰঙাজানৰ নাট্য-চর্চা সম্পর্কে কওক। আপোনাৰ দিনত পৰিৱেশটো কেনেকুৱা আছিল, কি নাটক কৰিছিল বিতংভাৱে কওক।\nপ্রদীপ গগৈঃ মই নাটক কৰাৰ আগেয়েই সমগ্ৰ ৰঙাজানতে প্ৰকৃতাৰ্থত নাট্য-চৰ্চাৰ এটাপৰিৱেশ গঢ় লৈ উঠিছিল। মই দেখা নাটকৰ ভিতৰত সম্ভৱ ১৯৫৫ চনত, ‘পিয়লি ফুকন’ নাটকখনলৈ মনত পৰে। তাৰ আগৰবোৰ মনত নাই। নাট্য-চৰ্চাৰ কেন্দ্ৰ আছিল ৰঙাজান চৰকাৰী নিম্ন বুনিয়াদী বিদ্যালয়। ১৯৩০-৩৫ চনৰ ভিতৰত মোৰ দেউতা হেমচন্দ্ৰ গগৈয়ে 'কল্যাণী' নামৰ পূৰ্ণাংগ নাটক এখন পৰিচালনা আৰু অভিনয়ো কৰিছিল। 'চাহজাহান' নামৰ আন এখন পূর্ণাংগ নাটকো তেওঁ পৰিচালনা কৰিছিল।\nমোৰ দেউতাৰ ভাগিনীয়েক, মুক্তি যুঁজাৰু, ৰঙাজান বেছিকৰ প্ৰাক্তন প্রধান শিক্ষক প্রয়াত ফণীন্দ্রনাথ হাতীবৰুৱাই স্বাধীনতাৰ আগে-পিছে এবিধ ‘চোতাল নাটক’ কৰিছিল। কাৰোবাৰ বৰবিয়া হ'লে, বিয়াৰ দুই-এদিন মানৰ আগত চোতালত মঞ্চ সাজি এইবিধ নাটক কৰা হৈছিল। সহ অভিনয় হোৱা নাছিল। পুৰুষেই নাৰী চৰিত্ৰত অভিনয় কৰিছিল।\nযোৱা শতিকাৰ পঞ্চম কি ষষ্ঠ দশকত গড়গুৰিৰ ৰজনী গগৈ, কৈটি গগৈ আৰু ফণীন্দ্রনাথ হাতীবৰুৱাই 'চৈকটা যুৱক সংঘ' নামৰ এটা অনুষ্ঠান গঢ়ি তুলিছিল। সম্ভৱতঃ সমগ্র ৰঙাজানৰ ভিতৰত এইটোৱে আছিল প্রথম যুৱক সংঘ। তেওঁলােকে গড়গুৰি আৰু তাৰ আশে-পাশে বিভিন্ন পূর্ণাংগ নাটক কৰিছিল। তেওঁলোকে চোতাল নাটকো কৰিছিল। তেওঁলোকে যিমান নাটক কৰিছিল, ৰঙাজানৰ কোনো অনুষ্ঠানে আজিও সিমান কৰিব পৰা নাই।\nৰঙাজান হাইস্কুলত নাট্য-চৰ্চাৰ এটা পৰিৱেশ গঢ়ি তুলিছিল প্রাক্তন প্রধান শিক্ষক চিত্রসেন ৰাজকুমাৰে। ১৯৫৯ চনত তেওঁ স্কুলৰ প্রীতি সন্মিলনত হিন্দু-মুছলমানৰ সাম্প্রদায়িক ঐক্যৰ ভিত্তিত লিখা একাংকিকা এখন মঞ্চস্থ কৰিছিল। এই নাটকত মই গুৰুত্বপূর্ণ চৰিত্র এটাত অভিনয় কৰিছিলোঁ। চিত্রসেন ৰাজকুমাৰৰ পৰাই মই প্রথম নাটক কেনেকৈ পৰিচালনা কৰিব লাগে, অভিনয় কি, পদ সঞ্চালন ইত্যাদি পৰিপাটিকৈ শিকিছিলোঁ। সেই বছৰতে তেওঁ ‘পিয়লি ফুকন’ নাটকখন পৰিচালনা কৰিছিল। তাত মই 'নাচনী' নামৰ নাৰী চৰিত্ৰটোত অভিনয় কৰিছিলোঁ। ইয়াতে মই প্রথম নাৰী চৰিত্ৰত অভিনয় কৰিছিলোঁ। 'পিয়লি ফুকন' কৰাৰ পিছদিনাই ৰঙাজান হাইস্কুলত সম্পূর্ণ ছাত্ৰীয়ে 'নল-দময়ন্তী' কৰিছিল। সম্পূর্ণ ছোৱালীয়ে ৰঙাজানত বোধহয় এইখনতেই প্রথম অভিনয় কৰিছিল। সহ-অভিনয়ৰ নাটকত নাৰী চৰিত্ৰত প্রথম অভিনয় কৰা অভিনেত্রীগৰাকী হ’ল, গড়গুৰিৰ জীয়াৰী, অর্জুনগুৰিৰ প্ৰয়াত ৰুদ্ৰ গগৈৰ পত্নী কিৰণ গগৈ। তেওঁ ডিফুত থাকোঁতে ১৯৬২ চনতে ডিফু ক্লাবৰ হৈ গুৱাহাটীত ‘ৰৌটোতে ঢৌটো’ নামৰ নাটকখনত অভিনয় কৰিছিল। ডিফু ক্লাবত প্রত্যেক মাহতে এখন বা দুখন নাটক হৈছিল। তেওঁ প্রত্যেকখন নাটকতে নায়িকা আছিল। স্থানীয় মহিলা বা ছোৱালীয়ে সহ-অভিনয় কৰাত বাধা আছিল বাবে তেওঁ সেইফালৰ পৰাও সুবিধাটো পাইছিল।কিৰণ গগৈ ৰঙাজানৰ একমাত্র মহিলা নাট্যকাৰ। ৰঙাজান হাইস্কুলৰ প্রাঙ্গণত এটা অনুষ্ঠানত তেওঁ লিখা 'নয়ন তৰা' একাংকিকাখন মঞ্চস্থ কৰা হৈছিল।\n১৯৫৪ চনত মই চোতাল নাটক কৰিছিলোঁ। আমাৰ চোতালতে হৈছিল। দেউতাই পৰিচালনা কৰিছিল। নাটকখনৰ নামটো আছিল 'ধ্ৰুৱ'। চোতালৰ একোণত দ্ৰপচিন হিচাপে দুখন তিৰপাল জোৰা লগাই ওলোমাই দিয়া হৈছিল। সন্মুখত উইংছ হিচাপে দুফালে দুখন চাদৰ ওলোমাই দিয়া হৈছিল। মেক আপ মেন আছিল হৰিপ্ৰসাদ বৰুৱা। 'ধ্ৰুৱ' চৰিত্ৰত শিশু মোহন গগৈয়ে অভিনয় কৰিছিল। ৰজা হৈছিলোঁ মই নিজে। ৰাণী হৈছিল জগত গগৈৰ এজনী ছোৱালী। ৫০ জনমান দর্শক হৈছিল। নাটকখন দ্বিতীয়বাৰ জগত গগৈৰ চোতালত কৰোঁতে প্রায় ১৫০ জনমান দৰ্শক হৈছিল। তাৰ পিছত মাজে-সময়ে আমাৰ চোতালত কোনো নাটকৰ একোটা দৃশ্য প্ৰদৰ্শন কৰিছিলোঁ। নাটক কৰোঁতে দুটাকৈ পেট্র’মাক্স ব্যৱহাৰ কৰিছিলোঁ। খুব সম্ভৱ ১৯৬০ চনত গটঙাত'কনৌজ কুঁৱৰী' নাটকখন কৰিবলৈ লোৱা হৈছিল। তাত মুহিচন্দ্ৰ গগৈয়ে সকলো অভিনেতাকে মদ খাই নাহিবলৈ সকীয়াই দিছিল। আখৰা বা নাটক মঞ্চস্থ কৰাৰ দিনা কোনো অভিনেতাই মদ খোৱাৰ প্রমাণ পালে নাটক বন্ধ কৰি দিব বুলি হুমকি দিছিল। আমাৰ আখৰা ঠিকমতেই চলিল। নাটক মঞ্চস্থ কৰাৰ দিনা মোৰ লগত যোৱা এজন প্রবীণ অভিনেতাই বচন পাহৰি যায় আৰু মঞ্চত ঢলং-পলং কৰা দেখি সেই দৃশ্যত অভিনয় কৰা মুহিচন্দ্ৰ গগৈৰ খঙে মূৰৰ চুলিৰ আগ পালেগৈ। তেওঁ মঞ্চতে মূৰৰ কীৰিটি আৰু পোছাক খুলি উচ্চস্বৰে ক'লে—“মই আগতেই কৈছিলোঁ, মদ খালে নাটক বন্ধ কৰি দিম। নাটক আৰু নহ'ব। ৰাইজ আপোনালোক ঘৰাঘৰি যাওক।” আমি আটায়ে হাতে-ভৰিয়ে ধৰিও তেওঁক সৈমান কৰাব নোৱাৰিলোঁ। দর্শক ঘৰাঘৰি গুচি যাব লগা হ'ল।\nনাটক বন্ধ হোৱাৰ আন এটা ঘটনা ঘটিছিল ১৯৬৮ চনত। জালুকনিবাৰীৰ এটা যুৱক সংঘই ৰঙাজানৰ পৰা এখন নাটক প্রদর্শনৰ বাবে মোক অনুৰোধ জনাইছিল। মই এমাহৰ ভিতৰত “এই যাত্রা জয় যাত্রা” নামৰ পূৰ্ণাংগ নাটকখন লিখি উলিয়ালোঁ। ১৭ টা চৰিত্ৰ থকা নাটকখন মই প্রতিষ্ঠা কৰা ৰঙাজান যুৱক সংঘৰ বেনাৰত মৰাণ চেতিয়া গাঁৱৰ যুৱক-যুৱতীৰ দ্বাৰা কৰাবলৈ সিদ্ধান্ত লোৱা হয়। তালৈ গৈ আৰম্ভণিতেই মোৰ এটা সন্দেহ হৈছিল নাটকখন শান্তিৰে কৰিব নোৱাৰিম নেকি ! সন্দেহ কৰাটোৱেই সত্য হ’ল। নাটক আধা ঘণ্টা কৰাৰ পাছতে মঞ্চৰ ওপৰত দিয়া টিঙৰ চালি আৰু মণ্ডপত শিল পৰিবলৈ ধৰিলে। নাটক বন্ধ কৰিবলৈ বাধ্য হ’লো। বন্ধ হোৱা বাবে মোৰ এটা ভাল হ'ল। মই দুমাহ সময় লৈ নাটখন পুনৰ লিখিলোঁ।\nতৃতীয়বাৰ নাটক বন্ধ হৈছিল ১৯৮৯ চনত। ৰঙাজান বেছিকত ‘চিৰাজ’ মঞ্চস্থ কৰিবলৈ কেইজনমান যুৱকে সিদ্ধান্ত লৈছিল। মোক পৰিচালনা কৰিবলৈ কোৱাৰ উপৰি চিৰাজ চৰিত্ৰত অভিনয় কৰিবলৈও অনুৰোধ কৰিছিল। মোৰ এটা চৰ্ত আছিল। কোনো অভিনেতাই আখৰা বা নাট মঞ্চস্থ কৰাৰ দিনা মদ খাব নোৱাৰিব। সাবিত্রী চৰিত্ৰৰ বাবে মই বিশেষভাৱে নির্বাচন কৰি আনিছিলোঁ ৰীতা শইকীয়াক। পাছত তেওঁ জিলা পৰিষদৰ সদস্যা হৈছিল। কেইদিনমান আখৰা ভালদৰেই চলিল। কিন্তু এদিন মুখ্য উদ্যোক্তা তথা নাটকৰ নায়কজনে ঢলং-পলংকৈ আখৰা থলীত উপস্থিত হ'ল আৰু সংলাপ কওঁতে জিভা ঘূৰ নোখোৱা হ'ল। মই খঙত ফাটি পৰোঁ-“মইতো নাটক পৰিচালনা বা অভিনয় নকৰােৱেই, ৰীতা শইকীয়াকো কৰিবলৈ নিদিওঁ। কোনে কি কৰা কৰি থাকিবা।” গতিকে চিৰাজখন আৰু নহ'লগৈ।।\n১৯৬২ চনত চীন ভাৰতৰ যুদ্ধ হোৱাত সেই বছৰতে ৰঙাজান বেছিকত চৰকাৰৰ প্ৰতিৰক্ষা পুজিৰ সাহায্যার্থে গণেশ গগৈৰ 'কাশ্মীৰী কুমাৰী' নাটকখন মঞ্চস্থ কৰা হয়। ইয়াত মূল নাৰী চৰিত্ৰটো ময়েই ৰূপায়ণ কৰিলোঁ। উল্লেখযোগ্য যে, এই নাটকখনত আবহ সংগীত পৰিচালনা কৰিছিল পৰৱৰ্তী সময়ত বােলছবি পৰিচালক হিচাপে খ্যাতি লাভ কৰা অতুল বৰদলৈয়ে।১৯৬৩ চনত গুৱাহাটীৰ বামুণীমৈদামত লক্ষ্যধৰ চৌধুৰীৰ 'ৰক্ষকুমাৰ’ নাটকৰ নায়িকা 'সীতা’ চৰিত্ৰটোত মোকেই অভিনয় কৰিবলৈ দিয়ে। তেতিয়া মই গুৱাহাটীত আছিলোঁ। আগতে লাৱণ্য শইকীয়া নামৰ এজন যুৱকে নাৰী চৰিত্ৰত অভিনয় কৰিছিল। নাটকখন যাত্রা পাৰ্টিৰ আৰ্হিত কৰা হৈছিল। যাত্ৰা বুলি কওঁতে মনত পৰিছে ১৯৪০ নে ৫০ৰ দশকত ৰঙাজানৰ প্রবীণ অভিনেতা অচ্যুত কোঁৱৰে এটা যাত্রা দল উলিয়াইছিল। পূজাৰ সময়ত ৰঙাজান বাগানত এবাৰ যাত্রা দলটিয়ে নাটক কৰিছিল। যাত্ৰা কৰা মঞ্চটো সম্পূর্ণ মুক্ত থাকে। কিন্তু এখন বেকড্ৰপ থাকে। বেকড্ৰপৰ দাঁতিয়েদি অভিনেতাসকলৰ প্ৰৱেশ-প্রস্থান ঘটে। ইয়াক কোনো কাৰণতে দাঙি দিয়া নহয়। এনেকুৱা মুক্ত মঞ্চ ৰবীন্দ্রনাথেও সমর্থন কৰিছিল। ইয়াত প্ৰছেনিয়াম নাটক কৰাৰ দৰে ছেটিং নাথাকে।\nযিহেতু প্রবীণসকলে বুৰঞ্জীমূলক আৰু পৌৰাণিক নাটকহে কৰিছিল, মই দুজনমানৰ লগত আধুনিক-সামাজিক নাটক কৰা সম্পর্কে আলোচনা কৰিলোঁ। মঞ্চ আৰু বোলছবিৰ অভিনেতা স্ববীন অধ্যাপকৰ 'পুৱতি নিশাৰ সপোন’, ‘এপ্রিল ফুল’(নাট্যকাৰৰ নাম পাহৰিলোঁ) আৰু মোৰ বন্ধুদ্বয় বিজন দত্ত আৰু উমেশ কর্মকাৰৰ অভিনীত ‘গজপ মিঞা’- নাটককেইখন বাছি ল’লো। এয়া ১৯৬৪ চনৰ কথা।\nএই নাটকৰ ফাংচনটো ৰঙাজান বেছিকত কৰিবলৈ আলোচনা কৰিছিলোঁ যদিও এজন প্রবীণ অভিনেতাই বাধা দিলে। তেওঁৰ কথা হ’ল- আগতে তেওঁলোকে যিহেতু ছোৱালী লৈ নাটক কৰা নাছিল, গতিকে আমিও সহ-অভিনয় কৰিব নোৱাৰোঁ। তেওঁ নাটক বন্ধ কৰাৰ ধমকি দিলে। কথাটো বন্ধুবৰ্গৰ লগত আলােচনা কৰিলোঁ। তেওঁলােকে ইয়াতে কৰাৰ কথা ক’লে যদিও কাজিয়া হ’লে নাটকৰ পৰিৱেশ নাথাকিব বুলি ভাবি বুধবৰীয়া হাটখােলাত নাটক কৰাৰ সিদ্ধান্ত ল'লোঁ। তাত নাৰী চৰিত্ৰত অভিনয় কৰিবলৈ সাহসেৰে ওলাই আহে প্রয়াত প্রধান শিক্ষক লােকেশ্বৰ গগৈৰ মাজু জী ইন্দু গগৈ। তেওঁ আছিল ৰঙাজান অঞ্চলৰ সহ-অভিনয় কৰা প্ৰথম গৰাকী যুৱতী। আমাৰ পষ্টাৰিং ব্যতিক্রমী আছিল। সময় দিয়া হৈছিল সন্ধ্যা ৭ বাজি ২৯ মিনিট। আমি এই সময়টো এই কাৰণেই দিলোঁ যে, প্রবীণচামে নাটক কৰোঁতে ৭-৩০ বা ৮ বজা বুলি উল্লেখ কৰে। দর্শক নির্দিষ্ট সময়তকৈ বহু পিছত উপস্থিত হয়। আমাৰ ব্যতিক্রমী সময়টো দেখি দর্শক নির্দিষ্ট সময়ত আহিব বুলি আশা কৰিলোঁ। আমি ভবাতকৈ কথাটো বহুত বেলেগ হ'ল। নির্দিষ্ট সময়তকৈ এক-ডেৰ ঘণ্টা আগত আহি ৰভাতলী ভিৰ কৰিলেহি। আমি কাঁটাই কাঁটাই নাটক কৰা সম্ভৱ নহ'ব বুলি অনুমান কৰিয়ে এজন গায়কক নিমন্ত্রণ কৰি গীত পৰিৱেশনৰ ব্যৱস্থা কৰিছিলোঁ। তেওঁ নির্দিষ্ট সময়ত মঞ্চৰ আঁৰ কাপােৰ আঁতৰােৱাৰ লগে লগে হামনিয়াম বজাই গীত আৰম্ভ কৰিলে। এই মুহূর্তত তেওঁৰ নাম মনত পৰা নাই। 'পুৱতি নিশাৰ সপােন' আৰু ‘এপ্রিল ফুল’- মঞ্চ নির্মাণ কৰি মই পৰিচালনাকৰা প্ৰথম নাটক আছিল। আনৰ মুখত শুনিবলৈ পােৱা মতে আমাক বিধি-পথালি দিয়া অভিনেতাজন দর্শকৰ পিছৰ শাৰীত আছিল। তেওঁ কাৰো আগত কোনোধৰণৰ মতামতনিদিলে।\nএই সফল সহ-অভিনয়ে মোক ইমান সাহস আৰু প্ৰেৰণা দিলে যে, পিছৰ বছৰত তিতাবৰ পাব্লিক ক্লাবত প্রথমবাৰৰ বাবে সহ-অভিনয়ৰ পাতনি মেলা পৰিচালক তৰুণ শৰ্মাৰ কাষ চাপোঁ। নাটকখন আছিল 'আর্চি'। সহ-অভিনয়ৰ সিদ্ধান্ত লোৱা বুলি জানি নন্দনাথ শইকীয়া কলেজৰ অধ্যক্ষ চক্ৰ শইকীয়াই বাধা দিছিল। তাৰ প্ৰতিবাদ কৰিলে মৌজাদাৰ মহেন্দ্র শইকীয়াই। তেওঁ তৰুণ শৰ্মাৰ পক্ষে থিয় দিলে। প্রতিবাদী সভা হ’ল আৰু প্ৰচিডিঙো হ'ল। তেতিয়া অধ্যক্ষ শইকীয়া পিছ হোঁহকিল। কিন্তু তিতাবৰৰ ক’তো ছোৱালী পোৱা নগ'ল। ন-আলি ঢেকিয়াজুলিৰ দীপিকা দত্ত নামৰ ছোৱালীজনীক কোৱাত তাই সন্মতি প্রদান কৰে। তেওঁ নিয়মিতভাৱে আহি আখৰাত যোগ দিয়ে। নাটকখন প্রথমে তৰুণ শৰ্মাই পৰিচালনা কৰিছিল যদিও পিছত যােৰহাটৰ মঞ্চ আৰু বোলছবিৰ অভিনেতা নেইমউদ্দিন আহমেদক মাতি আনি পৰিচালনাৰ দায়িত্ব দিয়ে। তেওঁ পৰিচালনাৰ উপৰি এজন কেপ্টেইনৰ চৰিত্ৰত অভিনয় কৰে। এই ‘আর্চি’ নাটকত গােলাঘাটৰ বিখ্যাত নাট পৰিচালক পৰৱৰ্তী সময়ত বহুতো অসমীয়া ছবিৰ পৰিচালক শিৱ ঠাকুৰেও এটা গুৰুত্বপূর্ণ চৰিত্ৰত অভিনয় কৰে। নাটকখন সফলভাৱে মঞ্চায়ন হয়। মই এজন উন্মাদ সাহিত্যিকৰ ভাৱত অভিনয় কৰিছিলোঁ।\nএই নাটকখন কৰাৰ পিছত সেই বছৰতে মই মৰাণ চেতিয়া প্রাথমিক বিদ্যালয়ৰ প্ৰাংগণত তাৰ যুৱক-যুৱতীক লৈ ‘সেই বাটেদি’ নামৰ পূৰ্ণাংগ নাটকখন মঞ্চস্থ কৰোঁ। দ্বিতীয়বাৰ তাত 'ঘাত-প্রতিঘাত’নামৰ পূৰ্ণাংগ নাটকখন আগৰদৰে সহ-অভিনয়েৰে মঞ্চস্থ কৰোঁ ১৯৬৭ চনত। ১৯৬৮ চনত কৰঙাত চিত্রসেন ৰাজকুমাৰৰ পৰিচালনাত বঙ্গৰ উৎপল দত্তৰ 'ৰাত্ৰেৰ অতিথি’নামৰ নাটকখনৰ মুখ্য চৰিত্ৰটোত মই অভিনয় কৰিছিলোঁ।\n১৯৬৬ চনত প্ৰথমবাৰৰ বাবে ৰঙাজান বেছিকৰ প্রাঙ্গণত শংকৰদেৱ উৎসৱ পালন কৰা হয়। মই আছিলোঁ সাংস্কৃতিক সম্পাদক। মই দুখন নাটক কৰাৰ সিদ্ধান্ত ল'লোঁ। এখন দুবছৰৰ আগতে কৰা 'পুৱতি নিশাৰ সপোন’ আৰু আনখন ডাক্তৰ উপেন কাকতিৰ 'বৰলা মেচ'। প্রথমখন কৰিবলৈ আগৰ দলটোকে ল’লোঁ। 'বৰলা মেচ'ৰ অভিনয়ৰ বাবে কেইবাজনো আগৰ অভিনেতা আৰু কোনােদিন সহ-অভিনয় নকৰা এজনী ছোৱালী বাছি ল'লোঁ। মই বহুদিন ভাবি এবাৰাে আখৰা নকৰাকে নাটক কৰাৰ কিটিপ এটা উদ্ভাৱন কৰিছিলোঁ। বৰলা মেচৰ গােটেই কাহিনীটো কৈ দিলোঁ। চৰিত্ৰ কাষ্টিং কৰিলোঁ। সকলোকে ক'লো-“কাহিনীটো যেতিয়া জানিলাই, সংলাপবোৰ নিজে ঠিক কৰি ল’বা।” তেওঁলাকে ক'লে, ‘পাৰিম।’ অভিনয়ে দর্শকক যথেষ্ট আমোদ দিলে। এই পদ্ধতিটো আজিকালি স্কুল অব ড্রামাৰ অভিনয় শিক্ষা গ্রহণ কৰাসকলে ৱৰ্কশ্ব’প পাতিলে 'ইমপ্র’ভাইজেচন’ বুলি কয়। তেতিয়া এই শব্দটোৰ লগত কিন্তু মোৰ পৰিচয় নাছিল। 'বৰলা মেচ’খন মোৰ পৰীক্ষামূলক প্রথম পৰিচালনা । এবাৰো আখৰা নকৰাকৈ নাটক কৰা বুলি কোৱাত বহুতে বিশ্বাস কৰিবলৈ টান পাইছিল।\nইয়াৰ পিছত মই প্রত্যেক বছৰে ধাৰাবাহিকভাৱে ১৯৭৬ চনলৈকে নাটক কৰি যাওঁ। মই ৰচনা আৰু পৰিচালনা কৰা দুখনমান উল্লেখযোগ্য পূর্ণাংগ নাটক হ'ল— 'ঋণ পৰিশোধ' (হাস্য ৰসাত্মক) আৰু 'লুইতক ভেটিব কোনে' (বানপীড়িত ৰাইজৰ দুখ-দুর্দশাক কেন্দ্ৰ কৰি লিখা প্রতীক ধর্মী নাটক)। মোৰ 'নায়িকা বিচাৰি’ নাটকখনৰ উপস্থাপন পদ্ধতি আছিল এন্টি থিয়েটাৰ। এনেধৰণৰ নাটক ৰঙাজানত আগতে কোনেও কৰা নাছিল। পিছতো এতিয়ালৈকেকোনেও কৰা নাই।\n? আপুনি আৰু কি কি নাটক কৰিছিল ?\nপ্রদীপ গগৈঃ প্রখ্যাত চলচিত্র নির্মাতা অতুল বৰদলৈ ৰচিত ‘ত্ৰিশংকু’ আৰু গোলাঘাটৰ এজন নাট্যকাৰৰ 'নাটক আৰু নেলাগে’ পৰিচালনা কৰিছিলোঁ। দর্শকৰ বিপুল সহাঁৰি লাভ কৰিছিলোঁ। তাৰ উপৰি লক্ষ্মীনাথ বেজবৰুৱাৰ 'পাচনি’ নাটকখন মই পৰিচালনা কৰিছিলোঁ। এইখন নাটকত ন-আলি ঢেকিয়াজুলিৰ বিখ্যাত অভিনেতা দেৱেন বৰাই 'ঋণ পৰিশোধ’খন ছাদ্ৰী ভাষালৈ অনুবাদ কৰিছিল। খাচ অসমীয়া কোৱা মানুহৰ জৰিয়তে সেইখন মঞ্চস্থ কৰা হৈছিল। আটাইকেইখন নাটক ৰঙাজান বেছিক স্কুলত কৰা হৈছিল। 'ঋণ পৰিশোধ’ (অসমীয়া) অন্য ঠাইত একাধিকবাৰ কৰা হৈছিল।\n? আপোনাৰ শ্রেষ্ঠ নাটক কোনখন বুলি ভাবে ?\nপ্রদীপ গগৈঃ মই ভাবোঁ যে, অভিনয়ৰ দিশৰ পৰা মই লিখা সর্বোত্তম নাটকখন—'আপুনি বয়স হইলে'। ১৯৮৮ চনত ৰঙাজানত পতা বিহু সন্মিলনত প্রথম নিশা প্রায় ২০০০ দর্শকৰ আগত নাটকখন মঞ্চস্থ কৰা হৈছিল।\n? আপুনি লিখা নাটকবিলাকৰ নাম কওকচোন। কেইখন লিখিলে ?\nপ্রদীপ গগৈঃ পূর্ণাংগ নাটক পাঁচখন- ঋণ পৰিশোধ, এই যাত্রা জয় যাত্রা, লুইতক ভেটিব কোনে, আপুনি বয়স হইলে (মোৰ অনার্তাৰ নাট ‘অপছন্দ’ৰ মঞ্চ নাটৰ ৰূপ) আৰু থ্রিলাৰ ৰঘুবীৰ। শেষৰখন ক’তো কৰা নহ'ল। একাংকিকা দুখন- মোৰ আই (কৰা নহ'ল) আৰু নতুন পুৱাৰ বেলি।\n? অনাতাঁৰ নাটকো লিখিছিলে বুলি শুনিছো। কি কি লিখিছিল? আটাইবিলাক সম্প্রচাৰ হৈছিল নে?\nপ্রদীপ গগৈঃ মই লিখা আটাইকেইখন নাটকেই আকাশবাণী ডিব্ৰুগড় আৰু যোৰহাট কেন্দ্ৰৰ যোগেদি সম্প্রচাৰিত হৈছিল। ১৯৮৬ চনত আকাশবাণী ডিব্ৰুগড় কেন্দ্ৰৰ কাৰণে মই এলানি নাটক লিখিবলৈ পাইছিলোঁ। চুটি হাস্য ব্যংগৰ এই নাটককেইখন হ'ল ক্রমে- (১)হাই ফ্ৰিকুৱেঞ্চি, (২) চিকিৎসা (স্বয়ংসম্পূর্ণ প্রথম খণ্ড), (৩) চিকিৎসা (স্বয়ংসম্পূর্ণ ২য় খণ্ড), (৪) আচল চাহাব (৫) অপছন্দ (৬) শিক্ষা (৭) শিল্পী (স্বয়ংসম্পূর্ণ প্রথম খণ্ড) আৰু (৮) শিল্পী (২য় খণ্ড)। এই নাটককেইখনৰ বেছিভাগেই পৰিচালনা কৰে প্রযোজক মুনীন ভূঞাই। অভিনয় কৰে অনাতাঁৰ শিল্পীসকলে।\n১৯৯২ চনত যোৰহাট অনাতাঁৰ কেন্দ্ৰৰ নাট প্রযোজকৰ লগত যোগাযোগ কৰি যোৰহাট প্রিন্স অব ৱেলছৰ শিক্ষক আৰু ছাত্ৰ-ছাত্ৰীক লৈ মই ৰচনা কৰা ‘শিলবােৰ’ নামৰ নাটখন (৪০ মিনিটৰ) পৰিচালনা কৰোঁ। যোৰহাট কেন্দ্রৰ নাট প্রযােজক অসমৰ বিখ্যাত মঞ্চনাট, বোলছবি অভিনেতা নীলু চক্ৰৱৰ্তীয়ে নাটখন বাণীবন্ধন কৰে। তেওঁ আমাৰ অভিনেতা-অভিনেত্রীসকলক উচ্চ প্রশংসা কৰি কয় যে, অতি শীঘ্ৰে নাটকখন সম্প্রচাৰ কৰা হ'ব। কিন্তু নানা অজুহাত দেখুৱাই দুবছৰ পেলাই থ’লে। পিছত প্রযোজক হিচাপে অহা কবি, গল্পকাৰ কৌস্তুভমণি শইকীয়াই এদিন বাণীবন্ধন কৰা নাটখনি উদ্ধাৰ কৰে আৰু বজাই শুনে। লগে লগে তেওঁ দুটা খণ্ড সম্প্রচাৰ কৰে। নীলু চক্ৰৱৰ্তীয়ে কিয় সম্প্রচাৰ নকৰিলে আজিও মোৰ বাবে সাঁথৰ হৈ ৰ'ল। তাৰ পাছত আৰু অনাতাঁৰ নাট লিখা নহ'ল।\n? আপোনাৰ অনুপ্ৰেৰণাৰ উৎস কি ?\nপ্ৰদীপ গগৈঃ প্ৰথম অনুপ্ৰেৰণা পাইছোঁ মোৰ দেউতা হেমচন্দ্ৰ গগৈৰ পৰা, নাটকৰ ক্ষেত্ৰত। দ্বিতীয়তে, সিদ্ধেশ্বৰ গগৈ, প্ৰমোদচন্দ্ৰ বুঢ়াগোহাঁই, মানৱ চলিহা। তিনিওজন কবিতাৰ ক্ষেত্ৰত। আৰু মোৰ বন্ধুবৰ্গই সাহিত্যৰ বিভিন্ন ক্ষেত্ৰত প্ৰেৰণা যোগাইছিল।\n(তিতাবৰৰ ৰঙাজানৰ তিনিটা সামাজিক-সাংস্কৃতিক অনুষ্ঠান জ্যোতিৰূপা ক্ৰীড়া সাংস্কৃতিক বিকাশ কেন্দ্ৰ, জ্যোতিৰূপা মইনা পাৰিজাত আৰু লখিমী মহিলা সমিতিৰদ্বাৰা যৌথভাৱে আয়োজিত ৰূপালী জয়ন্তীৰ স্মৃতিগ্ৰন্থ "মন্থন"(১৯ ছেপ্টেম্বৰ, ২০১৫, সম্পাদক- ত্ৰিলোচন গগৈ)ৰ পাতৰ পৰা সম্পাদিত ৰূপত পুনৰপ্ৰকাশ কৰা হৈছে।)\nNo Comments : "ৰঙাজানৰ নাট্যকর্মী প্রদীপ গগৈৰ সৈতে এটি সাক্ষাৎকাৰ-(ত্ৰিলোচন গগৈ)"


সদনত মুখ্যমন্ত্ৰী আৰু অখিল গগৈৰ তৰ্কাতৰ্কি! অখিল গগৈক উদ্দেশ্যি মুখ্যমন্ত্ৰীয়ে ক'লে- 'বিআপুনিয়ে একমাত্ৰ ভাল মানুহ, একমাত্ৰ মহাত্মা গান্ধী' assam-assembly-himanta-biswa-sarma-vs-akhil-gogoi-hb– News18 assam\nসদনত মুখ্যমন্ত্ৰী আৰু অখিল গগৈৰ তৰ্কাতৰ্কি! অখিল গগৈক উদ্দেশ্যি মুখ্যমন্ত্ৰীয়ে ক'লে- 'আপুনিয়ে একমাত্ৰ ভাল মানুহ, একমাত্ৰ মহাত্মা গান্ধী'\nবিধানসভাৰ ভিতৰত আজি বিধায়ক অখিল গগৈ আৰু মুখ্যমন্ত্ৰী হিমন্ত বিশ্ব শৰ্মাৰ মাজত ৰাস্তা নিৰ্মাণকলৈ কথাৰ কটা-কটি হয়।\nLast Updated : August 11, 2021, 14:28 IST\nআজি সদনৰ মজিয়াত মুখ্যমন্ত্ৰী হিমন্ত বিশ্ব শৰ্মা আৰু বিধায়ক অখিল গগৈৰ মাজত তীব্ৰ তৰ্কা-তৰ্কি হয়। সদনত অখিল গগৈয়ে মুখ্যমন্ত্ৰী হিমন্ত বিশ্ব শৰ্মাক উদ্দেশ্যি কয় যে,- 'আপুনিতো ক'বই নোৱাৰে। আপোনাৰ বহু গণ্ডগোল আছে।' লগে লগে বিধায়ক অখিল গগৈক উভতি ধৰে বিজেপিৰ সদস্যসকলে।\nকোনে কাক উদ্দেশ্যি কি ক'লে-\nঅখিল গগৈ: বিকল্প ৰাস্তা লাগে।\nমুখ্যমন্ত্ৰী: আপুনি মোৰ আসনত বহিলে ক'ব পাৰিব।\nঅখিল গগৈ: আপুনিতো ক'বই নোৱাৰে ৷ আপোনাৰ বহু গণ্ডগোল আছে।\nমুখ্যমন্ত্ৰী: GMCHৰ চিকিৎসক নাৰ্চৰ সন্মুখত কথা পাতিম।\nমুখ্যমন্ত্ৰী: বিধানসভাৰ বাহিৰত সন্মানীয় কোনো বিধায়কে টকা লোৱা বুলি কৈছে যেতিয়া তদন্ত হ'ব লাগে।\nঅখিল: তদন্ত হ'ব লাগে\nমুখ্যমন্ত্ৰী: অহংকাৰ হ'লেই বিপদ ৷ আমি অহংকাৰৰ পৰা ৰক্ষা পৰিব লাগে। যোৱা পাঁচ বছৰত প্ৰতিটো সমষ্টিতে ৰাস্তাৰ কাম হৈছে।\nমুখ্যমন্ত্ৰী: আপুনিয়ে একমাত্ৰ ভাল মানুহ ৷ একমাত্ৰ মহাত্মা গান্ধী ৷ আপুনি পশ্চিমবংগৰহে ভাল দেখে ৷ ঢলা-শদিয়াৰ দলং কোনোবাই কোৱাৰ দৰে ২% কমিছন লোৱা সকলেই কিন্তু কৰিছিল ৷\nঅখিল: কমিছন লৈয়ে আছে এতিয়াও।


বিশিষ্ট ভাষাবিদক চূড়ান্ত অপমান! ডঃ বাণীকান্ত কাকতিৰ নামত বৈদ্যুতিন শ্মশানক লৈ সৰ্বত্রে প্ৰতিক্ৰিয়া\n"দীনদয়ালৰ নামত মহাবিদ্যালয়, বাণীকান্ত কাকতিৰ নামত শ্মশান"-ফেচবুকত ব্যাপক সমালোচনা\nগুৱাহাটী , July 14, 2020 1:23 pm\nভাষাবিদ ড০ বানীকান্ত কাকতিৰ নামেৰে সোমবাৰে উদ্বোধন কৰা স্মশানখন। ফটো: নৰ্থইষ্ট নাও\nবিশিষ্ট ভাষাবিদ,গৱেষক তথা পণ্ডিত ডঃ বাণীকান্ত কাকতিক জাতি-মাটি-ভেটিৰ কথা কোৱা ৰাজ্যৰ শাসনাধীন বিজেপি চৰকাৰে চূড়ান্ত অপমান কৰিছে।\nকোনো বিশ্ববিদ্যালয় বা গৱেষণা প্ৰতিষ্ঠান অথবা শিক্ষা প্ৰতিষ্ঠান নহয়, সোমবাৰে নতুনকৈ উদ্বোধন কৰা উলুবাৰিস্থিত বৈদ্যুতিন শ্মশানৰ নামকৰণ কৰা হ’ল বিশিষ্ট ভাষাবিদ ডঃ বাণীকান্ত কাকতিৰ নামৰে।\nৰাজ্য চৰকাৰৰ গুৱাহাটী উন্নয়ন দপ্তৰৰ দায়িত্বত থকা মন্ত্ৰী সিদ্ধাৰ্থ ভট্টাচাৰ্য্যই কালি উন্মোচন কৰে এই শ্মশানখন।\nইয়াৰ পাছতে বিভিন্ন মহলত এই বিষয়ক লৈ সৰৱ চর্চা আৰম্ভ হৈছে।\nআধুনিক অসমীয়া ভাষা সাহিত্যৰ সাধকজনক শ্মশানত ঠাই দিয়াটো অতি পৰিতাপৰ বিষয় বুলিও বহুতে আলোচনা কৰিছে।\nইয়াক লৈ নৰ্থ ইষ্ট নাওৰ সাংবাদিকৰ আগত প্ৰতিক্ৰিয়া প্ৰকাশ কৰিছে বিশিষ্ট সাহিত্যিক তথা বুদ্ধিজীৱী ডঃ নগেন শইকীয়াই।\nডঃ শইকীয়াই কয়, “শ্মশানৰ নামৰ লগত ডঃ বাণীকান্ত কাকতিৰ নামটো জোৰা লগাব নালাগিছিল। শ্মশান এখন বনাবলৈ কোনোবাই যদি ভূমি দান কৰিছে তেওঁলোকৰ পিতৃ-মাতৃৰ নামত দিব পাৰে বা অন্য প্ৰকাৰে দিব পাৰে। কিন্তু ডঃ বাণীকান্ত কাকতিৰ নামত শ্মশান হোৱা কথাটো সমৰ্থন কৰিব টান পাইছো। বাণীকান্ত কাকতিৰ পৰিয়ালৰ কোনোবাই দিয়াহেতেঁন বেলেগ কথা আছিল। বাণীকান্ত কাকতিৰ নামটোক শ্মশান এখনলৈ লৈ যোৱাটো উচিত নহ’ল।”\nইপিনে, ৰাজ্য চৰকাৰৰ এই কাণ্ডক লৈ সৰৱ হৈ পৰিছে আছুৰ সাধাৰণ সম্পাদক লুৰিণজ্যোতি গগৈ। তেওঁ এই কাৰ্য্যক ধিক্কাৰ আৰু গৰিহণা দিয়াৰ লগতে বিজেপি চৰকাৰক কঠোৰ সমালোচনা কৰে।\n“এইটো অতি লাজলগা কথা। শ্মশানৰ নাম দিছে ডঃ বাণীকান্ত কাকতিৰ নামত আৰু মহাবিদ্যালয়ৰ নাম দিছে দীনদয়াল উপাধ্যায়ৰ নামত। অসমৰ প্ৰতি অৱদান নথকা, অসমৰ মানুহে নাম নজনা, অসমৰ মাটি, পানী আৰু শিপাৰ লগত সম্পৰ্ক নথকা এজন মানুহৰ নামত মহাবিদ্যালয় আৰু শ্ৰদ্ধাৰ ভাষাবিদৰ নামত শ্মশান। জাতি-মাটি-ভেটিৰ কথা কৈ থকা বিজেপি চৰকাৰৰ অসমৰ জাতীয় জীৱনৰ প্ৰতি অৱদান থকা ব্যক্তিসকলৰ প্ৰতি আক্ষৰিক অৰ্থত চূড়ান্ত অপমান এয়া।”\nইপিনে, বিৰোধী দলপতি দেৱব্ৰত শইকীয়াই এই সম্পৰ্কে প্ৰতিক্ৰিয়া প্ৰকাশ কৰি কয়, “ৰামকৃষ্ণ নগৰত থকা ভাষাৰ ওজা ডঃ বাণীকান্ত কাকতি দেৱৰ সমাধি অতি দুখজনক অৱস্থাত আছে। ভূমি অধিগ্ৰহণ কৰি হ’লেও চৰকাৰে সেইটো সজাই পৰাই তুলিব লাগিছিল। কিন্তু তাকে নকৰি তাত এখন বৈদ্যুতিন মৰিশালী কৰাটো কোনো যুক্তিজনক কথা হ’ব নোৱাৰে।”\nআনহাতে , ছচিয়েল মিডিয়াত এই প্ৰসংগই বহুলভাৱে স্থান পাইছে। সকলোৱে এই নামকৰণৰ তীব্ৰ বিৰোধিতা কৰিছে।\nমৌতৃষ্ণা মৌচুমী নামৰ ফেচবুক ব্যৱহাৰকাৰীয়ে নিজৰ ফেচবুক ৱালত লিখিছে, ‘শ্মশানৰ সৈতে ডঃ বাণীকান্ত কাকতিৰ কিবা সম্পৰ্ক আছিল নে কি!\nশ্মশান সম্বন্ধীয় কিবা গৱেষণা কৰিছিল নেকি তেখেতে? নে অন্য কোনো উপযুক্ত নাম বিচাৰি পোৱা নগ’ল! শ্মশানক অস্পৃশ্য বা তুচ্ছ জ্ঞান কৰি এই কথাটো মুঠেই মনলৈ অহা নাই, শ্মশান এক সামাজিক প্ৰয়োজনীয়তা, এক ব্যৱহাৰিক বিষয়, মোৰ বাবে কোনো কুসুম কানন আৰু উন্নত প্ৰযুক্তিৰ শ্মশান দুয়োৰে গুৰুত্ব সমান, ভাল লগা নলগাও সমানেই। সংগতি থাকিলে শ্মশানৰ নামকৰণত ব্যক্তিজনক অপমানিত কৰা হৈছে বুলি মই অনুভৱ নকৰোঁ। কিন্তু কোনো সামঞ্জস্য নোহোৱা নাম এটা কিয় দিয়া হ’ল সেইটো অৱশ্যেই ভাৱিবলগা। কিবা যদি সংগতি আছিল, আৰু সেয়ে নামকৰণ কৰা হৈছিল ডঃ কাকতিৰ নামেৰে, তেন্তে স্পষ্ট কৰি দিলে ভাল আছিল!”\nইয়াৰোপৰি অভিজিত দাস নামৰ এগৰাকী ফেচবুক ব্যৱহাৰকাৰীয়ে লিখিছে, “আধুনিক অসমীয়া ভাষা-সাহিত্যৰ সাধকজনক শ্মশানত ঠাই দিয়াটো অতি পৰিতাপৰ বিষয়। তেখেতক সন্মান দিব মন আছে যদি বিদ্যালয়, মহাবিদ্যালয়, বিশ্ববিদ্যালয়, পুথিভঁৰাল, সংগ্ৰহালয় আদিৰ নাম ৰাখক। শ্মশান, বাছ আস্থান, বজাৰ এইবোৰ কোনোবা মন্ত্ৰী-বিধায়কৰ নামত ৰাখক আপত্তি নাই ।”\nআনহাতে, ডঃ বাণীকান্ত কাকতিৰ নামত শ্মশানৰ নামকৰণ কৰাটোৱে কলিতা সমাজক লজ্জিত কৰিছে বুলি উল্লেখ কৰি বিশ্বজিত বৰদলৈ নামৰ ফেচবুক ব্যৱহাৰকাৰীয়ে লিখিছে, “#নিজস্বতা নাইকিয়া কলিতাবোৰে অসমীয়া হ’বলৈ গৈ নিজৰ পৰিচয় হেৰুৱাইছে। সেয়ে এদিন কলিতা হৈও নাথাকিব অসমীয়া হৈও নাথাকিব।সকলো জাতি-জনগোষ্ঠীয়ে নিজৰ জাতি-জনগোষ্ঠীৰ বৰেণ্য ব্যক্তি সকলৰ নামত নিজৰ পৰিচয় দাঙি ধৰে। ডঃ বাণীকান্ত কাকতিৰ নামত শ্মশান নহয় তেওঁৰ নামত university হে লাগে আমাক। কলিতা সমাজক লজ্জিত কৰিবলৈ এই কাম কৰা হৈছে। চৰকাৰে অতি শীঘ্ৰে এই শ্মশান খনৰ নাম উঠাই লব লাগে।”\nআনহাতে, শংকৰজ্যোতি বৰুৱা নামৰ আন এগৰাকী ফেচবুক ব্যৱহাৰকাৰীয়ে লিখিছে এইদৰে, “ডঃ বাণীকান্ত কাকতি দেৱৰ নামত শ্মশান আৰু দীনদয়াল উপাধ্যায়ৰ নামত অসমত মহাবিদ্যালয়। কাৰ অৱদান কি আমি ভাবিবৰ হ’ল।”


September 1, 2021 সংখ্যাটোৰ আঁৰৰ কথা\t12 Comments\nজুলাই মাহৰ কোনোবা এটা গধূলি ফোনটো বাজি উঠিল। ম’বাইলৰ স্ক্ৰীণত দেৱজিত শৰ্মা দাদাৰ নাম। ফোনটো ৰিচিভ কৰাত,\n: কি হে ডেকাল’ৰা। মানুহজন একেবাৰে গায়েব হৈ আছা যে। (আচলতে সেই মাহ দুটাত মই ভাৰ্চুৱেল জগতৰ সকলো প্লেটফৰ্মৰ পৰা আঁতৰি আছিলোঁ। একপ্ৰকাৰ ছুটি লৈছিলোঁ। যিটো ছুটি মই প্ৰতিবছৰে ল’বলৈ চেষ্টা কৰোঁ। নিজৰ মনটোক সতেজভাবে আকৌ উভতাই আনিবলৈ বছৰৰ এই বিৰতি যোৱা চাৰিবছৰে লৈ আছোঁ।)\nমই : দাদা এনেই আঁতৰি আছোঁ। আচলতে মন ভাল নহয়। ফেচবুকে আমুৱাইছে। লিখিব মন গ’লেও একো এটা লিখিব নোৱাৰা হৈছোঁ। সেয়ে অলপ আঁতৰি দিছোঁ।\nদাদা : মোৰো একেই সমস্যা। পৰিস্থিতিয়ে তেনেকুৱা কৰিছে।\nদুই এটা কথাৰ মাজতে দেৱজিত দায়ে উলিয়ালে,\n: সোনকালে অহা ফেচবুকত। তোমাক ছেপ্টেম্বৰ সংখ্যাৰ সম্পাদক পাতিছে। ৰিণ্টুদা আৰু কাকতিদায়ে মোক জনাবলৈ দিছে।\nহাঁহি এটাৰে উৰুৱাই দিলোঁ,\n: মই আৰু সম্পাদক, মোৰ দ্বাৰা এতিয়াটো আৰু এইবোৰ নহ’ব দাদা।\n: তোমাক অনুৰোধ কৰা নাই দেই। কনফাৰ্ম তুমিয়েই হ’বা। আজি ইমান বছৰ তুমি সম্পাদনা টিমটোৰ লগতে আছা। গতিকে কিহৰ চিন্তা। তুমি পাৰিবা।\nমোৰ উত্তৰ নোলোৱাকৈয়ে ফোনটো দাদাই ৰাখিলে।\nদাদাই কোৱা কথাবোৰ মিছা নহয়। সম্পাদনা সমিতিত থাকি আজি ইমান দিনে বেছিভাগ কামেই জানিছিলোঁ। বৰ বিশেষ টানো নহয় লগত যিটো টিমৱৰ্ক আছে। সেইখিনিতে অলপ সাহস গোট খাইছিল। তাৰ পিছতো মই বাৰে বাৰে নিজৰ যোগ্যতাৰ ওপৰত প্ৰশ্ন কৰিছিলোঁ। এনে এখন আগশাৰীৰ আলোচনীত মই এটা সংখ্যাৰ সম্পাদক হ’ব লাগিব! লগে লগে বহুত কথাই মনটোৱে উনুকিয়াবলৈ ল’লে। ফটাঢোলৰ লগত মোৰ পুৰণি কথাবোৰ। একো এটা লিখিব নজনা মইজনে ভয়ে ভয়ে যেতিয়া আলোচনীলৈ বুলি প্ৰথম লেখা এটা পঠিয়াইছিলোঁ আৰু লেখাটোৰ প্ৰকাশত মনত অহা সেই ফূৰ্তিবোৰ। আৰু আজি সেই দিনটো ফূৰ্তি আৰু এতিয়াৰ দায়িত্বখিনি অনুভৱ কৰিবলৈ ধৰিলোঁ।\n৪ আগষ্ট তাৰিখে আনুষ্ঠানিকভাৱে ঘোষণা কৰিলে গ্রুপৰ মজিয়াত। দাদা-বাইদেউসকলৰ শুভেচ্ছাত মই সাহস পালোঁ।লগতে সিদ্ধান্ত ল’লোঁ যিমান মোৰ দ্বাৰা সম্ভৱ কষ্ট কৰিম এটি সুন্দৰ সংখ্যা ৰাইজৰ হাতত অৰ্পণ কৰিবলৈ। যদিওবা আলোচনী সম্পাদনা টিমৰ লগত জড়িত আছিলোঁ তথাপিও সম্পাদক এজনে কৰিব লগা দুই এটা টেকনিকেল কাম দেৱজিত দাদায়ে বুজাই দিলে। আৰু আৰম্ভ হ’ল মোৰ কৰ্ম যাত্ৰা। এইযাত্ৰাৰ প্ৰতিটো দিনেই মোৰ ওচৰত থিয় হৈ থাকিল মোৰ মৰমৰ ককাইদেউ দুজন যোগেশ দা আৰু দেৱজিত শৰ্মাদা। তেওঁলোকৰ অবিহনে এই যাত্ৰাটো মোৰ বাবে সম্ভৱ নহ’লহেঁতেন। নিজৰ ব্যস্ততাৰ মাজত যেতিয়াই বিচাৰোঁ তেতিয়াই মোক সহায়ৰ হাতখন আগবঢ়াই দিয়া দাদাজনক ধন্যবাদ দি ককাই ভাইৰ সম্পৰ্কক দূৰত্ব আনিব নিবিচাৰোঁ।\nপ্ৰতিবাৰৰ দৰে ডাঙৰ কামটো আছিল আলোচনীৰ সাক্ষাৎকাৰ লোৱাটো। কাৰ ল’ম, কেনেকৈ ল’ম ভাবি থাকোঁতে এখন মুখ মনলৈ আহিছিল আৰু সেই মানুহজনৰ ওচৰ চাপিবলৈ একমাত্ৰ ৰাস্তা আছিল মৰম ককাই মনজিত দা। সকলোৰে মৰমৰ মন কায়ে মোক একেমুখে কথা দিলে। এইটো দায়িত্ব তেওঁ লৈছে আৰু মনকাইয়ে কথামতেই কাম কৰিলে। ধুনীয়াকৈ আমাৰ শিল্পী নিলোৎপল বৰাৰ সাক্ষাৎকাৰটো সংগ্ৰহ কৰি মোক দিলে। এই সাক্ষাৎকাৰটো সুন্দৰকৈ সজাই, ইউনিকোড কৰি মোক এটা ডাঙৰ সহায় কৰিলে হিমাংশু ৰাজখোৱাদাদায়ে। দুয়োজন দাদালৈ আন্তৰিক ধন্যবাদ ।। লগতে গোটেই আলোচনীখনৰ অলংকাৰস্বৰূপ বেনাৰৰ কামবোৰত সহায় কৰা চন্দন বৰিদাক এই চেগতে বহুত বহুত ধন্যবাদ যাচিলোঁ।\nআলোচনীখন খুলিলেই প্ৰথমে চকুত পৰা বেটুপাতৰ বাবে প্ৰথমদিনাই আৰাধনা বাক দায়িত্ব দিছিলোঁ। বায়ে মোক নিৰাশ নকৰি বেনাৰখন সুন্দৰকৈ সজাই আলোচনীখন সুগঢ়ী কৰি তুলিলে লগতে দিগন্ত কুমাৰ ভট্টাচাৰ্য্য দাদায়ে বেনাৰৰ আখৰৰ ডিজাইনখিনি সুন্দৰকৈ বনাই দিয়া বাবে দাদালৈ আন্তৰিক ধন্যবাদ জ্ঞাপন কৰিলোঁ।\nসময়ে সময়ে খা-খবৰ লৈ উৎসাহ দি থকা আৰু সহায় কৰিবলৈ সকলো সময়তে সাজু হৈ থকা বিজয় মহন্তদা, নিলাক্ষী কাকতিবা, সঞ্জীৱদা, কাবেৰী বা, উৎপলা ভূঞাবা,মানসী বৰা বা,বিজু বুঢ়াগোহাঁই আৰু বিভিন্নজন আপোনালোকক আন্তৰিক ধন্যবাদ জ্ঞাপন কৰিলোঁ৷\nআলোচনীৰ বাবে ফটাপ্ৰশ্ন সংগ্ৰহ কৰি দিয়া আৰু কিবা কাম আছে নে মেছেজৰ যোগেদি কামৰ খতিয়ান লৈ থকা ৰাজশ্ৰী শৰ্মাবাও মোৰ সাহস।\nফটাঢোলৰ চিনেমা শিতানটো ব্যস্ততাৰ মাজতো প্ৰতিবাৰে নিয়াৰিকৈ চলাই নিয়াৰ বাবে ডলী বাইদেউৰ এইবাৰ বিংশতম চিনেমা। কোনোবাখিনিত বাইদেউক লৈ গৌৰৱ কৰোঁ। এইবাৰৰ চিনেমাখন লিখোঁতে কিমান কি সমস্যা হৈছিল সেয়া মই আৰু সম্পাদনা সমিতিৰ দাদা-বাইদেউসকলে অনুভৱ কৰিব পাৰিছিলোঁ। বা আপোনাৰ কাৰণে ধন্যবাদ শব্দটো সৰু হ’ব। আপোনালৈ আৰু সন্মান জাগি উঠিল।\nবৰ্ণাশুদ্ধিৰ টিমটোৱে মোক যিমানখিনি সহায় আৰু সাহস দিলে সেয়া মই শব্দৰে প্ৰকাশ হয়তো কৰিব নোৱাৰোঁ। কিমান ভাল পোৱা আৰু মৰম থাকিলে ইমান সুন্দৰকৈ সকলোখিনি কৰিব পাৰে সেয়া ভাৱিব বাধ্য কৰিছিল আপোনালোকে। প্ৰণীতা গোস্বামী বৰঠাকুৰ বা, চবিনা ইয়াচমিন বা, পৰীস্মিতা গগৈ বা , ৰিমঝিম বা, ঋতুপৰ্ণা মহন্তবা মোৰ সম্পাদনাত ওলোৱা সংখ্যাটোৰ যদি কোনোবাখিনিত সফল হৈছে তাৰে সকলোখিনি এই বৰ্ণাশুদ্ধি টিমটোৰ কাৰণে। এই কথা মই সদায় স্বীকাৰ কৰি যাম। বানান চোৱাৰ উপৰিও কি ভাল, কি ভুল সকলোখিনি সুন্দৰকৈ মোক মাজে মাজে দিহা পৰামৰ্শ দি যাত্ৰাটো সহজ কৰি তুলিছিল। হয়তো আমাৰ বাবে গৌৰৱৰ কথা ফটাঢোল আলোচনীত এনেকুৱা এটা বৰ্ণশুদ্ধি টিম পাইছোঁ। কুশলে থাকক সদায় আপোনালোক। সদায় মনত সাঁচি ৰাখি সময়বোৰ।\nফটাঢোল আলোচনীখন আজি ইমানবছৰে সফলভাবে মানুহৰ মাজলৈ গৈ থকাৰ আঁৰৰ মূল মানুহজন শ্ৰদ্ধাৰ ৰিণ্টুমণি দত্তদাদা, অভিজিত কলিতাদাদা , হেমন্ত কাকতিদাদা। আজি আলোচনীখনে এই স্থান পোৱাত দাদাসকলৰ অৰিহণা যথেষ্ট। তেওঁলোকে দিয়া এই মঞ্চখনৰ পৰাই কোনোবাখিনিত কিবা এটা লিখাৰ আজি সাহস কৰিলোঁ। তেওঁলোককো আজি এই চেগতে আন্তৰিক ধন্যবাদ যাচিলোঁ।\nসদৌ শেষত ধন্যবাদ জনালোঁ আপোনালোকক। মোৰ এটা অনুৰোধত আপোনালোকে জীৱনৰ ব্যস্ততাৰ মাজৰ পৰা সময় উলিয়াই মোলৈ এটি সুন্দৰ লেখা পঠিয়ালে। কাৰণ আপোনালোকৰ লেখা অবিহনে মোৰ এই যাত্ৰাটো অসম্ভৱ আছিল। মই জানো ভুল হৈছে অজানিতে কিছুমান। কাৰণ মোৰ বাবে এই সকলোবোৰ নতুন অভিজ্ঞতা আছিল। গতিকে অজানিতে কৰা ভুল ত্ৰুটিবোৰ নিজৰ ভাইটি, বন্ধু বুলি যেন মোক ক্ষমা কৰি দিয়ে।\nফটাঢোল পৰিয়ালৰ সকলো সদস্যলৈ আন্তৰিক ধন্যবাদৰ লগতে ফটাঢোল আলোচনীখনক আঁকোৱালি লোৱা পঢ়ুৱৈসকলোলৈয়ো শ্ৰদ্ধা নিবেদিলোঁ। আপোনালোকে কৰা মৰমৰ ফল আজি আলোচনীখনে ইমানকেইটা সংখ্যা অতিক্ৰম কৰিলে। আগলৈয়ো যাতে আপোনালোকৰ মৰম এনেকৈ থাকে তাৰেই আশাৰে।\nহাঁহিবোৰ সোঁচৰা বেমাৰ কৰোঁ আহক।\n« সম্পাদকীয়- দিম্পল কলিতা\nআঁৰৰ কথাখিনি আঁতি-গুৰি মাৰি বৰ সুন্দৰকৈ লিখিলা দেই।তুমি এনেই ভয় খাই আছিলা।\nকাম কৰি ভাল লাগিল তোমাৰ লগত\nমোৰ বিশ্বাস আছিল তোৰ সম্পাদনাত খুব ভাল সংখ্যা এটি পাম৷ অভিনন্দন৷\nসেয়া মই জানো নহয় লৰা তোক বহুত মানুহে মৰম কৰে।সেই মৰম স্নেহ আৰু আশীৰ্বাদ খিনি লৈ যে এটা সুন্দৰ সংখ্যা আমাক উপহাৰ দিলে।\nবৰ নিয়াৰীকৈ কামবোৰ আগবঢ়াই নিলা। কাম কৰি সুখী হ’লোঁ। এটি সুন্দৰ সংখ্যা উপহাৰ দিলা, বহুত মৰম তোমালৈ।\nজীৱনৰ প্ৰতিটো নতুন কামেই এক বিশেষ অভিজ্ঞতা প্ৰদান কৰে। ফলত জটিলতা বোৰ পাছলৈ তেনেই সহজ হৈ পৰে। বৰ সুন্দৰকৈ প্ৰকাশ কৰিলা আঁৰৰ কথা খিনি। এইবোৰো একো একোটা মিঠা স্মৃতি হৈ ৰ’ব।আগবাঢ়ি যোৱা। অযুত শুভ কামনা তোমালৈ ।\n“ফটাঢোল” ৰ যাত্ৰা এনেকৈয়ে অব্যাহত থাকক ??\nবৰ সুন্দৰ আলোচনী এখন পালো। বহুত শুভেচ্ছা থাকিল।\nবহুত ভালকৈ কামবোৰ কৰিলা দিম্পল৷ ধন্যবাদ তোমালৈ ৷\nইমান নিয়াৰিকৈ কামখিনি কৰিলা। আকৌ এবাৰ অভিনন্দন দেই।\nআৰৰ কথাবোৰ ধুনীয়াকৈ লিখিলা। আন্তৰিকতাৰে সহযোগ সকললৈ ধন্যবাদ। সুন্দৰ সংখ্যাটোৰ বাবে তোমাক অভিনন্দন।\nআৰৰ কথাবোৰ জানিব পাৰি ভাল লাগিল৷\nLeaveaReply to কৰবী দেৱী Cancel reply


মোৰ ফটাৰো ফটা প্ৰেম – হিয়া শৰ্মা – ফটাঢোল\nOctober 3, 2018 ফটা প্ৰেম\t5 Comments\nমোৰ ফটাৰো ফটা প্ৰেম – হিয়া শৰ্মা\nপ্ৰেমনো নাহে কাৰ জীৱনলৈ! সকলোৱে এবাৰ হ’লেও প্ৰেমৰ পথত উজুটি খায়েই। মোৰো তেনেকৈ উজুটি খাইয়ে প্ৰেম ফাটি চিৰাচিৰ কিমানবাৰ যে হৈছিল তাৰ হিচাপ নাই। তেতিয়া মই ক্লাছ নাইনমানত পঢ়ি আছোঁ। মনটো পখিলা উৰাদি উৰিয়েই থাকে। তাতে আকৌ স্কুললৈ কাঢ়া ইস্ত্রি মাৰি মেখেলা-চাদৰ পিন্ধি যোৱাৰ কোব কি চাবা! এই উৰণীয়া মনটো যে ধৰি ৰখাৰ উপায় নাই।\nতেতিয়া আকৌ মোৰ সাধাৰণ মানুহবোৰ ভালেই নালাগে। চেলিব্রেটিবোৰকে ভাল পাওঁ। আজি যদি যতীনদাক ভাল লাগে, কাইলৈ আকৌ ৰবিদাক। দেখিবলৈ সিহঁতৰ নিচিনা যদি ল’ৰা দেখো, মোৰো মনটোক দুদিনমানলৈকে বেলেগত বহুৱাই থ’ব নোৱাৰোঁ। আজি যদি যতীনদাৰ লগত সপোনত নৈ পাৰত নাচিলোঁ, কাইলৈ আকৌ বেলেগৰ লগত। এনেকৈয়ে মোৰ প্ৰেম পুৰাদমে চলি গৈ আছে।\nতেনেতে আকৌ পৰিলো নহয় প্ৰেমত অভিজিৎ সাৱন্ত নামৰ ল’ৰা এজনৰ। তেঁৱো আকৌ সাধাৰণ ল’ৰা নহয়, ইন্দিয়ান আইদলৰ প্ৰথমজন বিজেতা আছিল। তেওঁৰ প্ৰেমত ইমানেই বলীয়া হ’লো যে সঁচাকৈয়ে তেওঁক লগ পাবৰ মন গ’ল। তেওঁক পাবলৈ কি কি যে নকৰিলো! তেওঁ গোৱা গানবোৰ মুখস্থ কৰি পেলাইছিলো। টিভিৰ সন্মুখত বহি থাকো তেওঁৰ গান দিয়াৰ সময়ত। ফটো আনি য’তে ত’তে ঘৰৰ চুকে-কোণে লগাই পেলাইছিলো। পেপাৰ কাটিঙো বাদ দিয়া নাছিলো। তেনেকৈ অভিজিতৰ প্ৰেমত হাবু-ডুবু খাই থাকোঁতে এদিন স্কুলত তেওঁৰ নিচিনা ল’ৰা এটা দেখিলো। মইও কি দেখিলো জানো তাৰ মাজত আৰু সি স্কুললৈ আহিলে ইমান ভাল লাগে। খালী মাতবোলহে নকৰো।\nমোৰ লগৰবোৰে তাৰ প্ৰতি জাগৰণ হোৱা মিঠা অনুভৱৰ কথা কেনেকৈ গম পালে জানো! কথাটো ইকাণ সিকাণকৈ বাগৰি তাৰ কাণতো পৰিলগৈ। যদিও মোৰ মনত সেইবোৰ লাড্ডু ফুটি আছিল তাৰ আগত ঘূণাক্ষৰেও নেদেখুৱাওঁ। তাতে ফটা লেবেল এটা দি থাকো কাৰণেই ল’ৰাবোৰে সহজতে মাতিবলৈ টান পায়। কিন্তু সি মোৰ মনৰ কথা গম পোৱাৰ পিছত দেখোন বপুৰা ‘টুটেলী চেঞ্জড’। অ’ আই! যিটো ল’ৰাই মোক মাতিবলৈকে আফচোচ কৰে সি আকৌ যিহে চ্ছাল দিবলৈ আৰম্ভ কৰিলে। নিজকে ‘অভিজিৎ’ বুলিয়েই ভাবি লৈছিল নেকি মহাশয়ে!\nচুলিত ৰং কৰি, জেল লগাই গোটেইটো হেণ্ডছাম হাংক হৈ স্কুললৈ আহিবলৈ ধৰিলে। এদিন স্কুলৰপৰা চাইকেল চলাই আহি আছোঁ, পিছে পিছে সিও আহি আছে। মই ভাবিছোঁ এইটোৰ আকৌ হ’ল কি! মনতে অলপ ভাল লাগিছিল যদিও বিশেষ পাত্তা নিদিলো। সি আহি পিছফালৰপৰা মাতিলে, ‘অকণমান ৰ’বাচোন’। মইও কি হ’ল জানো তাৰ মাত শুনি ৰৈ দিলো, আৰু সুধিলো তাক, ‘কি হ’ল?’ সি বেগৰপৰা অভিজিতৰ কেছেট এটা উলিয়াই ক’লে, ‘এইটো শুনিবা।’ মই কেছেটটো লৈ ৰোৱাই নাই, চিধাচিধি ঘৰ পালোহি। কেছেটটো আনি গানবোৰ শুনি শুনি গোটেইকেইটা গান মুখস্থ কৰি পেলালো।\nগানকেইটা শুনি থাকিলে তাৰ কথা মনত পৰে যদিও তাক সেই কথা নেদেখুৱাওঁ। কেছেট লোৱাৰ পিছদিনা স্কুলত তাক দেখিয়ো নামাতিলো। সি মাতিবলৈ সুযোগ বিচাৰি আছিল যদিও মই আকৌ ফটা লেভেলৰ অধিকাৰিণী যে। এনেকৈয়ে গৈ আছে সময়। তাক অভিজিতৰ দৰে দেখি ভাল লাগি গৈ আছে যদিও মোৰ এই ভাল লগাৰ কথা বপুৰাই গমেই পোৱা নাই!\nএদিন তাৰ লগৰ ল’ৰাৰ মুখৰপৰা গম পালো যে সি বোলে মোৰ প্ৰেমত পৰিছে। অহ, এইবোৰ কি! মোৰ তাক ভাল লাগিছিল দেখিবলৈ সি অভিজিৎ সাৱন্তৰ নিচিনাৰ কাৰণেহে! কিন্তু মইতো তাক ভাল পাওঁ বুলি কেতিয়াও দেখুওৱা নাই। মই এতিয়া কৰিম কি! আমাৰ ঘৰৰ ওচৰৰে ছোৱালী এজনীক তাৰ লগত জোৰা হওক বুলি চিনাকি কৰাই দিলো। তাইৰ আকৌ তাক বোলে আগৰেপৰাই ভাল লাগিছিল, কিন্তু তাৰহে মনৰ উমান পোৱা নাছিল। এনেকৈয়ে নতুন বছৰ আহিল। সকলোৱে কিনাৰ দৰে সিঁ‌হত দুয়োটাই গ্ৰিটিংছ কাৰ্ড কিনিলে। লগৰজনীয়ে কিনিলে তালৈ, সি কিনিলে মোলৈ। মই কিন্তু কালৈকো নিকিনিলো। লাহে লাহে সময়বোৰ গৈ থাকিল। এদিন সি মোক প্ৰেমৰ প্ৰস্তাৱ দিলে, মই লগে লগে নাকচ কৰিলো। কাৰণ মোৰ তাক ভাল লাগিছিল যদিও প্ৰেমটো আছিল অভিজিৎ সাৱন্তৰ প্ৰতিহে। মই না কৰাত সিও অকৰা মৈত উঠাৰ দৰে উঠিল। মই তাক ক’লো যে মই তোমাক ভাল নাপাওঁ। কিন্তু সি নামানে। মানে মই তাৰ প্ৰেমৰ প্ৰস্তাৱত সন্মতি জনাবই লাগিব। বহুত বুজালো ল’ৰাজনক। শেষত যেনিবা বুজাবুজি হ’ল যে সি দিয়া কেছেটটো মই তাক ঘুৰাই দিব লাগিব। মইও তাৰ প্ৰেমৰ প্ৰস্তাৱৰপৰা হাত সাৰিবলৈ একেষাৰে হ’ব বুলি ক’লো। সিও মোৰ কথাত মান্তি হ’ল আৰু মোৰ পিছ ল’বলৈ এৰি দিলে। এনেকৈয়ে সেই প্রেম কাহিনীৰ অন্ত পৰিল। ইফালে আচল যিজন অভিজিৎ সাৱন্ত, যাৰ প্ৰেমত হাবু-ডুবু খাইছিলো, তেওঁকো দুদিনমানৰ পিছত বাই বাই দিলো।\n« নক’লেও নোৱাৰোঁ ফটামুখ – পৰিস্মিতা বৰদলৈ\nনগেন ককাইদেউৰ বাঘ চিকাৰ – উপেন শইকীয়া »\nহা হা হা। বৰ ভাল লাগিল ফটা চেলিব্ৰেটী প্ৰেম।\nমই যে এতিয়াও মাধৱনক ভাল পাও অ!\nবঢ়িয়া ফটাৰো ফটা প্ৰেম ।\nফটাৰো ফটা প্ৰেম পঢ়ি বৰ দুখ লাগিল দেই ।


borchola-women-picnic-for-a-specific-reason-tv-haren-skd– News18 Assam\nচৰকাৰে হেনো মাইক্ৰ’ ফাইনেন্সৰ ঋণ মাফ কৰিলে! এটা অঞ্চলৰ শ শ মহিলাই আবতৰীয়া বিহুু পাতি আয়োজন কৰিলে ভোজ–ভাতৰ\nUpdated:January 4, 2021, 11:18 AM IST\nমন্ত্ৰী হিমন্ত বিশ্ব শৰ্মাই বিধানসভাত মাইক্ৰ’ ফাইনেন্সসমূহক নিয়ন্ত্ৰণ কৰিবলৈ বিল উত্থাপন কৰিছিল৷ কিন্তু এইসকল মহিলাই বুজিলে মাইক্ৰ’ ফাইনেন্সৰ ঋণ হেনো চৰকাৰে সকলো মাফ কৰিলে৷\nLast Updated: January 4, 2021, 11:18 AM IST\nএটা অঞ্চলৰ মহিলাসকলে আয়োজন কৰিলে ভোজ–ভাত ৷ পাতিলে আবতৰীয়া বিহু৷ কিন্তু ভোজ–ভাত কিহৰ বাবে আয়োজন কৰিছে তেওঁলোকে? ইয়াৰ ৰহস্য জানি আপুনি হতবাক হ’ব৷ এয়া কোনো ন- খোৱা বা নতুন বছৰৰ ভোজ–ভাত নহয়৷ মাইক্ৰ’ ফাইনেন্সৰ ঋণ হেনো চৰকাৰে মাফ কৰিলে! চৰকাৰে বিধানসভাত উত্থাপন কৰা মাইক্ৰ’ ফাইনেন্সৰ বিল সন্দৰ্ভত বিভ্ৰান্ত হৈ শোণিতপুৰৰ বৰছলাৰ এইসকল মহিলাই ভোজ–ভাতৰ আয়োজন কৰি পাতিলে আবতৰীয়া বিহু৷\nশেহতীয়াকৈ বিত্ত মন্ত্ৰী হিমন্ত বিশ্ব শৰ্মাই বিধানসভাত মাইক্ৰ’ ফাইনেন্সসমূহক নিয়ন্ত্ৰণ কৰিবলৈ বিল উত্থাপন কৰিছিল৷ কিন্তু এইসকল মহিলাই বুজিলে মাইক্ৰ’ ফাইনেন্সৰ ঋণ হেনো চৰকাৰে সকলো মাফ কৰিলে৷ তেওঁলোকে লোৱা ঋণ আৰু দিব নালাগে৷ সেয়ে শোণিতপুৰ বৰছলাৰ একাংশ মহিলাই ইয়াক লৈ আয়োজন কৰিলে ভোজৰ৷\nভোজত মাছ–মাংস, দাইল সকলো আইটেমেই ৰাখিলে৷ সকলো মহিলাই উদৰ পুৰাই খাই নাচি–বাগি মতলীয়া হ’ল৷ ৰৌটোকে ঢৌ ভাবি চৰকাৰৰ ঘোষণাত বিভ্ৰান্ত হৈ এইসকল মহিলাই ভোজ–ভাত আয়োজন কৰি আনন্দ–উল্লাস কৰি এতিয়াৰে পৰা মাইক্ৰ’ ফাইনেন্সৰ ঋণৰ কিস্তি আৰু নিদিয়াৰ কথাও প্ৰকাশ কৰিলে৷\nউল্লেখযোগ্য যে বিত্ত মন্ত্ৰীয়ে মাইক্ৰ’ ফাইনেন্সৰ বিধেয়কখন বিধানসভাত উত্থাপন কৰি কৈছিল, কিস্তি আদায়ৰ নামত মাইক্ৰ’ ফাইনেন্সে কোনো ধৰণৰ হাৰাশাস্তি কৰিব নোৱাৰিব, কৰিলে আইনী ব্যৱস্থা ল’ব৷ কিন্তু শোণিতপুৰৰ বৰছলাৰ বহু মহিলাই ইয়াক লৈ বিভ্ৰান্ত হৈ চৰকাৰে হেনো সকলো মাফ কৰিলে বুলি এনেকৈ ভোজ–ভাত আয়োজন কৰি নাচি–বাগি হিমন্ত বিশ্ব শৰ্মা জিন্দাবাদ, বিজেপি চৰকাৰ জিন্দাবাদ আদি ধ্বনিও দিলে। কিন্তু প্ৰকৃত সত্যক নুবুজি এনেকৈ ভোজ–ভাত আয়োজন কৰাক লৈ অঞ্চলটোৰ লোকসকলৰ মাজত এক হাঁহিৰ খোৰাক যোগাইছে৷ ইফালে এইসকল মহিলাক এতিয়া বুজাব কোনে সেয়াহে লক্ষ্যণীয় হ’ব৷


কি আছিল ৰাজকন্যাৰ মেডিকেল ব’ৰ্ডৰ ৰিপ’ৰ্টত? কোন চিকিৎসকে শুৱাই ৰাখিছিল আইচিইউৰ বিছনাত? -\nHome আঞ্চলিক কি আছিল ৰাজকন্যাৰ মেডিকেল ব’ৰ্ডৰ ৰিপ’ৰ্টত? কোন চিকিৎসকে শুৱাই ৰাখিছিল আইচিইউৰ বিছনাত?\nকি আছিল ৰাজকন্যাৰ মেডিকেল ব’ৰ্ডৰ ৰিপ’ৰ্টত? কোন চিকিৎসকে শুৱাই ৰাখিছিল আইচিইউৰ বিছনাত?\nডিজিটেল ডেস্ক : বেমাৰ নহ’লেও ভৰ্তি হ’ব পাৰি নেকি হাস্পতালত? সুস্থ শৰীৰৰ লোককো হাস্পতালৰ আইচিইউত ভৰাই ৰখা হয় নেকি? লোকচক্ষুত ধূলি দিবলৈ তথা আৰক্ষীক বিভ্ৰান্ত কৰিবলৈ এই কৌশলেই গ্ৰহণ কৰিছিল বিতৰ্কিত ৰাজকন্যা বৰুৱাই। অপৰাধ আৰু উদ্ভণ্ডালিৰ নিত্য-নতুন নজিৰ সৃষ্টিৰে ৰাজকন্যা বৰুৱাই বিভিন্ন সময়ত বিভিন্নজনক জলা-কলা খুৱাই আহিছে যদিও ইমান দিনে অদৃশ্য প্ৰভাৱেৰে সাৰি গৈ আছিল ৰাজকন্যা। এইবাৰো আৰক্ষীক মেনেজ কৰি তেওঁ সুকলমে ওলাই আহিছিল আইনী মেৰপেচৰ পৰা।\nকেৱল এয়াই নহয়, মুখ্যমন্ত্ৰীয়ে এই ঘটনাৰ তদন্ত পুনৰ আৰম্ভ কৰাৰ নিৰ্দেশ দিয়াৰ পাছত আৰক্ষীক বিভ্ৰান্ত কৰাৰ সকলো কৌশল গ্ৰহণ কৰিছিল ৰাজকন্যাই। তেওঁৰ কূট-কৌশলত সহযোগ কৰিছিল মহানগৰীৰ এখন ব্যক্তিগত খণ্ডৰ অভিজাত চিকিৎসালয় জিএনআৰচিয়ে।\nঅসুস্থতাৰ দোহাই দি তেওঁক ভৰ্তি কৰোঁৱা হৈছিল আইচিইউত। তেওঁ তদন্তকাৰী আৰক্ষী বিষয়াৰ আগত হাজিৰ হ’ব নোৱাৰিব বুলিও কোৱা হৈছিল চিকিৎসকৰ তৰফৰ পৰা। কিন্তু উৰহী গছৰ ওৰ ওলাল বুধবাৰে। ৰাজকন্যাৰ স্বাস্থ্য পৰীক্ষাৰ বাবে গঠন কৰা মেডিকেল ব’ৰ্ডৰ প্ৰতিবেদনত দিয়া হ’ল চাঞ্চল্যকৰ তথ্য। ডাঃ পুৰুজিৎ চৌধুৰী, ডাঃ আৰ পি দাস, ডাঃ উৎপল বৰা, ডাঃ উৎপল জ্যোতি ডেকা, ডাঃ আছমান আলী আৰু ডাঃ শংকৰ শইকীয়াৰ মেডিকেল ব’ৰ্ডে গুৱাহাটী মেডিকেল কলেজ হাস্পতালৰ অধীক্ষকলৈ প্ৰেৰণ কৰা মেডিকেল টেষ্টৰ ৰিপ’ৰ্টত লিখিলে-\n(১) মেডিকেল ব’ৰ্ডৰ মতে হাস্পতালত ভৰ্তি কৰি ৰাখিব লগা হোৱাকৈ তেওঁৰ কোনো গুৰুতৰ শাৰীৰিক অসুস্থতা নাই।\n(২)APACHE &RTS ৰ দৰে ভালেমান ক্লিনিকেল স্কোৰ ব্যৱহাৰ কৰি তেওঁৰ পৰীক্ষা কৰা হৈছিল আৰু তাৰ ফলাফল অনুসৰি তেওঁক আইচিইউত ৰাখিবলগীয়া কোনো কাৰণ বিচাৰি পোৱা নাই। তেওঁৰ চিটি স্কেন, এক্স ৰে, কাৰ্ভিকেল স্পাইন আদি স্বাভাৱিক অৱস্থাত আছিল আৰু তেওঁৰ তেজ পৰীক্ষাৰ ফলাফলতো একো অস্বাভাৱিকতা ধৰাপৰা নাছিল।\n(৩) এই তথ্যৰ আধাৰত এইকথা স্পষ্ট যে, তেওঁক হাস্পতালত ৰখাৰ প্ৰয়োজন নাই আৰু তেওঁ তদন্তকাৰী বিষয়াৰ আগত হাজিৰ হ’বলৈ সক্ষম। যদি কোনো স্বাস্থ্যজনিত জৰুৰী অৱস্থাৰ সৃষ্টি হয় তেওঁ জিএমচিএইচত চিকিৎসা কৰাব পৰা যাব।\nএই প্ৰতিবেদনৰ পাছতে ৰাজকন্যা বৰুৱাৰ ৰাজযোগৰ অন্ত পৰে আৰু হাস্পতালৰ বিছনাৰ পৰা তেওঁ একেকোবে পাণবজাৰ থানা পাবলগীয়া হয়। এতিয়াও আৰক্ষীৰ জিম্মাতে আছে বিতৰ্কিত ৰাজকন্যা।\nইফালে, ৰাজকন্যাত আইচিইউত ভৰ্তি কৰাই আৰক্ষীৰ তদন্তক বিপথে পৰিচালিত কৰাৰ ঘটনাৰ সৈতে সাঙোৰ খাইছে এগৰাকী জ্যেষ্ঠ চিকিৎসকৰ নাম। আমাৰ হাতত পৰা তথ্য মতে, তেৱোঁ আইনী ব্যৱস্থাৰ আঁওতালৈ আহিব পাৰে। চিকিৎসকগৰাকীৰ এনে কাৰচাজিৰ জৰিয়তেই ৰাজকন্যাই নিজকে আৰক্ষীৰ হাতৰ পৰা বছাই ৰখাৰ চেষ্টা কৰিছিল। পৰৱৰ্তী সময়ত আমি সেই সম্পৰ্কেও বিতং প্ৰতিবেদন প্ৰকাশ কৰিম।\nPrevious articleতীৰ খেলেই হ’ল কাল ! কেনেকৈ হত্যাৰ বলি হ’ল বিশাল?\nNext articleপ্ৰেম প্ৰত্যাখ্যান যুৱতীৰ, হাতত দা লৈ ৰাজপথত প্ৰেমিকৰূপী ঘাতক, তাৰ পাছত?


টিংকল - অসমীয়া ৱিকিপিডিয়া\nইংৰাজী, হিন্দী, অসমীয়া, মালায়ালম\nটিংকল (ইংৰাজী: Tinkle) ভাৰতত প্ৰকাশিত এখন মাহেকীয়া শিশু আলোচনী। আলোচনীখনৰ প্ৰকৃত স্বত্বাধিকাৰী আছিল ইণ্ডিয়া বুক হাউচ। ২০০৭ চনত ইয়াৰ স্বত্ব ACK Media ৰ হাতলৈ যায়।  আলোচনীখন কমিক, সাধু, সাঁথৰ, কুইজ আৰু বিদ্যালয়ত পঢ়া শিশুসকলৰ উপযোগীকৈ প্ৰস্তুত কৰা আন আন উপাদানৰ সমাহাৰ। মূলতঃ ইংৰাজী ভাষাত প্ৰকাশিত আলোচনীখন হিন্দী, অসমীয়া, মালায়ালম আদিকে ধৰি নানা ভাৰতীয় ভাষালৈ অনুবাদ হয়। প্ৰতিষ্ঠাপক সম্পাদক আছিল অনন্ত পেই। তেখেত শিশুসকলৰ মাজত পেই খুড়া নামেৰে জনাজাত আছিল। তেখেত জনপ্ৰিয় অমৰ চিত্ৰ কথা চিৰিজৰো প্ৰতিষ্ঠাপক। টিংকলৰ প্ৰথম সংখ্যা প্ৰকাশ পাইছিল ১৯৮০ চনৰ এপ্ৰিল মাহত। এতিয়ালৈকে আলোচনীখনৰ ৫০০ তকৈও অধিক সংখ্যা প্ৰকাশ পাইছে। যোৱা দুটা দশক ধৰি আলোচনীখনে ভাৰতৰ শিশুসকলৰ মাজত ব্যাপক জনপ্ৰিয়তা লাভ কৰিছে। আনকি ভাৰতৰ প্ৰাক্তন প্ৰধানমন্ত্ৰী অটল বিহাৰী বাজপেয়ীও এজন টিংকল প্ৰেমী।\n1 জনপ্ৰিয় কাৰ্টুন চৰিত্ৰসমূহ\n1.1 বৰ্তমান থকা টিংকলৰ চৰিত্ৰসমূহ\n1.2 আগতে থকা টিংকলৰ চৰিত্ৰসমূহ\n2 অসমীয়া সংস্কৰণ\nজনপ্ৰিয় কাৰ্টুন চৰিত্ৰসমূহ[সম্পাদনা কৰক]\nআন বিভিন্ন সাধু প্ৰকাশ হোৱাৰ উপৰিও টিংকলত কেইটামান নিয়মিতভাৱে প্ৰকাশ হোৱা চৰিত্ৰ আছে।\nবৰ্তমান থকা টিংকলৰ চৰিত্ৰসমূহ[সম্পাদনা কৰক]\nসুপন্দি (Suppandi) – টিংকলৰ আটাইতকৈ জনপ্ৰিয় চৰিত্ৰ হ’ল সুপন্দি। সুপন্দি এটা গাঁৱলীয়া হোজা আৰু জধামুৰ্খ ল’ৰা। সি সদায় নিজৰ গৰাকীৰ কথা মানি চলে কিন্তু গৰাকীৰ কথা সদায় ভুলকৈ বুজে। পঢ়ুৱৈয়ে সুপন্দিৰ কাহিনীবোৰ পঢ়ি হাঁহিৰ খোৰাক পায়।\nচিকাৰী শম্বু (Shikari Shambu)– শম্বু এজন চিকাৰী। তেওঁক সকলোৱে খুব শক্তিশালী আৰু সাহসী বুলি ভাবে যদিও প্ৰকৃততে তেওঁ এজন নিৰ্জু, সহজ-সৰল আৰু এলেহুৱা লোক। তেওঁ সকলো সময়তে আৰাম কৰি শুই থাকিবলৈ বিচাৰে আৰু বিপদৰ গোন্ধ পালেই পলাবলৈ বিচাৰে। কিন্তু পত্নী শান্তি আৰু গাঁৱৰ লোকসকলে তেওঁক সাহসী বুলি ভাবে কাৰণে তেওঁক টান আৰু বিপদজনক কামবোৰলৈহে আগবঢ়াই দিয়ে। পিছে ভাগ্যৰ বলত তেওঁ প্ৰতিবাৰেই সফল হয়।\nকালিয়া নামৰ কাউৰী (Kalia the Crow) – কালিয়া এটা বুধিয়ক কাউৰী। সি তাৰ বন্ধুবোৰক চামটকা নামৰ শিয়াল আৰু ডুবডুব নামৰ ঘৰিয়ালটোৰ পৰা ৰক্ষা কৰে। কেছু আৰু মেছু নামৰ শহা দুটা তাৰ বন্ধু।\nতন্ত্ৰী নামৰ মন্ত্ৰী (Tantri the Mantri) – তন্ত্ৰী ৰজা ‘হোজা’ৰ ৰাজসভাৰ এজন মন্ত্ৰী। তেওঁ নিজে ৰজা হ’বৰ বাবে ৰজা হোজাক ৰাজপাটৰ পৰা আঁতৰাবলৈ বিচাৰি নানা কৌশল অৱলম্বন কৰে। পিছে ভাগ্যৰ বলত ৰজা হোজা সদায়েই বিপদৰ পৰা বাচি যায় আৰু তেও তন্ত্ৰীৰ সহায়ৰ বাবেহে বিপদৰ পৰা ৰক্ষা পৰা বুলি ভাবে। তন্ত্ৰীৰ কেইজনমান সহায়কাৰীৰ নাম হ’ল দুষ্টবুদ্ধি, নষ্টবুদ্ধি, চতুৰবুদ্ধি আৰু বিচিত্ৰবুদ্ধি।\nপ্যাৰেলাল (Pyarelal series) – প্যাৰেলাল হ’ল এজন খুব দয়ালু খেতিয়ক। তেওঁৰ পত্নীৰ নাম লাজৱন্তী (লাজু)। প্যাৰেলাল আৰু লাজুৰ নানা ৰসাল কাহিনী আছে।\nডিটেকটিভ অজয় (Ajay – the Detective) - ডিটেকটিভ অজয় এজন চোৰাংচোৱা। যিকোনো বিপদৰ মু্হুৰ্ততেই তেওঁ তৎক্ষাণাত হাজিৰ হয়। তেওঁ আন এজন পুলিছ ইঞ্চপেক্টৰ শৰ্মাৰ সহায়ত অপৰাধীক কৰায়ত্ত কৰে।\nজানু আৰু উলিউ (Janoo and Wooly Woo) – জানু এজনী শক্তিশালী ডাকিনী। তাই তাইৰ বন্ধু উলিৰ লগত বাস কৰে। উলি এটা খুব ভয়াতুৰ ড্ৰেগন, সি তাৰ নাকেৰে জুই উলিয়াব পাৰে। জানুৱে তাইৰ যাদুদণ্ডডালৰ সহায়ত আনক বিপদৰ পৰা ৰক্ষা কৰে। তাইৰ যাদুমন্ত্ৰটো হ’ল “মেজিক হেক্সা, হিক্স হাক্স হুক্স! ”\nনাছিৰুদ্দিন হোঝা (Nasiruddin Hodja) - এজন খুব টেঙৰ লোক। নিজৰ টেঙৰালিৰে তেওঁ আনক বিপদত পেলায়।\nকপিছ (Kapish) – এটা টেঙৰ কিন্তু ভাল বান্দৰ। সি তাৰ বন্ধুবৰ্গৰ সৈতে কাদুৰ জংগলত বাস কৰে। তাৰ বন্ধুবৰ্গৰ ভিতৰত আছে বাবুছা নামৰ ভালুকটো, বুন্দিলা নামৰ হাতীটো আৰু বহুতো। ছিগাল নামৰ শিয়ালটো আৰু পীলু নামৰ বাঘটো তাৰ শত্ৰু। কপিছে তাৰ অলৌকিক শক্তিৰ সহায়ত নেজডাল ইচ্ছামতে দীঘল-ছুটি কৰিব পাৰে। তাৰ সামৰ্থ্য আৰু ক্ষিপ্ৰভাবে সিদ্ধান্ত ল’ব পৰা ক্ষমতাই তাৰ বন্ধুবৰ্গক দোপায়া নামৰ চিকাৰীটোৰ পৰা ৰক্ষা কৰিবলৈ সক্ষম হয়। (এই চৰিত্ৰটোৰ কাহিনীসমূহ কেৱল টিংকল ডাইজেষ্ট আৰু ডাব্‌ল টিংকল চিৰিজতহে প্ৰকাশ হয়)\nৰামু আৰু শ্যামু (Ramu and Shamu) - ৰামু আৰু শ্যামু দেখিবলৈ হুবহু একে দুটা যঁজা ভায়েক। এই কাহিনীবোৰত তেওঁলোকৰ বিভিন্ন উত্থান-পতন সমূহ বৰ্ণিত হয়।\nইনা, মিনা, মাইনা, মো (Ina, Mina, Mynah, Mo) – চাৰিজনী ভনীয়েক। তেওঁলোকে অনবৰতে দেউতাক জগন্নাথক ইটো লাগে সিটো লাগে বুলি আমনি কৰি থাকে। কিন্তু দেউতাকে মন কাণ নিদি মনে মনে থাকে। এই চৰিত্ৰকেইটাও নানা ৰসাল কাহিনীৰে ভৰপূৰ।\nআগতে থকা টিংকলৰ চৰিত্ৰসমূহ[সম্পাদনা কৰক]\n২০২২ চনত পুনঃমুদ্ৰিত অসমীয়া টিংকলৰ বেটুপাত\nমেও আৰু মিউ (Mopes and Purr) – মেও নামৰ মেকুৰীটো আৰু মিউ নামৰ কুকুৰটো জীৱ-জন্তুৰ চোৰাংচোৱা। ক্ৰফোৰ্দ মাৰ্কেটত সিহঁতৰ কাৰ্য্যালয়। দুয়ো বিপদত পৰা আন জীৱ-জন্তুক বিপদৰ পৰা ৰক্ষা কৰে।\nদা ডাম্বেল্‌চ (The Dumbbells) – এইটো হ’ল নাটু, দাটু আৰু মোটু নামৰ তিনিটা মুৰ্খ বন্ধুৰ কাহিনী। সিহঁতৰ শত্ৰু দামোদৰে সিহঁতক বিপদত পেলাবলৈ বিচাৰে যদিও শেষত দামোদৰে পৰাজয়বৰণ কৰিবলগীয়া হয়।\nঅকমাণি শম্বু (Little Shambu series) – ইয়াত চিকাৰী শম্বুৰ শিশুকালৰ কাহিনী বৰ্ণিত হৈছিল। কাহিনীবোৰত তেওঁৰ পত্নীকো শান্তিও সৰু হৈ থকা দেখুওৱা হৈছিল। কাহিনীবোৰৰ শেষত সদায় শম্বুৱে নায়কৰূপে পৰিগণিত হৈছিল।\nঅকমাণি তন্ত্ৰী (Junior Tantri) – শম্বুৰ শিশুকালৰ দৰেই ইয়াত তন্ত্ৰীৰ শিশুকালৰ কাহিনী বৰ্ণিত হৈছিল। ৰাজকুমাৰ হোজাই তন্ত্ৰীক এজন বিশ্বাসী বন্ধু বুলি ভাবে যদিও তন্ত্ৰীয়ে হোজাক মাৰিবলৈ বিচাৰে। পিছে সদায়েই তাৰ আঁচনিসমূহ বিফল হয় আৰু হোজাই তন্ত্ৰীয়েহে তাৰ জীৱন ৰক্ষা কৰা বুলি ভাবে।\nচোটু আৰু লম্বু (Chotu and Lambu) – চোটু হ’ল চাপৰ আৰু লম্বু হ’ল ওখ। চোটুৱে নিজৰ টেঙৰালিৰে আনক সহায় কৰে।\nচাপমেন চাৰ্লি (Chapman Charlie) – চাৰ্লি এজন ধূতি আৰু অ’ভাৰকোট পৰিহিত বয়সস্থ লোক। তেওঁ খুব বুধিয়ক আৰু সাহসী।\nকণমাণি সুপন্দি (Little Suppandi) – সৰুকালত সুপন্দিৰ বুৰ্বকামি আৰু তাৰ শিক্ষক আৰু আত্মীয়-স্বজনৰ লগত ঘটা বিভিন্ন কাহিনীয়ে ইয়াত ঠাই পাইছিল।\nঅসমীয়া সংস্কৰণ[সম্পাদনা কৰক]\nটিংকলৰ অসমীয়া সংস্কৰণ ১৯৮২ চনৰ অক্টোবৰ মাহত প্ৰথমবাৰলৈ প্ৰকাশ পায়। ২০০৪ চনৰ এপ্ৰিল মাহত অসমীয়া সংস্কৰণৰ শেষৰটো সংখ্যা প্ৰকাশ পোৱাৰ পিছতেই অসমীয়া ভাষাৰ টিংকলৰ প্ৰকাশ বন্ধ হৈ যায়। ২০২০ চনৰ অক্টোবৰ মাহত ফেচবুকৰ 'টিংকল প্ৰেমী Tinkle Lovers' নামৰ গোট এটাৰ প্ৰচেষ্টাত 'নষ্টালজিক অসম' (Nostalgic Assam) নামৰ এক প্ৰকাশক আৰু বিতৰন গোষ্ঠীয়ে জন্মলাভ কৰে। ইয়াৰ উদ্যোগত ২০২২ চনত ৫০, ৫২, ৫৬ আৰু ৫৮ নং সংখ্যাৰ পুনৰ প্ৰকাশ হয়।\n↑ "Amar Chitra Katha, Tinkle to entertain kids on Ne". CNN-IBN. 2008-01-27. http://www.ibnlive.com/news/amar-chitra-katha-tinkle-to-entertain-kids-on-net/57468-11.html। আহৰণ কৰা হৈছে: 2008-01-28.\n↑ "ACK Media buys Amar Chitra Katha, Tinkle brands". The Hindu Business Line. 2007-11-22. http://www.thehindubusinessline.com/2007/11/22/stories/2007112250170500.htm। আহৰণ কৰা হৈছে: 2008-01-28.\n↑ টিংকল (সংখ্যা ৫০). অমৰ চিত্ৰ কথা. ২০২২. পৃষ্ঠা. প্ৰচ্ছদ.\n"https://as.wikipedia.org/w/index.php?title=টিংকল&oldid=320318"ৰ পৰা অনা হৈছে\nভাৰতীয় শিশু আলোচনী\nএই পৃষ্ঠাখন ০৮ মে’, ২০২২ তাৰিখে ১৭:২৪ বজাত অন্তিম সংশোধন কৰা হৈছিল।


দিগন্ত বৰাৰ ৰহঘৰা - সাহিত্য ডট অৰ্গ\n:হয় ছাৰ কওকচোন। মই প্ৰীতিয়ে কিদৰে সহায় কৰিম?\n:সহায় কৰিব খুজিছে যদি মোৰ ত্ৰিশ টকা ঘূৰাই দিয়ক।\n:ক্ষমা কৰিব চাৰ। মই বুজাত অসুবিধা পাইছোঁ।\n:কালি নিশা বাৰ বজালৈকে মোৰ ৩৮ টকা বেলেন্স আছিল। এতিয়া ৮ টকা আছে। ত্ৰিশ টকা কেনি গল?\n:বেয়া নাপায় যদি এক মিনিট আপোনাৰ কলটো হ’ল্ড কৰিব পাৰিমনে ছাৰ?মই চেক কৰি জনাই আছো আপোনাক।\nটোট.. টোট। ফোন হ’ল্ডেই হৈ গল। মই বোলো হাৰামজাদী। বেলেন্স ৰির্টাণ নকৰিলে তোক আজি টাকুৰী ঘূৰোৱা দি ঘূৰোৱাম।\n:হেল্ল’ ছাৰ। ইমান সময় দিয়াৰ বাবে আপোনাক ধন্যবাদ। ছাৰ, আপোনাৰ LOVE PACK টো এক্টিভ হৈ আছে।\n:সেইটো আকৌ কি?\n:ছাৰ ইয়াত লভ টিপছ্ থাকে।\n: টিপছ্ বোৰ লৈ মই টপাটোৱে কাক ফচাম?\n:আপোনাৰ গার্লফেণ্ডক ছাৰ।\n:আমাৰ টিপছ্ পঢ়ক ছাৰ।\n:মিছ প্ৰীতি, আপোনাক পটাবৰ বাবে মই কোনটো টিপছ্ লম?\n:ক্ষমা কৰিব ছাৰ। মই আপোনাক সহায় কৰিবলৈ অপাৰগ।\n:মিছ প্ৰীতি,আই লভ ইউ কৰিব বিছাৰো। মই টিপছ্ বোৰ কামত লগাব বিছাৰো। মোক লভ কৰক মিছ প্ৰীতি।\n:চৰী চাৰ। আপোনাক মই সহায় কৰিব নোৱাৰোঁ।\n:মই নিবিছৰাকৈয়ে আপুনি মোক লভ টিপছ্ দিছে মিছ প্ৰীতি। আপুনি ভাল পাবই লাগিব মোক।\n:চৰী ছাৰ। আপোনাৰ ত্ৰিশ টকা ঘূৰাই দিছোঁ ছাৰ। ৰিলায়েন্সত কল কৰাৰ বাবে ধন্যবাদ।\nলগৰটোৰ সতে নিমাতীত নদীৰ থিয় গড়াত বহি কথা পাতি থাকোঁতে ফৰেইনাৰ তিনিটা আমাৰ ফালে আহি থকা দেখি লগৰটোৱে হুকহুক কান্দোন আৰম্ভ কৰি দিলে। ময়ো ৰৈ নাথাকিলোঁ। কপাল চপৰিয়াই চপৰিয়াই কান্দিব ধৰিলোঁ। ফৰেইনাৰ কেইজন আচৰিত হৈ হোৱাট হেপেণ্ড বুলি কাষ চাপিলহি। লুইতৰ বক্ষলৈ আঙুলিয়াই মই কলো, ডেয়াৰ ওৱাজ এ হাউচ। ফৰেইনাৰকেইজনে আচৰিত হৈ লুইতৰ সোঁতলৈ চোৱাত মই কপাল চপৰিয়াই ইংৰাজীতে কলো যে যোৱা ৰাতি আমাৰ ঘৰ দুটা লুইতৰ বুকুত জাহ গল। বাইক গল,এল আই চি পলিচি গল। চব গল। মই টোকোনা হৈ গলো। মোৰ সুৰত সূৰ মিলাই লগৰটোৱেও মোৰ দৰে কৈ কান্দিব ধৰিলে। একোবত ময়ো মৰিয়ে থাকো বুলি লুইতত জাপ দিবলৈ ওলালোঁ। ফৰেইনাৰকেইজনে মোক গবা মাৰি তেনে নকৰিবৰ বাবে অনুৰোধ কৰিলে। তেওঁলোকে কলে উই উইল হেল্প ইউ। আমি দুয়োটাই আকৌ মাটিত মূৰ মাৰি মাৰি কান্দিব ধৰিলোঁ। ফৰেইনাৰ কেইজনে আমাক বুজাই বঢ়াই শান্ত কৰিবৰ চেষ্টা কৰিলে। তাৰ পাছত আমাৰ হাতত তিনিওজনে মিলাই টকা পাচ হাজাৰ তুলি দিলে। ঘৰখনেই গল যেতিয়া পইচা লৈ নো কি কৰিম? তেওঁলোকক টকাকেইটা ওভোতাই দিয়াতো নল’লে। বৰঞ্চ নিজৰ ফোন নং কেইটাহে লিখি দি তেওঁলোকক কন্টেক্ট কৰিব কলে। নাটকখন কৰোঁতে কোনোবাই দেখে বুলি ভয়ো লাগিছিল। পিছে ৰক্ষা। টকাটো সমানে ভাগ কৰি ঘৰ পালোঁহি এতিয়া। হি হি\nযদি আঢ়ৈ টকাত পেট ফুলাই খাব খোজে তেন্তে আমাৰ গৃহলৈ আহক যদুৰাই। দূপৰতে এজন ওলালহি। মই বোলো পেট ফুলাই নোখোৱাকৈ আপোনাক যাবলৈ নিদিওঁ। তেও বোলে হোটেলতে খাম দিয়ক।\nমই বোলো আমি থাকোঁতে এশ দি হোটেলত কিয় খাব?\nতেখেতে কলে এশতো ল’বই।\nমই বোলো মই আপোনাক আঢ়ৈ টকাত এপেট খুৱাম।\nতেখেতে বোলে সাধু কথা নক’ব।\nমই বোলো প্ৰমাণ চাওক।\nতেখেত আধা ঘন্টাও ৰ’ব লগা নহ’ল। ভিতৰলৈ নি হাতীখুজীয়া বাতি এটাত পকা কঁঠাল আৰু পিঠাগুৰি এক বাতি দিলোঁ। মানুহজনে প্ৰথমে কেৰেং মেৰেং কৰিছিল। মই বোলো খাই চাওঁকচোন। বেয়া পালে পেলাই দিব।\nআমাৰ ঘৰৰ পিঠাগুৰি পেলাই দিব পাৰে? খোদ যদি ছোনীয়া গান্ধীও আমাৰ ঘৰলৈ আহে তেন্তে পকা কঁঠাল আৰু পিঠাগুৰি খুৱাই পৰিকল্পনা আয়োগত যদি ভাল জব এটা ল’ব নোৱাৰোঁ তেন্তে মই অমুকাৰ পুতেক নহয়। কোৱালিফিকেচন কম বাবেহে পৰিকল্পনা আয়োগত বিচাৰিম। তাতনো ক’ৰ কোৱালিফাইড কেইটাই চাকৰি কৰে? কৰা হ’লেনো ২৩ টকা পকেটত থকাজন ধনী মানুহ বুলি কয়নে?\nবাৰু থাকক। পকা কঁঠালেৰে পিঠাগুৰি বাতি খোৱাৰ পাছত ইমান জোৰ কৰা সত্বেও আলহীজনে ভীমকল দুটা নাখালে। পেট হেনো ফুল হৈ গল। মই বোলো এতিয়া টকা আঢ়ৈ টকা দিয়ক আৰু পানৰ ঠাৰি এটা মুখত লৈ যাওক গৈ। আপোনাক তিনি টকা মূল্যৰ তামোলখন খুৱালে মোৰ লাভে মূলে চব যাব ।\n← হেঁপাহ (উজ্জ্বল ফুকন)\nদৰ্শকৰ অনুভৱ:ভাগ্ মিলখা ভাগ্ (দীপা দেৱী) →\nঅবৈধ -প্লাৱিতা বৰুৱা


Airtel গ্ৰাহকসকলৰ বাবে বেয়া খবৰ ! আজিয়েই Recharge কৰক, ২৬ নৱেম্বৰৰ পৰা ব্যয়বহুল হ'ব ৰিচাৰ্জ পেক...– News18 assam\nAirtel গ্ৰাহকসকলৰ বাবে বেয়া খবৰ ! আজিয়েই Recharge কৰক, ২৬ নৱেম্বৰৰ পৰা ব্যয়বহুল হ'ব ৰিচাৰ্জ পেক, কোনটো পেকৰ দাম কিমান বাঢ়িব বিতং জানক...\nLast Updated : November 22, 2021, 12:10 IST\nনতুন টেৰিফ প্ৰিপেইড পেকসমূহ ২৬ নৱেম্বৰ, ২০২১-ৰ পৰা www.airtel.in। ইয়াত উপলব্ধ হ'ব। প্ৰৱেশ স্তৰৰ শুল্ক ভইচ আঁচনি ২৫% বৃদ্ধি হৈছে, আনহাতে সীমাহীন ভইচ বাণ্ডেলৰ বেছিভাগ ক্ষেত্ৰত প্ৰায় ২০ শতাংশ বৃদ্ধি হৈছে।\nFirst published: November 22, 2021, 12:06 IST


আগষ্টত খুলিব চিনেমা হল! | Asom Live 24\nআগষ্টত খুলিব চিনেমা হল!\nদূৰত্ব ৰক্ষা কৰি বহিব লাগিব দৰ্শক\nin চিনেমা, ভাৰত\nঅসম লাইভ ২৪ঃ ক’ৰোনাৰে যুঁজ অব্যাহত থাকিব। কিন্তু এই যুঁজৰ মাজতে স্বাভাৱিক জীৱন যাত্ৰা ঘূৰাই অনাৰ পূৰ্ণ প্ৰয়াস চলাই আছে চৰকাৰে। বিভিন্ন নীতি-নিৰ্দেশনাৰ মাজেৰে দেশজুৰি আনলক প্ৰক্ৰিয়া আৰম্ভ কৰি স্বাভাৱিক পৰিৱেশ ঘূৰাই অনাৰ প্ৰয়াস চলিছে। আনলক ঘোষণাৰ পাছতো অৱশ্যে বন্ধ হৈ আছে শিক্ষানুষ্ঠান, চিনেমা হল, জীম, পাৰ্ক আদি। আনলক প্ৰক্ৰিয়াৰ আওতাত শীঘ্ৰেই হয়তো সোমাব চিনেমা হ’ল। দীৰ্ঘদিন বন্ধ ৰখাৰ পাছত চিনেমা হল খোলাৰ চিন্তা-চৰ্চা কৰিছে কেন্দ্ৰীয় চৰকাৰে। কেন্দ্ৰীয় গৃহ বিভাগক তথ্য আৰু সম্প্ৰচাৰ দপ্তৰৰ সচিব অমিত খাৰে চিনেমা হল খোলাৰ বাবে আৱেদন জনাইছে। সচিবগৰাকীয়ে ১ আগষ্টৰ পৰা সমগ্ৰ দেশত চিনেমা হল খুলিবলৈ এই আৱেদনযোগে অনুৰোধ জনাইছে। গৃহ মন্ত্ৰ্যালয়ৰ অনুমতি পালে আগষ্টত পুনৰ চিনেমা হল খোল খোৱাৰ সম্ভাৱনা আছে।\nকেনেদৰে খুলিব চিনেমা হল?\nএই ক্ষেত্ৰতো আৰম্ভ হৈছে চিন্তা-চৰ্চা। প্ৰিয়জনৰ সৈতে হাতত ধৰাধৰিকৈ চিনেমা চোৱাৰ দিন হয়তো উকলিল। যদি ১ আগষ্টত চিনেমা হল খোলে, তেনেহ’লে এখন আসন এৰি এখন আসনতহে বহিব পাৰিব দৰ্শক। আসনৰ দুটা শাৰীৰ মাজত খালী ৰাখিব লাগিব এটা শাৰী। অৰ্থাৎ প্ৰথম শাৰীত দৰ্শক বহিলে দ্বিতীয় শাৰীত খালী থাকিব, তৃতীয় শাৰীতহে বহিব পাৰিব দৰ্শক। ইয়াৰ উপৰিও আন কেতবোৰ নীতি-নিয়মৰ মাজেৰে আগষ্টত চিনেমা হল খোলাৰ চিন্তা-চৰ্চা চলিছে তথ্য আৰু সম্প্ৰচাৰ মন্ত্ৰ্যালয় আৰু গৃহ বিভাগৰ মাজত।\nTags: asom live 24assam live 24axom live 24cinema hall\nPPE KIT পিন্ধি ‘বিগ-বি’ৰ কাষলৈ কোন আহে?\nমহিলা-শিশুৰ বাবে কোভিড চিকিৎসালয়


স্বাস্থ্য বাৰ্তা — Vikaspedia\nআপোনাৰ শিশুটি লাজকুৰীয়া নেকি?\nলোভ সম্বৰণ সুস্থ জীৱন\nৰিণ্টীৰ বয়স ৫ বছৰ। দেখিবলৈ অতি মৰমলগা। ৰিণ্টীক সকলোৱে মৰম কৰিব বিচাৰে। কিন্তু পৰিয়ালৰ চিনাকিসকলৰ বাহিৰে তাই আন কাৰোৰে কাষ নাচাপে, কোনোবাই কিবা এটা সুধিলেই তাই লাজ লাজকৈ গুচি আহে অথবা কান্দি দিয়ে। ৰিণ্টীৰ এই স্বভাৱৰ বাবে প্রথমে মাক-দেউতাকে চিন্তা কৰা নাছিল। তেওঁলোকে ভাবিছিল যে অলপ ডাঙৰ হ’লে তাইৰ এই স্বভাৱ আঁতৰিব। বর্তমান ৰিণ্টীৰ বয়স ৬ বছৰ, অথচ স্বভাৱ ঠিক আগৰ দৰেই।\nকেৱল ৰিণ্টিীয়েই নহয়, সমাজত এনে অনেক শিশু আছে, যিসকল এনে পৰিস্থিতিৰ দাস। এনে পৰিস্থিতিৰ পৰা মুক্ত হ’বলৈ মাক-দেউতাকে কেৱল বয়সৰ ওপৰতেই দোষটো জাপি দিলে নহ’ব; বৰং তেওঁলোকে শিশুটিৰ এনে বদভ্যাস দূৰ কৰিবলৈ নিম্নোক্ত পদক্ষেপ গ্রহণ কৰিব লাগিব—\nশিশুসকল অতি নিষ্পাপ আৰু কুমলীয়া মনৰ। সেয়ে সিহঁতক কেতিয়াও অধিক অনুশাসনৰ মাজত ৰাখিবলৈ চেষ্টা নকৰিব; বৰং এটি মুক্ত পৰিৱেশৰ মাজত ডাঙৰ-দীঘল কৰাত আগভাগ লওক। এনে পৰিৱেশে সিহঁতৰ লাজ লাজ ভাবটো নাইকিয়া কৰিব।\nসকলোৰে লগত মিলা-মিছা\nশিশুটিক কেতিয়াও কেৱল ঘৰৰ পৰিয়ালৰ মাজতে আবদ্ধ কৰি নাৰাখিব। এনে কৰিলে শিশুটিয়ে ঘৰৰ পৰিয়ালটিকে একমাত্র পথিৱী বুলি ভাবিবলৈ বাধ্য হ’ব; বৰং সকলো মানুহৰে লগত তাক মিলা-মিচা কৰিবলৈ দিব। অৱশ্যে এই ক্ষেত্ৰত আপুনি চকু ৰখাটো অতি প্রয়োজন।\nআপোনাৰ শিশুটিক কেতিয়াও তই ল’ৰা, তই ছোৱালী— এনে মনোভাব সুমুৱাই নিদিব। নিজৰ লিংগ সম্পর্কে সৰুতেই কোনো ধাৰণা সুমুৱাই দিলে সিহঁতে লজ্জাবোধ কৰে। সেয়ে ল’ৰা-ছোৱালী হিচাপে কোনো বৈষম্য নকৰি শিশু হিচাপে সিহঁতৰ খেয়াল ৰখা উচিত।\nএগৰাকী ভাল বন্ধু হওক\nশিশুসকলে যাৰ ওচৰত সকলো কথা খুলি ক’ব পাৰে, সেয়া হ’ল নিজৰ বন্ধু। বন্ধুৰ এই ভূমিকা মাক-দেউতাকে গ্রহণ কৰিব পাৰে। অর্থাৎ তেওঁলোক কেৱল মাক-দেউতাকেই নহয়, তেওঁলোক দুয়ো নিজৰ সন্তানটিৰ বাবে ভাল বন্ধু, পথ-প্রদর্শক হ’ব পাৰে। মাক-দেউতাকৰ পৰা বন্ধুত্বসূলভ আচৰণ পালে শিশুটিৰ মনৰ স্থিতি উভয়ে জানিব পাৰিব আৰু ভিন্ ভিন্ ধৰণে শিশুটিৰ লজ্জা নিবাৰণ কৰিব পাৰিব।\nকথা ক’বলৈ দিয়া\nশিশুটিৰ লজ্জা দূৰ কৰিবলৈ মাক-দেউতাকে শিশুটিক কথা ক’বলৈ দিব লাগে। শিশুটিয়ে কথা কওতে মাক-দেউতাক উভয়ে গুৰুত্ব সহকাৰে শুনিব লাগে। এনেধৰণে কথা শুনিলে সি মনত আনন্দ পায়। ইয়াৰ প্রতিক্রিয়া সকলোতে ঘটে, ফলত তাৰ মনৰ পৰা লজ্জা ভাব আঁতৰ হয়।\nকিতাপ পঢ়াৰ অভ্যাস\nশিশুটিৰ মনৰ পৰা লজ্জা ভাব দূৰ কৰিবলৈ ঘৰত কিতাপ পঢ়াৰ অভ্যাস গঢ় দিয়া উচিত। কিতাপ পঢ়াৰ এই অভ্যাসৰ আধাভাগ লোৱাত মাক-দেউতাকেই অৰিহণা যোগাব লাগে যদিও পাছলৈ শিশুটিও এই অভ্যাস কৰাত অগ্রণী হ'ব। তাৰ লগে লগে শিশুটিৰ মানসিক ভেটিও সুদৃঢ় হ’ব।\nঅত্যাধিক চাপ নিদিব\nপঢ়া-শুনাৰ ক্ষেত্ৰতেই হওক অথবা আন কোনো ক্ষেত্র, যেনে— সংগীত, সাঁতোৰ, ক্রীড়া ইত্যাদি যিকোনো ক্ষেত্ৰতেই নহওঁক কিয়, শিশুটিক কেতিয়াও অধিক চাপ নিদিব। আপুনি তাৰ পৰা যি বিচাৰে, সেয়া পূৰণ কৰিবলৈ চাপহীনভাবে পূর্ণ প্রস্তুতি চলাওক। কিন্তু তাৰ বাবে অধিক হেঁচা প্রয়োগ নকৰিব | এনে কৰিলে চাপে তাক শংকিত কৰি সংকুচিত ভাবাপন্ন কৰি তোলে। ফলত সি লাজকুৰীয়া হৈ পৰে।\nমুঠতে, শিশু এটাৰ যি লাজকুৰীয়া ভাব, তেনে ভাব সহজতে দূৰ কৰিব পাৰে একমাত্র মাক-দেউতাকেহে। সেয়ে, তেওঁলোকে গভীৰ চিন্তা-চৰ্চা কৰি পদক্ষেপ ল’লেহে শিশুটি এনে বদ অভ্যাসৰ পৰা আঁতৰি সকলোৰে লগত মিলা-মিচা কৰি জীৱনৰ যাত্ৰাপথত আগুৱাব পাৰিব।\nআমাৰ মাজত বহু লোক আছে যিসকলৰ লোভ সম্বৰণ কৰাৰ ক্ষমতা অতি কম। যদিও সৰুতে পঢ়া কথাষাৰ হয়তো বহুতৰে মনত আছে— ‘লোভেই পাপ পাপেই মৃত্যু।” তথাপি মানুহে বহু কথা জানি-বুজিও এই লোভ নামৰ ৰিপুটো পৰিত্যাগ কৰিব নোৱাৰে। তাৰ ফলত নাখাওঁ বোলা বস্তুটোও চকুৰ আগত পৰিলে নোখোৱাকৈ থাকিব নোৱাৰে। আহকচোন— কোনবোৰ বাধা থকা খাদ্য বা বস্তু আমি নোখোৱাকৈ থাকিব নোৱাৰো তাকে চাওঁ-\nচিকিৎসকসকলে আচলতে বয়সস্থ লোকসকলক নিমখ কমাই খাবলৈ কয়েই। উচ্চ ৰক্তচাপ থকা, কিডনীৰ অসুখ থকাসকলক নিমখ কমাই খাবলৈ কোৱা হয়। কিন্তু বহু লোকে নিমখ খাব নালাগে বুলি জানিও ভাতৰ কাষত কেঁচা নিমখ অকণমান নোখোৱাকৈ ভাত খাব নোৱাৰে। আন মুখৰোচক খাদ্যৰ লগতো নিমখ লৈ খায়। তৰকাৰি-আঞ্জাত নিমখ কম হ’লে খাই শান্তি নাপায়। সোৱাদ নালাগে। আকৌ লৈ খায়। এইসকলে চিকিৎসকৰ কথা শুনা উচিত। আজিকালি এনেবোৰ বিষয়ত কাকত-আলোচনীত চিকিৎসক-বিশেষজ্ঞসকলে যথেষ্ট লিখা-মেলা কৰে। সেইবোৰ মনোযোগ দি পঢ়া উচিত।\nবিশেষজ্ঞসকলে ৪০ বছৰ বয়সৰ পাছৰ পৰাই সকলোকে চেনি বা মিঠাই খোৱাৰ ক্ষেত্ৰত সাৱধানবাণী শুনায়। মিঠা বা শর্কৰাই শৰীৰত ফেট বৃদ্ধি কৰি নানা ৰোগ হোৱাত ইন্ধন যোগায়। ডায়েবেটিছ ৰোগীসকলৰ বাবে চেনি বা মিঠাই মাৰাত্মক। কিন্তু মিঠাই দেখিলে ৰ’ব নোৱাৰা ডায়েবেটিছ ৰোগীও বহু আছে। বিয়া-সবাহবোৰত খাদ্যবস্তু সোৱাদ কৰিবলৈ পোলাও-বিৰিয়ানি, অন্য তৰি-তৰকাৰি, মাছ-মাংস আদিত চেনি প্রয়োগ কৰে।\nগতিকে ৰক্তচাপ, ডায়েবেটিছ থকা লোকসকলে বিয়ালৈ গ’লেও এনে খাদ্য খোৱাৰ প্ৰতি সচেতন হয়নে ? সমুখত খাদ্য দেখিলে এনে বহু ৰোগীয়ে কিন্তু লোভ সামৰিব নোৱাৰে।\nআমি জানো ঘনে ঘনে চাহ খাই থকাটো স্বাস্থ্যৰ বাবে হানিকৰ। চাহ কমাই খাম বুলি বাৰে বাৰে প্ৰতিজ্ঞাবদ্ধ হৈও বহুতে এই প্রতিজ্ঞা ৰক্ষা কৰিব নোৱাৰে। বহুতে গাখীৰ-চেনি নিদিয়া ৰঙা চাহ টুপিকে খাম বুলি মন বান্ধিলেও মূৰকত গাখীৰ-চেনি দিয়া ডাঠ চাহকাপ ওঁঠত লৈহে শান্তি পায়। কিন্তু ইফালে দেহত বাঢ়ে অশান্তি। বাৰে বাৰে শৰীৰলৈ ফেট-শর্কৰা পঠিয়াই থকাটো কিমান ভয়ংকৰ হ’ব পাৰে ভাবি চাব।\nতেলাল মাছ-মাংস নাখাওঁ বুলি বহুতে ঠিক কৰে। কিন্তু আজি খাওঁ, আৰু নাখাওঁ বুলি বহুতে সদায় এনে মাছ-মাংস মুখলৈ থাকে।\nঅধিক তেল মছলা দি ৰন্ধা খাদ্য\nঅধিক তেল-মছলা ব্যৱহাৰ কৰি ৰন্ধা খাদ্য ক্ষতিকাৰক বুলি কোনেনো নাজানে ? কিন্তু তেনে জুতি লগা খাদ্য ৰান্ধি আনৰ প্রশংসা লোৱাৰ প্ৰৱণতা বহুতো ৰান্ধনীৰ থাকে।\nকোনেনো নাজানে তামোল-চুপাৰি আদি স্বাস্থ্যৰ পক্ষে হানিকাৰক। কর্কট ৰোগৰ দৰে লোগো তামোল খোৱাৰ ফলত হয় বুলি সদায় প্রচাৰ হৈয়ে আহিছে। চিকিৎসকসকলে তামোল-পাণ, গুট্‌খা আদি মানৱৰ শত্ৰু বুলি কৈয়েই আহিছে। ৰাজহুৱা স্থানত হ’ৰ্ডিং, পোষ্টাৰ আদিও অঁৰা হয়। কিন্তু খোৱাই খায়েই আছে।\nএনেদৰে আমাৰ মানুহে সদায় নাখাবলগীয়া বস্তু খাই হুতাহ পলুৱাই আছে। চিকিৎসকৰ পৰামৰ্শ নোলোৱাকৈ নিজে ঔষধ কিনি খোৱাটো কিমান ভয়ংকৰ। কিন্তু বহু লোকে তাকো কৰে। আমি দীর্ঘদিন জীয়াই থাকিব খোজো। কোনেও মৰিব নোখোজো। কিন্তু কেনেদৰে সুস্থ হৈ জীয়াই থাকিব লাগে, সেই কথাহে ভাবি নাচাওঁ।\nউৎস- দিগন্ত বৈশ্য অসম বাণী, সীমা চক্ৰৱৰ্তী অসম বাণী।


Estajoy in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Estajoy ar byavahar, ppali, parshwakriya, upkaar, kriya-pratikriya aaru satarkatabani\nEstajoy के प्रकार चुनें\nEstajoy5Tablet Estajoy 10 Tablet\nसदस्य इस दवा को ₹35.15 में ख़रीदे।\nEstajoy की जानकारी\nEstajoy ৰ লাভ আৰু ব্যৱহাৰসমূহ- Estajoy Benefits & Uses in Assamese- Estajoy ar laabh aaru byavaharsamuh\nEstajoy ৰ পালি আৰু সেয়া কেনেদৰে ল'ব- Estajoy Dosage & How to Take in Assamese - Estajoy ar paali aaru xeya kenedore lobo\nEstajoy ৰ পাৰ্শ্চক্ৰিয়াসমূহ- Estajoy Side Effects in Assamese- Estajoy ar parshwakriyasamuh\nEstajoy সংক্ৰান্ত সতৰ্কতাবাণীসমূহ- Estajoy Related Warnings in Assamese- Estajoy xonkranta xatarkatabanisamuh\nঅইন দৰৱৰ সৈতে Estajoyৰ গুৰুতৰ ক্ৰিয়া-প্ৰতিক্ৰিয়া- Severe Interaction of Estajoy with Other Drugs in Assamese- Oinor xoite Estajoy ar gurutor kriya-pratikriya\nEstajoy মতভেদসমূহ- Estajoy Contraindications in Assamese- Estajoy nishedhsamuh\nEstajoy ৰ বিষয়ে সততে সোধা প্ৰশ্নসমূহ- Frequently asked Questions about Estajoy in Assamese- Estajoy ar bikhoye satate xodha prashnasamuh\nখাদ্য আৰু মদৰ সৈতে Estajoy ক্ৰিয়া-প্ৰতিক্ৰিয়া- Estajoy Interactions with Food and Alcohol in Assamese- khadya aaru modor xoite Estajoy kriya-pratikriya\nEstajoy ৰ লাভ আৰু ব্যৱহাৰসমূহ - Estajoy Benefits & Uses in Assamese - Estajoy ar laabh aaru byavaharsamuh\nEstajoy তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nEstajoy ৰ পালি আৰু সেয়া কেনেদৰে ল'ব - Estajoy Dosage & How to Take in Assamese - Estajoy ar paali aaru xeya kenedore lobo\nEstajoy-ৰ উপাদানসমূহ - Estajoy Active Ingredients in Assamese - Estajoy-ar upadaansamuh\nEstajoy ৰ পাৰ্শ্চক্ৰিয়াসমূহ - Estajoy Side Effects in Assamese - Estajoy ar parshwakriyasamuh\nগৱেষণাৰ ভিত্তিত, Estajoy ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nEstajoy সংক্ৰান্ত সতৰ্কতাবাণীসমূহ - Estajoy Related Warnings in Assamese - Estajoy xonkranta xatarkatabanisamuh\nEstajoy-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nEstajoy এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Estajoy খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nEstajoy-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nEstajoy প্ৰথমে চিকিতসকৰ পৰামৰ্শ নোলোৱাকৈ গ্ৰহণ কৰা উচিত নহয় কাৰণ ইয়াৰ ফলত স্তন্যপায়ী মহিলাৰ গম্ভীৰ পাৰ্শ্ব-প্ৰতিক্ৰিয়া হব পাৰে।\nবৃক্কত Estajoy কি প্ৰভাৱ দেখা গৈছে?\nEstajoyৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Estajoy কি প্ৰভাৱ দেখা গৈছে?\nকলিজা ৰ বাবে Estajoy কেতিয়াবাহে ক্ষতিকাৰক।\nহৃদযন্ত্ৰৰ ক্ষেত্ৰত Estajoy ৰ কি প্ৰভাৱ দেখা গৈছে?\nEstajoyএ হৃদয়ত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Estajoyৰ গুৰুতৰ ক্ৰিয়া-প্ৰতিক্ৰিয়া - Severe Interaction of Estajoy with Other Drugs in Assamese - Oinor xoite Estajoy ar gurutor kriya-pratikriya\nEstajoy তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nEstajoy মতভেদসমূহ - Estajoy Contraindications in Assamese - Estajoy nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Estajoy লোৱা অনুচিত যাতে -\nEstajoy ৰ বিষয়ে সততে সোধা প্ৰশ্নসমূহ - Frequently asked Questions about Estajoy in Assamese - Estajoy ar bikhoye satate xodha prashnasamuh\nএই Estajoy-এ অভ্য়াস বা নিচাৰ সৃষ্টি কৰে নেকি?\nনহয়, Estajoy আসক্তি সৃষ্টি কাৰক বুলি কোনো সাক্ষ্য নাই।\nনহয়, Estajoy লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Estajoy লোৱা উচিত।\nহয়, মানসিক বিসংগতিৰ চিকিত্সাৰ ক্ষেত্ৰত Estajoyৰ ব্যৱহাৰ উপকাৰী।\nখাদ্য আৰু মদৰ সৈতে Estajoy ক্ৰিয়া-প্ৰতিক্ৰিয়া - Estajoy Interactions with Food and Alcohol in Assamese - khadya aaru modor xoite Estajoy kriya-pratikriya\nখাদ্য আৰু Estajoyৰ ক্ৰিয়া-প্ৰতিক্ৰিয়া\nখাদ্যৰ সৈতে Estajoy লোৱাটোৱে একো সমস্যাৰ সৃষ্টি নকৰে।\nমদ আৰু Estajoyৰ মাজৰ প্ৰতিক্ৰিয়া\nমদ আৰু Estajoy একেলগে সেৱন কৰাটোৱে আপোনাৰ স্বাস্থ্যত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে।\nEstajoy ৰ অনুকল্প - Substitutes for Estajoy in Assamese\nEstajoy ৰ মূল্য আৰু পেকৰ চাইজ - Estajoy Price and Pack Size in Assamese - Estajoy ar mulya aaru pakor size\nEstajoy5Tablet ₹37.0 खरीदें\nEstajoy 10 Tablet ₹58.0 खरीदें\nআপুনি বা আপোনাৰ পৰিয়ালৰ কোনোবাই Estajoy লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Estajoy ব্যৱহাৰ কৰিছিল নেকি?\nআপুনি কিমান পৰিমাণে Estajoy সেৱন কৰিছিল?\nআপুনি Estajoy ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Estajoy সেৱন কৰে?


অসমীয়াৰ পৰিচয় কলখাৰৰ বিষয়ে আমি কিমান জানো? - ডা০ভূপেন শইকীয়া - সাহিত্য ডট অৰ্গ\nঅতীজৰে পৰা অসমীয়া জনজীৱনত কলখাৰে বিশিষ্ট স্থান অধিকাৰ কৰি আহিছে৷ ’খাৰখোৱা’ শব্দৰ প্ৰয়োগ অসমীয়া সাহিত্যত অতি প্ৰাচীনকালৰ পৰা বাৰম্বাৰ কৰি অহা হৈছে৷ প্ৰতিজন অসমীয়াৰ আখলত কলখাৰ এক অপৰিহাৰ্য্য খাদ্য৷ কলৰ খাৰেৰে নানাবিধ জুতিলগা ব্যঞ্জন অসমীয়া গৃহিনীয়ে তৈয়াৰ কৰিব পাৰে৷ ’খাৰখোৱা’ বুলিলে নিৰ্দিষ্টকৈ অসমীয়া জাতিটোকে বুজায়৷ আজি খাৰখোৱা অসমীয়া গোটেই বিশ্বতে নানানটা কৰ্মক্ষেত্ৰত বিয়পি আছে৷ খাৰখোৱা অসমীয়াৰ এসময়ত অতিথিপৰায়ণ, পৰাক্ৰমী, সাহসী জাতি বুলি সুনাম আছিল৷ চীনা পৰিব্ৰাজক হিউৱেনচাঙে আৰু মোগল সেনাপতি ৰামসিংহৰ বিবৃতিয়ে এসময়ৰ অসমীয়াৰ শৌৰ্য্য বীৰ্য্যৰ গৰিমা বুৰঞ্জীত লিপিবদ্ধ কৰি থৈ গৈছে৷ ইয়াৰ বিপৰীতে আজি এচাম অসমীয়া কৰ্মবিমুখ, এলেহুৱা, সুবিধাবাদী, বিনা শ্ৰমে ধনী হব খোজা লোক বুলি পৰিচয় দাঙি ধৰিবলগীয়া হোৱাটো অতিকৈ দূৰ্ভাগ্যজনক৷\nকল খাৰক আলোচনাৰ বিষয় বস্তু কৰি ইতিমধ্যে সাহিত্য ডট অৰ্গত প্ৰকাশিত কেইবাটিও লিখনি মোৰ দৃষ্টিগোচৰ হৈছে৷ ১৪আগষ্ট ২০১২ৰ সংখ্যা সাহিত্যত নিতুল বৰাই ’সংস্কৃতিৰ ইটো সিটো’ প্ৰৱন্ধত এটা সময়ত অসমীয়া সমাজত প্ৰচলিত কলখাৰেৰে কাপোৰ ধোৱা প্ৰথাৰ বিষয়ে বিতংকৈ লিখিছে৷ তেওঁ জনাইছে – কলাখাৰত উতলোৱা কাপোৰ অতি চাফা হয়৷ বেমাৰৰ বীজাণু আদিও খাৰৰ পানীত মৰি যায়৷ আগৰ দিনত কলাখাৰেৰে কাপোৰ ধোৱা কাৰ্য্যই আছিল অসমৰ প্ৰথম কাপোৰ ধোৱা প্ৰথা৷ তেতিয়াৰ দিনত কলাখাৰেৰে মানুহে গা-মূৰ আদিও ধুইছিল৷ কলখাৰ প্ৰস্তুত কৰাৰ পদ্ধতি আছিল এনেকুৱা- কলগছ একোডাল, বিশেষকৈ ভীমকলৰ গা-গছ আগৰ পৰা গুৰিলৈকে টুকুৰা-টুকুৰ কৰি কাটি লৈ দুহাতমান দীঘল কৰি পাতল পাতল কৰি চিৰিয়া চিৰিকৈ ফালি ৰদত শুকুৱাব লাগে৷ অন্ততঃ সাত দিন মান ৰদত শুকুৱাই জুই জ্বলাই পুৰিব লাগে৷ ছাই হোৱাৰ পিছত জাতি লাউৰ খোলাৰ তলত এটা বিন্ধা কৰি লৈ ভিতৰত কলাখাৰ ভৰাই লৈ পানী ভৰাই দিব লাগে৷ লাউটোৰ তলৰ ফুটাটোৰে বা বিন্ধাটোৰে টোপ টোপকৈ পানী বাহিৰ হৈ পৰিব আৰু আন এটা পাত্ৰত টোপটোপকৈ পৰা খাৰৰ পানীখিনি সংগ্ৰহ কৰিব লাগে৷\nজুন ২০১৫ৰ সংখ্যা সাহিত্যত ৰাজীৱ বৰাই লিখিছে- আটাইতকৈ সৰল অথচ প্ৰায়োগিক ‘অসমীয়াৰ সংজ্ঞাটো’ হ’ব এনেকুৱা: “অসম ভূ খণ্ডত বসবাস কৰি থকা যিয়েই কলাখাৰ খায় আৰু খাই ভাল পায়, সিয়েই অসমীয়া”৷ তেওঁ আৰু লিখিছে – আমি জনাত পৃথিৱীৰ আনবোৰ অঞ্চলৰ মানুহৰ কলাখাৰ খোৱাৰ অভ্যাস নাই৷ প্ৰয়োজন উদ্ভাৱনৰ মূল৷ অসমৰ মানুহেও খুব সম্ভৱত বাধ্যত পৰিহে কলাখাৰৰ উদ্ভাৱন কৰিছিল আৰু খাবলৈ লৈছিল শৰীৰত প্ৰয়োজন হোৱা সাধাৰণ লৱণৰ পৰিপূৰক হিচাপে, কিয়নো এই ভূখণ্ডত লোণৰ আকৰ নাই তথা ওচৰত লৱণ উৎপাদন কৰিব পৰা সাগৰো নাই৷ বহুত পিছতহে অসমলৈ লৱণৰ আমদানি হৈছিল৷ মানৱৰ শৰীৰত লৱণৰ প্ৰয়োজন আছে, গতিকে সহজে উপলব্ধ নোহোৱা সাধাৰণ লৱণৰ প্ৰয়োজন পূৰাবলৈকে এই ভূখণ্ডৰ বাসিন্দাসকলে এসময়ত কলাখাৰৰ উদ্ভাৱন কৰি লৈছিল৷ কলখাৰৰ ‘ৰাসায়িনক নাম হ’ল প’টাছিয়াম-বাই-কাৰ্বনেট(KHCO3)৷ খাদ্যৰ পাচনৰ বাবে মানৱ পাকস্থলীত হাইড্ৰক্ল’ৰিক এচিড থাকে৷ পাচন প্ৰক্ৰিয়াত এই এচিড সম্পূৰ্ণৰূপে ব্যৱহৃত নহ’লে এচিডিটিৰ উদ্ভৱ হয়৷ কলাখাৰে হাইড্ৰক্ল’ৰিক এচিডৰ লগত ৰাসায়িনক বিক্ৰিয়া কৰি লৱণৰ (KCl) উৎপাদন কৰে, অৰ্থাৎ এচিডিটি নাইকিয়া কৰে৷ এই বিক্ৰিয়াত লৱণৰ লগতে কাৰ্বন ডাই অক্সাইড (CO2) আৰু পানী(H2O) উৎপন্ন হয়— উৎপাদিত কাৰ্বন ডাই অক্সাইড শৰীৰৰ পৰা ওলাই যায়, উৎপাদিত পানীক শৰীৰে ব্যৱহাৰ কৰে অথবা প্ৰস্ৰাৱৰ লগত বাহিৰ কৰি দিয়ে৷ (KHCO3 + HCl = KCl + CO2 + H2O)৷ এইদৰে উৎপাদন হোৱা লৱণ (KCl) সাধাৰণ লৱণতকৈ(NaCl) শৰীৰৰ বাবে বেছি উপকাৰী৷\n(কলখাৰৰ বিষয়ে জনাবলৈ আমাৰ লিখনিত উপৰুক্ত দুই লিখকৰ উদ্ধৃতি হুবহু তুলি দিয়া হৈছে৷ এই চেগতে দুয়োজন লিখকক ধন্যবাদ জনালোঁ৷ )\nৱিকিপিডিয়াৰ মতে কলৰ প্ৰতি ১০০ গ্ৰাম ছাইত নিম্ন লিখিত উপাদানসমূহ থাকে – পটেচিয়াম ২৫৫ মিলিগ্ৰাম, মেগনেচিয়াম ২৭মিলিগ্ৰাম, ফচফৰাচ ৩৩মিলিগ্ৰাম, চডিয়াম ৫১মিলিগ্ৰাম আৰু কেলচিয়াম ৬.৬মিলিগ্ৰাম৷\nকলৰ ছাইৰ পৰা চাবন নিৰ্মাণ কৰা হয় আৰু কলৰ ছাইৰ পৰা উৎকৃষ্ট অৰ্গেনিক বা জৈবিক সাৰ উৎপাদন কৰা হয়৷ মোৰ মনত পৰে ল’ৰালি কালত মোৰ শিক্ষয়ত্ৰী মাতৃয়ে ঘৰৰ এৰীচাদৰ, মূগাৰ কাপোৰ সদায় কলখাৰেৰে ধুইছিল৷ সপ্তাহে -পক্ষেকে আমাক কলখাৰেৰে গা-মূৰো ধুব দিছিল৷\nবহুতৰ মনত শংকা উৎপন্ন হোৱাটো স্বাভাবিক গৰ্ভৱতী মহিলাই কলখাৰ বা আন খাৰুৱা খাদ্য খোৱাটো ভালনে স্বাস্থ্যৰ বাবে অপকাৰী? চীন, জাপান, আমেৰিকাৰ দৰে উন্নত দেশত গৰ্ভাৱস্থাত খাৰুৱা পানীৰ প্ৰয়োজনীয়তাৰ ওপৰত বহু বছৰ ধৰি গবেষণা চলিল৷ অৱশেষত সকলোৱে এই সিদ্ধান্তত আহিল –\n১-খাৰে গৰ্ভৱস্থাত দেখা দিয়া মৰ্ণি চিকনেচ আতৰ কৰে৷\n২- খাৰ খোৱা মহিলাৰ প্ৰসৱ সহজে হয়৷\n৩- খাৰ খোৱা মহিলাৰ যথেষ্ট মাতৃদুগ্ধ উৎপন্ন হয়৷\n৪- নৱজাতকৰ জণ্ডিচৰ সম্ভাৱনা হ্ৰাস পায়৷\nএই প্ৰসংগতে উল্লেখ কৰিব পাৰি যে কলখাৰৰ ওপৰত নহলেও খাৰুৱা পানীৰ ওপৰত দীৰ্ঘকালীন গবেষণা বিশ্বৰ বিভিন্ন উন্নত দেশত হৈছে৷ তাৰ এটি লিংক হ’ল -http: //harmoniouskangenwater.com/prevent-morning…/\nগৰ্ভকালত মাতৃৰ শৰীৰৰ পৰা নানান লাগতিয়াল তত্ত্ব বিশেষকৈ খাৰুৱা খনিজ পদাৰ্থসমূহ গৰ্ভস্থ সন্তানলৈ সময়ে সময়ে –Umbilical cordৰ মাধ্যমেৰে প্ৰেৰিত হৈ থাকে৷ যাৰ ফলত মাকৰ তেজৰ খাৰুৱা তত্ত্ব কমি অম্লৰ দিশে গতি কৰিবলৈ ধৰে- যাৰ ফলত তেজৰ স্বাভাবিক পি এইচ ৭.৪ ৰ তললৈ আহিব ধৰে আৰু গৰ্ভৱতী মহিলাৰ বমি, ওকালি আহিব আৰম্ভ হয়-যাক Morning sickness বোলে৷ আকৌ গৰ্ভস্থ সন্তানৰ এচিডিক পেলনীয়া তত্ত্বসমূহ Umbilical cordৰ মাধ্যমেৰে প্লেচেণ্টালৈ নিৰ্গত হয়৷ সেই সময়ত গৰ্ভৱতী মহিলাৰ প্ৰয়োজন হয় খাৰ বা খাৰুৱা পানীৰ যাক কলখাৰে পূৰণ কৰিব পাৰে৷\nকলখাৰৰ ইমানবোৰ গুণাগুণ থকা সত্বেও বিগত কিছু বছৰৰ পৰা চৰ্চাৰ বিষয় হৈ আছে – ইয়াৰ অতিমাত্ৰা সেৱনে খাদ্যনলীৰ কৰ্কটৰোগ কৰিব পৰা সম্ভাৱনা৷ অসমীয়া খাদ্যাভাসত অন্তৰ্ভুক্ত তামোল পাণৰ উপৰিও কলখাৰ কৰ্কট ৰোগৰ কাৰক হবও পাৰে -এই বিষয়ে অধিক গবেষণাৰ প্ৰয়োজন আছে৷ কিন্তুু যদিহে কলখাৰৰ এণ্টি অক্সিডেণ্ট গুণ থকাটো প্ৰমাণিত হয় তেতিয়াহলে ই কৰ্কট ৰোগৰ প্ৰতিষেধকহে হব৷\nআনহাতে ’কেঞ্চাৰৰ ৰিস্ক আৰু ভাৰতীয় খাদ্য’ৰ ওপৰত হোৱা আলোচনাত কেইজনমান বিশেষজ্ঞই কলাখাৰ দৈনিক ব্যৱহাৰ কৰিলে খাদ্যনলীৰ কৰ্কট ৰোগ হোৱাৰ সম্ভাৱনা বৃদ্ধি পায় বুলি আশংকা ব্যক্ত কৰিছে৷ লিংকটো হ’ল –\nগতিকে আমাৰ মতে সপ্তাহত বা ৫দিনৰ ব্যৱধানত খাৰ খোৱাটো স্বাস্থ্যসন্মত হব৷\n← কুণ্ডলিনী : পাৰবীন চুলতানা\nভিন্নৰঙ ভিন্নছবি- অভিজিত মেধি →


যদি পৃথিৱীৰ ঘূৰ্ণন বন্ধ হয় অথবা বিপৰীত দিশে ঘূৰে – Mahabahoo\nHome/Assam News & Articles/যদি পৃথিৱীৰ ঘূৰ্ণন বন্ধ হয় অথবা বিপৰীত দিশে ঘূৰে\nপৃথিৱীত বাস কৰা ব্যক্তি এজনৰ বাবে এতিয়াও বিশ্বাস কৰিবলৈ সহজ যে আমি স্থিৰৰে থিয় হৈ আছো৷ মুঠৰ ওপৰত আমি আমাৰ পাৰিপাৰ্শ্বিকতাত কোনো ধৰণৰ গতি অনুভৱ নকৰো৷ কিন্তু যেতিয়া আমি আকাশলৈ লক্ষ্য কৰো, তেন্তে আমি যে গতি কৰি আছো তাৰ সাক্ষ্য দেখিবলৈ পাম৷\nপ্ৰাচীনকালৰ কিছুসংখ্যক জ্যোৰ্তিবিদে কৈছিল যে আমি ভূ-কেন্দ্ৰীয় বিশ্ব-ব্ৰহ্মাণ্ডত বাস কৰো, যাৰ অৰ্থ হ’ল পৃথিৱীখন সকলোৰে কেন্দ্ৰত আছে৷ তেওঁলোকে কৈছিল সূৰ্যটো আমাৰ চাৰিওফালে ঘূৰে, যাৰফলত দিন-ৰাতি হয৷ একেধৰণৰ গতি চন্দ্ৰ আৰু বাকীবোৰ গ্ৰহৰো হয়৷ কিন্তু তাত কিছুমান ঘটনা (বস্তু) আছিল যিবোৰ এই দৃষ্টিভঙ্গীৰ পৰা ব্যাখ্যা কৰিব নোৱাৰি। কেতিয়াবা এটা গ্ৰহে পুনৰ আগলৈ যোৱাৰ আগতে পিছলৈ গতি কৰে৷ বৰ্তমান আমি এই গতিটোৰ বিষয়ে জানো—– যাক কোৱা হয় ‘পশ্চাৎগামী গতি’ (retrograde motion)৷ এই ঘটনাটো তেতিয়া ঘটে যেতিয়া পৃথিৱীয়ে তাৰ কক্ষপথত অন্য এটা গ্ৰহৰ মূখামুখী হয়৷ উদাহৰণস্বৰূপে মঙ্গল গ্ৰহৰ কক্ষপথ, পৃথিৱীৰ কক্ষপথতকৈ দূৰত৷ পৃথিৱী আৰু মঙ্গল গ্ৰহৰ দুইটা কক্ষপথৰ এটা নিৰ্দিষ্ট বিন্দুত আহি ৰঙা গ্ৰহটোক পৃথিৱীৰ কাষৰে গ’লে লগ পাব পৰা বা মূখামুখী হ’ব পৰা এটা অৱস্থাৰ সৃষ্টি হয়৷ কিন্তু আমি এই বিন্দুটোৰ কাষৰে গলে, আকাশত গ্ৰহটো অলপ পিছুৱাই যায়৷ আমি এই বিন্দুটো পাৰ হোৱাৰ পিছত মঙ্গল গ্ৰহটোৱে আকৌ আগলৈ গতি কৰে৷\nসৌৰ প্ৰণালীৰ কেন্দ্ৰত সূৰ্য থকাৰ অন্য এটা প্ৰমাণ হ’ল- এটাৰ সাপেক্ষে অন্য এটা নক্ষত্ৰৰ আপাত পৰিৱৰ্তন৷ সাধাৰণ আপাত পৰিৱৰ্তনৰ উদাহৰণ এটা হ’ল, আপুনি আেপানাৰ তৰ্জনী আঙুলিটো মুখৰ সন্মুখত বাহুৰ দৈর্ঘ্যত থিয় কৰি ৰাখক৷ সোঁচকুতো বন্ধ কৰি কেৱল বাওঁ চকুটোৰে চাওক৷ তাৰপিছত বাওঁচকুটো বন্ধ কৰি আেপানাৰ আঙুলিটো সোঁ চকুটোৰে চাওঁক৷ আঙুলিৰ আপাত অৱস্থান সলনি হ’ব৷ ইয়াৰ কাৰণ আপোনাৰ বাওঁ আৰু সোঁ চকুৱে আঙুলিটো সামান্য বেলেগ কোণৰ পৰা পৰ্যেবক্ষণ কৰিছে৷ যেতিয়া আমি নক্ষত্ৰসমূহ চাওঁ তেতিয়া পৃথিৱীৰ ওপৰত একে ঘটনাই ঘটে৷ সূৰ্যৰ চাৰিওফালে আমাক এপাক ঘূৰিবলৈ ৩৬৫ দিন ৬ ঘণ্টা সময় লাগে৷ যদি আমি গ্ৰীষ্মত এটা নক্ষত্ৰলৈ চাওঁ (তুলনামূলকভাৱে ওচৰত থকা নক্ষত্ৰ) আৰু শীতটো একেটা নক্ষত্ৰলৈ আকৌ চাওঁ আকাশত ইয়াৰ আপাত অৱস্থান সলনি হ’ব কাৰণ আমি আমাৰ কক্ষপথৰ দুটা বেলেগ বিন্দুৰ পৰা পৰ্যেবক্ষণ কৰিছো৷ আমি তৰাটোক কক্ষপথৰ ভিন্ন বিন্দুৰ পৰা চাব পাৰো৷ সামান্য সৰল গণনাৰে আমি পৃথিৱীৰ পৰা তৰাটোৰ দূৰত্ব নিৰ্ণয় কৰিব পাৰো৷\nপৃথিৱী কিমান বেগেৰে ঘূৰে?\nপৃথিৱীৰ ঘূৰ্ণন স্থিৰ (constant) নহয়, কিন্তু দ্ৰুতি পৃথিৱীৰ অৱস্থানৰ অক্ষাংশৰ ওপৰত নিৰ্ভৰ কৰিব৷ এটা উদাহৰণ দিয়া হ’ল৷ নাছাৰ মতে পৃথিৱীৰ পৰিধি প্ৰায় ২৪,৮৯৮ মাইল (৪০,০৭০ কিলোমিটাৰ)৷ আপুনি গণনা কৰক, যদি এটা দিনৰ দৈর্ঘ্য ২৪ ঘণ্টা, আপুনি পৰিধিক ভাগ কৰিব পাৰে দিনটোৰ দৈর্ঘ্যৰে৷ ইয়ে বিষুৱত পৃথিৱীৰ বেগ বুজায়, ইয়াৰ মান প্ৰতি ঘণ্টাত ১০৩৭ মাইল (প্ৰতি ঘণ্টাত ১৬৭০ কিলোমিটাৰ)৷\nযিনহওঁক, অন্য অক্ষাংশত আমি ইমান বেগত গতি নকৰো৷ যদি আমি গোলকৰ মাজলৈ ৪৫০ অক্ষাংশলৈ (উত্তৰ বা দক্ষিণলৈ) গতি কৰো আৰু তাত আমাৰ দ্ৰুতি নিৰ্ণয় কৰো তেন্তে তাৰ মান হ’ব প্ৰতি ঘণ্টাত ৭৩৩ মাইল (প্ৰতি ঘণ্টাত ১১৮০ কিলোমিটাৰ)৷ যদি আপুনি উত্তৰ বা দক্ষিণলৈ আৰু আগুৱাই যায় তেন্তে দ্ৰুতি আৰু কমি গৈ থাকিব৷ যদি আপুনি গৈ উত্তৰ বা দক্ষিণ মেৰু পাইগৈ আপোনাৰ ঘূৰ্ণন বহুত কম হ’ব, প্ৰকৃততে–ই গোটেই দিনটোৱেই ল’ব সেই ঠাইত৷\nমহাকাশ এজেন্সীবোৰে পৃথিৱীৰ ঘূৰ্ণনৰ সুবিধা লবলৈ ভাল পায়৷ যদি তেওঁলোকে মানুহ পঠায় আৰ্ন্তজাতিক মহাকাশ আস্থানলৈ, উদাহৰণস্বৰূপে তেওঁলোকে বিষুৱৰ ওচৰৰ অৱস্থানলৈ পঠোৱাত বেছি প্ৰাধান্য দিয়ে৷ সেইকাৰণে কাৰগ’ অভিযান আৰ্ন্তজাতিক মহাকাশ আস্থানলৈ—-প্ৰথম আৰম্ভণি কৰিছিল ফ্লৰিডাৰ পৰা৷ তেনে কৰিলে আৰু আৰম্ভণি পৃথিৱীৰ ঘূৰ্ণনৰ দিশত কৰিলে ৰকেটৰ দ্ৰুতি বলে তেওঁলোকক মহাকাশত উৰাত সহায় কৰিব৷\nপৃথিৱীৰ কক্ষীয় বেগ\nপৃথিৱীৰ ঘূৰ্ণন অৱশ্যে এইটোৱেই মহাকাশত পৃথিৱীৰ গতি নহয়, সূৰ্যৰ চাৰিওফালে পৃথিৱীৰ কক্ষীয় বেগ প্ৰায় প্ৰতি ঘণ্টাত ৬৭,০০০ মাইল (প্ৰতি ঘণ্টাত ১০৭,০০০ কিলোমিটাৰ)৷ আমি ইয়াক প্ৰাথমিক জ্যামিতি ব্যৱহাৰ কৰি নিৰ্ণয় কৰিব পাৰো৷ প্ৰথমতে, আমি উলিয়াই ল’ব লাগিব নিৰ্দিষ্ট সময়ত পৃথিৱীয়ে কিমান দূৰত্ব অতিক্ৰম কৰিব পাৰে৷ পৃথিৱীয়ে সূৰ্যৰ চাৰিওফালে পৰিভ্ৰমণ কৰিবলৈ সময় লয় প্ৰায় ৩৬৫ দিন৷ কক্ষপথটো উপবৃত্তাকাৰ৷ কিন্তু গণিতে ইয়াক সৰল কৰিব পাৰে। ধৰাহ’ল ই গোলাকাৰ৷ গতিকে পৃথিৱীৰ কক্ষপথটোৰ পৰিধি বৃত্ত, পৃথিৱীৰ পৰা সূৰ্যৰ গড় দূৰত্বক জ্যোৰ্তিয় একক (Astronomical Unit) বুলি কোৱা হয়৷ আৰ্ন্তজাতিক জ্যোৰ্তিবিদ সংঘৰ (International Astronomers Union) মতে, ইয়াৰ মান ৯২,৯৫৫,৮০৭ মাইল (১৪৯,৫৯৭.৮৭০ কিলোমিটাৰ)৷ এইটোৱেই কক্ষপথটোৰ ব্যাসাৰ্দ্ধ (r)৷ বৃত্তৰ পৰিধি 2πr ৰ সমান৷ গতিকে এবছৰত পৃথিৱীয়ে পৰিভ্ৰমণ কৰে প্ৰায় ৫৮৪ নিযুত মাইল (৯৪০ নিযুত কিলোমিটাৰ)৷ যিহেতু দ্ৰুতি (speed) হ’ল একক সময়ত অতিক্ৰম কৰা দূৰত্ব৷ গতিকে পৃথিৱীৰ দ্ৰুতি নিৰ্ণয় কৰিবলৈ ৫৮৪ নিযুত মাইল (৯৪০ নিযুত কিলোমিটাৰ)ক ৩৬৫ দিনৰে আৰু সেই ফলাফলক ২৪ ঘণ্টাৰে হৰণ কৰিলে পৃথিৱীৰ দ্ৰুতি পাম৷ গতিকে পৃথিৱীয়ে এদিনত প্ৰায় ১.৬ নিযুত মাইল (২.৬ নিযুত কিলোমিটাৰ) বা প্ৰতি ঘণ্টাত ৬৬.৬২৭ মাইল (প্ৰতি ঘণ্টাত ১০৭.২২৬ কিলোমিটাৰ) অতিক্ৰম কৰে৷\nসূৰ্য আৰু তাৰকাৰাজ্যও গতি কৰে\nসূৰ্যৰ, হাতীপটি তাৰকাৰাজ্যত নিজৰ এটা কক্ষপথ আছে৷ সূৰ্যটো হাতীপটি তাৰকাৰাজ্যৰ কেন্দ্ৰৰ পৰা ২৫০০০ আলোকবৰ্ষৰ দূৰত্বত আছে৷ আৰু হাতীপটি তাৰকাৰাজ্য অতিক্ৰম কৰিবলৈ অতিকমেও ১০০,০০০ আলোকবৰ্ষ দূৰত্ব যাব লাগিব৷ ষ্টেনফৰ্ড বিশ্ববিদ্যালয়ৰ জ্যোৰ্তিবিদসকলৰ মতে, আমি হাতীপটি তাৰকাৰাজ্যৰ কেন্দ্ৰৰ পৰা ৰাজ্যখনৰ প্ৰায় আধা দূৰত্বত আছো বুলি ভবা হৈছে৷ সূৰ্য আৰু সৌৰ প্ৰণালী প্ৰতিছেকেণ্ডত ২০০ কিলোমিটাৰকৈ ঘূৰি আছে বা গড় দ্ৰুতি ৪৪৮,০০০ মাইল/ঘণ্টা (৭২০,০০ কিলোমিটাৰ/ঘণ্টা)৷ এই দ্ৰুত দ্ৰুতিত গতি কৰিলেও সৌৰ প্ৰণালীক হাটীপটি তাৰকাৰাজ্যৰ চাৰিওফালে এপাক ঘূৰিবলৈ ২৩০ নিযুত বছৰ লাগে৷\nঅন্য তাৰকাৰাজ্য সাপেক্ষে হাতীপটি তাৰকাৰাজ্যও গতি কৰে৷ প্ৰায় ৪ বিলিয়ন বছৰত, হাতীপটি তাৰকাৰাজ্য নিকটতম তাৰকাৰাজ্য এনড্ৰ’মেডা তাৰকাৰাজ্যৰ লগত সংঘাত হ’ব৷ ইখন তাৰকাৰাজ্য, সিখন তাৰকাৰাজ্যৰ কাষ চাপি গৈ আছে প্ৰায় প্ৰতি ছেকেণ্ডত ৭০ মাইল (১১২\nকিলোমিটাৰ/ছেকেণ্ড) বেগেৰে৷ গতিকে বিশ্বব্ৰহ্মাণ্ডৰ সকলোৱে গতি কৰি আছে৷\nপৃথিৱীৰ ঘূৰ্ণন বন্ধহৈ গ’লে কি হ’ব?\nবৰ্তমান পৃথিৱীখনে আপোনাক মহাকাশত দলিয়াই পেলোৱাৰ কোনো সুবিধা নাই, কাৰণ ঘূৰ্ণনৰ তুলনাত পৃথিৱীৰ মহাকৰ্ষণ শক্তি বহুত বেছি শক্তিশালী৷ ঘূৰ্ণন হৈ থাকিলে পৃথিৱীৰ সকলো বস্তুকেই কেন্দ্ৰ অভিমুখে এটা বলে আকৰ্ষণ কৰে৷ এই বলটোক অভিকেন্দ্ৰিক বল বোলে৷ অভিকেন্দ্ৰিক বলতকৈ পৃথিৱীৰ মহাকৰ্ষণ বল বহুত বেছি শক্তিশালী৷ পৃথিৱীৰ আটাইতকৈ শক্তিশালী বিন্দু, যিটো বিষুবত আছে, সেই স্থানত অভিকেন্দ্ৰিক বল, মাধ্যাকৰ্ষণ বলৰ মাত্ৰ 0.3%। অন্যধৰণে আপুনি ইয়াক অনুভৱেই কৰিব নোৱাৰিব, যদিও আপোনাৰ ওজন মেৰুতকৈ বিষুৱত সামান্য কম হ’ব৷\nনাছাই প্ৰাকাশ কৰে যে পিছৰ কেইবা বিলিয়ন বছৰলৈকে পৃথিৱীৰ ঘূৰ্ণন বন্ধ হোৱাৰ সম্ভাৱনীয়তা “ব্যৱহাৰিকভাবে শূণ্য”৷ তাত্ত্বিকভাবে যিকিনহওঁক যদি পৃথিৱীখনে হঠাতে গতি কৰা বন্ধ কৰে, তেতিয়া ভয়ানক ঘটনা হ’ব৷ পৃথিৱীখন, বায়ুমণ্ডল পৃথিৱীৰে যিটো দ্ৰুতিত প্ৰথমতে ঘূৰিছিল, সেই দ্ৰুতিতে বায়ুমণ্ডল ঘূৰি থাকিব৷ অৰ্থাৎ পৃথিৱীৰ সকলো বস্তু, গছ, মানুহ, অন্য জীৱ-জন্তু, ঘৰ-দুৱাৰ, ওপৰ পৃষ্ঠৰ মাটি, শিল সকলো ভূ-পৃষ্ঠৰ পৰা আঁতৰি মহাশূন্যত পৰিব৷\nবৰ্তমান এনেকুৱা পৰিস্থিতিৰ উদ্ভৱ নহ’লেও, ভৱিষ্যতে এনে হোৱাৰ সম্ভৱনা আছে নেকি? নাছাই প্ৰকাশ কৰা মতে লাখ লাখ বছৰৰ পিছত এনেকুৱা দৃশ্যপট দেখা পোৱা যাব, কাৰণ সূৰ্য আৰু চন্দ্ৰই, পৃথিৱীৰ ঘূৰ্ণনক হঠাতে টানি ধৰি মানুহ, অন্যান্য জীৱ-জন্তু আৰু উদ্ভিদক এই পৰিবৰ্তনক ব্যৱহাৰ কৰিবলৈ পৰ্যাপ্ত সময় দিব৷ পদাৰ্থ বিজ্ঞানৰ সূত্ৰমতে, লেহেমীয়া পৃথিৱীয়ে তাৰ ঘূৰ্ণন ৩৬৫ দিনত এপাক সম্পূৰ্ণ কৰিবই লাগিব৷ এই অৱস্থাক কোৱা হয় “সূৰ্য সংযোগী” (Sun synchronous) আৰু সূৰ্যলৈ মুখ কৰি থকা পৃথিৱীৰ সেই ফালটোতহে সদায় বল কৰিব পাৰিব আৰু অন্যফালটো স্থায়ীভাবে সূৰ্যৰ পৰা আতঁৰত থাকিব৷ তুলনা কৰিলে দেখা যাব, পৃথিৱীৰ উপগ্ৰহ চন্দ্ৰৰ, পৃথিৱীৰ লগত একেলগে ঘূৰ্ণন হয় য’ত চন্দ্ৰৰ এটা ফাল আমাৰ ফাললৈ মুখকৰি থাকিব, অন্যফালটো আমাৰ বিপৰীত দিশত হ’ব৷\nআকৌ উভতি চাওঁ, যদি ঘূৰ্ণন নাথাকে, আৰু কিছুমান চিন্তনীয় পৰিঘটনা হ’ব৷ যদি পৃথিৱীৰ ঘূৰ্ণন সম্পূৰ্ণ বন্ধ হয় তেন্তে পৃথিৱীৰ চৌম্বিক ক্ষেত্ৰ অনুমান কৰা হৈছে নোহোৱা হ’ব, কাৰণ চৌম্বক ক্ষেত্ৰ পৃথিৱীৰ দ্ৰুত ঘূৰ্ণনৰ বাবে উৎপন্ন হোৱা বুলি ধৰা হয়। আমি মেৰু অঞ্চলত দেখা দিয়া ৰঙীন ‘আৰোৰা’ নেদেখা হ’ম, আৰু পৃথিৱীৰ চাৰিওফালে আগুৰি ধৰা ‘ভান এলেন বিকিৰণ বেল্ট’(Van Allen radiation belt)ও সম্ভৱতঃ নোহোৱা হ’ব৷ পৃথিৱী, সূৰ্যৰ প্ৰচণ্ড ক্ৰোধৰ সন্মুখীন হ’ব লগা হ’ব৷ সকলো সময়তে ক’ৰণাৰ পৰা আহিত কণা আহি পৃথিৱী পৃষ্ঠক আঘাত কৰিব আৰু এই আহিত কণাৰ বাবে সকলোৱে গা-ধুই থকাৰ নিচিনা হ’ব৷ এইটো সঁচাকৈয়ে গুৰুত্বপূৰ্ণ ‘জৈৱ বিপদ’৷\nযদি পৃথিৱীৰ পশ্চাৎমূখী গতি হয়\nকোটি কোটি বছৰ ধৰি পৃথিৱীখন সূৰ্যৰ লগত একে দিশত গতি কৰি আছে৷ কিন্তু কি হ’ব যদি পৃথিৱীয়ে তাৰ দিশ পৰিৱৰ্তন কৰে অৰ্থাৎ বিপৰীত দিশত গতি কৰিবলৈ লয়? ২০১৮ চনৰ এপ্ৰিলৰ আৰম্ভণিতে অষ্ট্ৰিয়াত অনুষ্ঠিত হোৱা ইউৰোপিয়ান জিঅ’চাইন্স ইউনিয়নৰ (European Geosciences Union) বাৰ্ষিক সাধাৰণ সভাত প্ৰদৰ্শন কৰা কম্পিউটাৰ আৰ্হি এটাৰ মতে মৰুভূমিয়ে উত্তৰ আমেৰিকাক সামৰি ল’ব, আমনিদায়ক বালিৰ স্তুপবোৰ দক্ষিণ আমেৰিকাৰ আমাজান বৰ্ষাৰণ্যলৈকে প্ৰসাৰিত হ’ব, আৰু জীপাল ডাঠ ঘন অৰণ্য, সেউজীয়া নৈসৰ্গিক দৃশ্য দেখা যাব মধ্য আফ্ৰিকাৰ পৰা মধ্য পূৱলৈকে৷\nবিজ্ঞানীসকলে সভাখনত কয় এই আৰ্হিমতে, কিছুমান মহাদেশৰ পৰা কেৱল মৰুভূমি নাইকিয়া হ’ব আৰু অন্য কিছুমানত দেখা যাব এনে নহয়, বৰফ শীতল শীতে পশ্চিম ইউৰোপক আমনি কৰিব৷ চাইন’বেক্তেৰীয়া এটা বেক্তেৰীয়াৰ দল যিয়ে সালোকসংশ্লেষণৰ যোগেদি অক্সিজেন উৎপন্ন কৰে, কিছুমান ঠাইত দেখা যাব, য’ত আগতে নাছিলে আৰু আটলাণ্টিকত, আটলাণ্টিক মহাসাগৰীয় বিধবংসী পৰিৱহন (Atlantic Meridional Overturning Circulation-AMOC)– এটা গুৰুত্বপূৰ্ণ জলবায়ু নিয়ন্ত্ৰণ সাগৰীয় সোঁত নোহোৱা হ’ব আৰু ইয়াক প্ৰশান্ত মহাসাগৰৰ উত্তৰীয় দিশত দেখা যাব৷\nসূৰ্যৰ চাৰিওফালে পৃথিৱীৰ বছৰ দৈর্ঘ্য কক্ষপথ৷ বিষুৱত লোৱা জোখমতে আমাৰ গ্ৰহটোৱে ইয়াৰ অক্ষ সাপেক্ষে এটা পাক সম্পূৰ্ণ কৰে প্ৰতি ২৪ ঘণ্টাত, যিটো উত্তৰ মেৰুৰ পৰা দক্ষিণ মেৰুলৈ ঘূৰ্ণন হয় ১,০৪০ মাইল/ঘণ্টা (১,৬৭০ কিলোমিটাৰ/ঘণ্টা) হাৰত৷ নাছাৰমতে, ইয়াৰ ঘূৰ্ণনৰ দিশ পশ্চিমৰ পৰা পূবলৈ, যিটো ঘড়ীকাটাৰ বিপৰীত দিশত যেন লাগে যেতিয়া উত্তৰমেৰুৰ ওপৰৰ পৰা চোৱা হয়, আৰু সৌৰপ্ৰণালীৰ শুক্ৰ আৰু ইউৰেনাছৰ বাহিৰে সকলো গ্ৰহৰ দিশ একেই৷\nপৃথিৱীৰ ঘূৰ্ণন হ’লে, ইয়াৰ ভৰেবগ আৰু আকাৰ সাগৰীয় সোঁতৰ দ্বাৰা টনা হেঁচা হয়, যিটো বায়ুমণ্ডলীয় বতাহৰ গতিৰ দিশৰ সৈতে হয় আৰু বিশ্বব্যাপী বিভিন্ন জলবায়ুৰ চানেকি উৎপন্ন কৰে৷ এই চানেকিবোৰে আদ্ৰ জংঘলত যথেষ্ঠ বৰষুণৰ সৃষ্টি কৰে বা আদ্ৰতা আতঁৰাই নিয়ে৷\nপৃথিৱীখন বিপৰীত দিশত গতি কৰিলে\nপৃথিৱীখন বিপৰীত দিশত গতি কৰিলে পৃথিৱীৰ জলবায়ুৰ ওপৰত কি প্ৰভাৱ পৰিব অধ্যয়ন কৰিবৰ কাৰণে, বিজ্ঞানীসকলে শেহতীয়াকৈ সাংখ্যিক সংস্কৰণ (digital version) আৰ্হি এটা ‘পৃথিৱীৰ ঘূৰ্ণন বিপৰীত দিশত’ প্ৰস্তুত কৰে৷ আৰ্হিটো প্ৰস্তুতকৰ্তাৰ সহযোগী আৰু জাৰ্মানীৰ মেক্স-প্লাংক ইনচটিটিউট ফৰ মেটেৰ’ল’জিৰ গৱেষক ফ্ল’ৰিন যিমেনে কয়, যেতিয়া উত্তৰমেৰুৰ পৰা চোৱা যায় তেতিয়া ঘড়ী কাটাৰ দিশত ঘূৰ্ণন হয৷ এই দিশত গ’লে, ওভটনী যাত্ৰা হিচাপে জনা যায়৷ যিমেনে কৈছিল, আৰ্হিটোত পৃথিৱীৰ সকলো মুখ্য বৈশিষ্ট্য, যেনে আকাৰ, আকৃতি, মহাসাগৰ আৰু মহাদেশৰ অৱস্থান একে ৰাখি সম্পূৰ্ণ পৃথক অৱস্থা উদ্ভাৱন কৰি পৰিৱহন আৰু পৃথিৱীৰ ভূ-অৱয়বক পাৰস্পৰিক ক্ৰিয়া কৰিবলৈ দিয়া হৈছিল। এই নতুন ঘূৰ্ণনে সাগৰীয় সোঁত আৰু বতাহে মহাদেশৰ লগত পাৰস্পৰিক ক্ৰিয়া কৰাৰ অৱস্থা পৰ্যেবক্ষণ কৰোতে দেখা গ’ল যে সিহঁতে বেলেগ বেলেগ ধৰণে ক্ৰিয়া কৰে, বিশ্বব্যাপী সম্পূৰ্ণ নতুন বিভিন্ন জলবায়ুৰ অৱস্থাৰ উৎপন্ন কৰে, গৱেষকসকলে প্ৰকল্পটোৰ প্ৰতিবেদনত কয়৷\nমাক্স প্লাংক প্ৰতিষ্ঠানৰ গৱেষকসকলে সূৰ্যৰ ঘূৰ্ণন পথ ওলোটাবলৈ পৃথিৱী প্ৰণালী আৰ্হি ব্যৱহাৰ কৰে আৰু তাৰপৰা পৃথিৱীৰ ওলোটা গতি আৰু বিপৰীতমুখী কৰিঅ’লিচ বল (এটা অদৃশ্য বল যিটোৱে বস্তুবোৰক ঘূৰ্ণয়মান গ্ৰহৰ পৃষ্ঠত পৰিভ্ৰমণ কৰিবলৈ বল প্ৰয়োগ কৰে) নিৰূপণ কৰে৷ আৰ্হিটোত যেতিয়া এই পৰিবৰ্তনবোৰৰ সৈতে স্থাপন কৰা হ’ল তেতিয়া আৰ্হিটোৱে পৃথিৱীৰ ঘূৰ্ণন বিপৰীত দিশত দেখুৱালে৷ গৱেষকসকলে পৰ্যেবক্ষণ কৰিলে, বিপৰীত ঘূৰ্ণনৰ ফলত পৃথিৱীত হাজাৰ হাজাৰ বছৰ ধৰি চলি থকা জলবায়ু প্ৰণালীৰ পৰিৱৰ্তন হৈছে৷ জলবায়ু আৰু সাগৰে, গ্ৰহটোত কিছুমান ক্ৰিয়া প্ৰদৰ্শন কৰিলে৷ বিজ্ঞানীসকলে এই কাৰ্যেবাৰ বৰ্ণনা কৰি প্ৰকাশৰ কাৰণে এখন গৱেষণা পত্ৰ বৰ্তমান প্ৰস্তুত কৰি আছে৷\nমুঠৰ ওপৰত, গৱেষকসকলে আৱিষ্কাৰ কৰিছে পশ্চাৎ ঘূৰ্ণনৰ পৃথিৱীখন সেউজীয়া পৃথিৱী আছিল৷ বিশ্বৰ মৰুভূমি অঞ্চল প্ৰায় ১৬ নিযুত বৰ্গ মাইল (৪২ নিযুত বৰ্গ কিলোমিটাৰ) পৰা ১২ নিযুত বৰ্গ মাইল (৩১ নিযুত বৰ্গ কিলোমিটাৰ)লৈ সংকুচিত হৈছিল৷\nআগৰ মৰুভূমি অঞ্চলৰ প্ৰায় আধা অংশ সেউজীয়া ঘাঁহ বনৰে পৰিপূৰ্ণ হ’ব আৰু কাঠ উদ্ভিদৰে আধা অংশ পৰিপূৰ্ণ হ’ব৷ গৱেষকসকলে আৱিষ্কাৰ কৰিছে যে অগ্ৰৱৰ্তী ঘূৰ্ণন পৃথিৱীতকৈ এই পৃথিৱীৰ উদ্ভিদ, গছ-গছনিয়ে বেছি কাৰ্বন জমা কৰিব৷ যিকি নহওঁক য’ত আগতে কেতিয়াও মৰুভূমি নাছিলে তাত মৰুভূমি হ’ব–আমেৰিকাৰ দক্ষিণাঞ্চলত, ব্ৰাজিলৰ দক্ষিণাঞ্চলত আৰু আৰ্জেণ্টিনা আৰু চীনৰ দক্ষিণাঞ্চলত৷\nঘূৰ্ণন, ঘূৰ্ণন, ঘূৰ্ণন\nঘূৰ্ণনৰ পৰিৱৰ্তনে বিশ্বৰ বতাহৰ চানেকিৰো পৰিৱৰ্তন কৰিব, উপক্ৰান্তীয় অঞ্চলৰ উষ্ণতাৰ পৰিৱৰ্তন কৰিব আৰু মধ্য অক্ষাংশ, মহাদেশৰ পশ্চিমামণ্ডল শীতল আৰু পূৰ্বাঞ্চলৰ সীমাৰেখা উষ্ণ হ’ব৷ উত্তৰ-পশ্চিম ইউৰোপত শীতবোৰ অৰ্থপূৰ্ণভাৱে শীতল হ’ব৷ সাগৰীয় সোঁতেও দিশ সলনি কৰিব, সাগৰৰ পূবীয় সীমা গৰম আৰু পশ্চিমীয় সীমা শীতল হ’ব৷ আৰ্হিটোত এ এম অ’ চি (AMOC) গোটেই বিশ্বত গৰম পৰিৱহন কৰাৰ মূল সাগৰীয় কাৰক—সাগৰীয় সোঁত আটালাণ্টিক মহাসাগৰৰ পৰা নোহোৱা হ’ব, কিন্তু সদৃশ আৰু সামান্য বেছি শক্তিশালী সোঁত প্ৰশান্ত মহাসাগৰত উদ্ভৱ হ’ব, উষ্ণতা কঢ়িয়াব ৰাচিয়াৰ পশ্চিমাঞ্চললৈ৷ যিমেনে কয়, এইটো এটা অসাধাৰণ পৰিঘটনা, পূৰ্বৰ পশ্চাৎ ঘূৰ্ণন পৃথিৱী অধ্যয়নত এই পৰিৱৰ্তনটো দেখা পোৱা নাছিল৷\nজলবায়ু প্ৰণালীত বহুত জটিল ক্ৰিয়া-কলাপৰ ফলাফলেবাৰ এ এম অ’ চিৰ প্ৰতিবেদনত ব্যাখ্যা কৰিছে৷ ফ্ল’ৰিন যিমেনে কয়, আগৰ ফলাফলৰ লগত নতুন পৰ্যেবক্ষণৰ ফলাফলৰ এই পৃথকতাৰ কাৰণ বহুতো হ’ব পাৰে৷ ভাৰত মহাসাগৰৰ, সাগৰীয় সোঁতৰ পৰিবৰ্তনে অঞ্চলটোত চাইন’বেক্টেৰীয়াক প্ৰভাবিত কৰাত অনুমতি প্ৰদান কৰে, গৱেষকসকলে আৱিষ্কাৰ কৰে যেতিয়া পৃথিৱীৰ ঘূৰ্ণন বৰ্তমানৰ দিশত থাকে সিঁহতে চাইন’বেক্টেৰীয়াক এই কামটো সমাধা কৰিবলৈ পৰিচালনা কৰিব নোৱাৰে৷ কিন্তু যিমেনৰ কাৰণে, চাহাৰা মৰুভূমি সেউজীকৰণ গুৰুত্বপূৰ্ণ পৰিবৰ্তন, যিটো পৃথিৱীৰ ‘পশ্চাৎমুখী’ আৰ্হিত দেখা গৈছিল। তেওঁ কয়, “আমাৰ আৰ্হিটোত সেউজীয়া চাহাৰাক দেখি মোক চিন্তাম্বিত কৰি তুলিলে কি কাৰণে চাহাৰা মৰুভূমি হ’ল আৰু কিয় পশ্চাৎমুখী বিশ্বত চাহাৰা মৰুভূমিহৈ নাথাকিল? প্ৰাথমিক প্ৰশ্নবোৰৰ এই চিন্তাবোৰেই প্ৰকল্পটোৰ প্ৰতি মোক মুগ্ধ কৰিছে৷”


চাইকেল চলোৱা ভাৰতীয় ৰকেট বিজ্ঞানী. – ভাল খবৰ\nHome/ বিশেষ/ প্ৰৱন্ধ/চাইকেল চলোৱা ভাৰতীয় ৰকেট বিজ্ঞানী.\nচাইকেল চলোৱা ভাৰতীয় ৰকেট বিজ্ঞানী.\n0 ২৬১ 1 minute read\nকেৰালা প্ৰদেশৰ থিৰুঅনন্তপুৰমৰ সমীপবৰ্তী এখন অখ্যাত ঠাই – থুম্বা। এখন অখ্যাত মাছমৰীয়া জনবসতিৰ গাওঁ। অখ্যাত হ’লেও বৈজ্ঞানিক দৃষ্টিকোণৰ পৰা এই গাওঁখনৰ গুৰুত্ব যথেষ্ট বেছি, কিয়নো এই গাওঁখন পৃথিৱীৰ চুম্বকীয় বিষুব ৰেখাৰ তেনেই কাষতে। এই ভৌগোলিক বিশেষত্বৰ বাবেই 1962 চনত হোমী জাহাংগীৰ ভাবা আৰু বিক্ৰম চাৰাভাইৰ নেতৃত্বত থুম্বাত অংকুৰিত হৈ উঠে Indian National Committee for Space Research বা চমুকৈ INCOSPAR নামৰ ভাৰতীয় মহাকাশ বিজ্ঞানৰ প্ৰথমটো বীজ।\nসেয়া 1963 চনৰ কথা। INCOSPARত কেইজনমান যুৱ ভাৰতীয় বিজ্ঞানীৰ ওপৰত ন্যস্ত কৰা হ’ল সম্পূৰ্ণ দেশীয় প্ৰযুক্তিৰ আধাৰত মহাকাশ পৰিক্ৰমাৰ বাবে ৰকেট তৈয়াৰ কৰাৰ দায়িত্ব। এ পি জে আব্দুল কালাম প্ৰমূখ্যে সকলোবোৰ বিজ্ঞানী ব্যস্ত হৈ পৰিল আৰু যথাসময়ত তৈয়াৰ হৈ উঠিল এটি ক্ষুদ্ৰ ৰকেট। এতিয়া সমস্যা হৈ থিয় দিলে উৎক্ষেপণ ক্ষেত্ৰৰ অভাৱ। পিছে আমাৰ যুৱ বিজ্ঞানী সকলো কম নহয়। থুম্বাৰ St Mary Magadelene’s Church নামৰ স্থানীয় এটা কেথলিক গীৰ্জাৰ চৌহদটোৱেই তেওঁলোকে বাচি ল’লে ৰকেট উৎক্ষেপণ বাবে। গীৰ্জাৰ বিচপৰ কোঠাটো আমাৰ বিজ্ঞানী সকলে প্ৰস্তুত কৰি ল’লে নিয়ন্ত্ৰণ কক্ষ হিচাবে আৰু কাষৰেই নাৰিকল বাগানখন সাজু কৰি উলিয়ালে উৎক্ষেপণ ক্ষেত্ৰ হিচাবে। বিচপৰ গোহালিটো পৰিষ্কাৰ কৰি সজাই তোলা হ’ল বিজ্ঞানী সকলৰ বিশ্ৰাম গৃহলৈ।\nউৎক্ষেপণ কৰিবলগীয়া ৰকেটটোৰ সহায়ত বিজ্ঞানী সকলে বায়ুমণ্ডলৰ উষ্ণতা, বায়ুমণ্ডলীয় গেছৰ ব্যাপণ আৰু বতাহৰ গতি সম্বন্ধে অধ্যয়ন কৰিব। ইতিমধ্যে দুখলপীয়া ৰকেটৰ বাবে প্ৰয়োজনীয় ইন্ধন আৰু বায়ুমণ্ডলৰ পৰীক্ষাৰ বাবে প্ৰয়োজন হোৱা ছডিয়াম সংগ্ৰহ কৰা হৈছে। বিজ্ঞানীসকল এতিয়া পুনৰ চিন্তাত পৰিল কাৰণ তৈয়াৰ কৰা ৰকেটৰ বিভিন্ন অংশবিশেষ, ইন্ধন, পেল’ড আদিবোৰ গীৰ্জাৰ পৰা নাৰিকলৰ বাগান অৰ্থাৎ উৎক্ষেপণ স্থলীলৈ কঢ়িয়াই নিয়া যায় কেনেকৈ !\nশেষত সিদ্ধান্ত লোৱা হ’ল যে ৰকেট আৰু ইয়াৰ বিভিন্ন অংশবোৰ গৰুগাড়ীত তুলি লাহে ধীৰে নাৰিকলৰ বাগানখনলৈ কঢ়িয়াই নিয়া হ’ব। কথা মতেই কাম। 1963 চনৰ 21 নৱেম্বৰৰ কথা। বিজ্ঞানীসকলে গৰুগাড়ীত ৰকেট আৰু চাইকেলৰ কেৰিয়াৰত অন্যান্য প্ৰয়োজনীয় বিভিন্ন সামগ্ৰীবোৰ বান্ধি পুৱাতেই ওলাল নাৰিকলৰ বাগানৰ উৎক্ষেপণ কেন্দ্ৰলৈ বুলি। এ পি জে আব্দুল কালামে সহযোগী বিজ্ঞানী এজনে চলোৱা চাইকেলৰ কেৰিয়াৰতে বহি লৈ উৎক্ষেপণ কেন্দ্ৰলৈ আগবাঢ়িল। গন্তব্য স্থানত গৈ পোৱাৰ পিছত বিজ্ঞানীসকলে ৰকেটৰ বিভিন্ন অংশসমূহ সঠিক ভাবে সংস্থাপন কৰি শেষবাৰৰ বাবে তন্ন তন্নকৈ পৰীক্ষা কৰিলে। যেতিয়া সকলো থিকে থকা বুলি নিশ্চিত হ’ল, তেতিয়া তেওঁলোকে কাউণ্ট ডাউন আৰম্ভ কৰিলে: 5, 4, 3, 2, 1, 0….\nমূহুৰ্তৰ ভিতৰতে থুম্বাৰ আকাশত সুমথিৰা হালধীয়া বৰণৰ ছডিয়াম বাষ্পৰ ধোঁৱাৰ একা বেকা ৰেখা আঁকি ভাৰতৰ প্ৰথমটো ৰকেটে মহাকাশলৈ গতি কৰিলে। বিজ্ঞানীসকলে আনন্দত ইজনে সিজনক সাৱটি ধৰিলে। অপলক দৃষ্টিৰে ভাৰতৰ যুৱ বিজ্ঞানীসকলে আকাশৰ পিনে চাই ৰ’ল। ভাৰতবৰ্ষৰ প্ৰথমটো ৰকেটে বিশ্ববাসীক ভাৰতীয় মহাকাশ বিজ্ঞানীসকলৰ কৃতকাৰ্যতাৰ বাতৰি দিবলৈ যেন উৰি গ’ল ওপৰলৈ আৰু বহু ওপৰলৈ…।\nবৰপেটালৈ গৌৰৱ কঢ়িয়াই আনিলে দুই প্ৰতিভাধৰে\nবলিউডত ৰি-এন্ট্ৰি শিল্পাৰ\nইন্ধনেৰে নহয় হাইড্ৰজেনেৰে চলিব মটৰ চাইকেল


হিন্দী ভাষা বাধ্যতামূলক কৰাৰ প্ৰচেষ্টা: সংবিধান উলংঘা কৰিছে নেকি বিজেপি চৰকাৰে!\nযিসকলে হিন্দী ভাষা নকয়, তেওঁলোকে ভাৰত এৰি গুচি যাওক! কিছুদিন পূৰ্বে উত্তৰপ্ৰদেশৰ এগৰাকী কেবিনেট মন্ত্ৰী সঞ্জয় নিষাদে এইদৰে মন্তব্য কৰিছিল। মন্তব্যটোৱে ব্যাপক চৰ্চা লাভ কৰা দেখা গৈছে।\nসম্প্ৰতি দেশজুৰি হিন্দী ভাষা বিতৰ্কই তোলপাৰ লগাই আছে। তোলপাৰ লাগিছে দক্ষিণ ভাৰতৰ ৰাজ্যসমূহত। আনকি বলিউড আৰু দক্ষিণ ভাৰতৰ চিত্ৰ তাৰকাসকলৰ মাজতো তীব্ৰ বাক-বিতণ্ডা চলিব ধৰিছে। সেয়ে চাও আহক এই সন্দৰ্ভত এক বিশেষ প্ৰতিবেদন।\nগৃহমন্ত্ৰী অমিত শ্বাহে বাৰম্বাৰ কৈ আহিছে যে সকলো ভাৰতীয়ই হিন্দী জনাটো দৰকাৰ। হিন্দী ভাষাত দখল থাকিলে ভাৰতৰ প্ৰান্তীয় ৰাজ্যসমূহৰ লোকসকলৰ বাবে উপকাৰী। তালৈ লক্ষ্য ৰাখি শৈক্ষিক পাঠ্যক্ৰমতো হিন্দী জাপি দিবলৈ চৰকাৰে যো-জা চলাই আছে।\nমোদী চৰকাৰৰ মতে হিন্দী হৈছে ৰাষ্ট্ৰীয় ভাষা আৰু যিসকলে হিন্দী ভাষা নকয়, তেওঁলোক ভাৰতীয়ই নহয়। কিন্তু হিন্দী দেশৰ ৰাষ্ট্ৰীয় ভাষা হয় জানো? প্ৰকৃততে নহয়!\nহিন্দী ভাষাক লৈ মোদী চৰকাৰৰ এই ব্যস্ততাই এটা ৰাজনৈতিক সমীকৰণৰ সূচনা কৰিছে। সেয়া হৈছে- হিন্দী, হিন্দু, হিন্দুত্ব। অৰ্থাৎ ভাৰত এখন হিন্দু ধৰ্মীয় লোকে বাস কৰা হিন্দুৰাষ্ট্ৰ।\nএই হিন্দুৰাষ্ট্ৰত হিন্দী হৈছে ৰাষ্ট্ৰীয় ভাষা, প্ৰতিজন ভাৰতীয়ই এই ভাষা জানিবই লাগিব। অন্যথা তেওঁক দেশদ্ৰোহী হিচাপে গণ্য কৰা হ’ব। মূলতঃ হিন্দী ভাষাৰ বহুল ব্যৱহাৰ থকা উত্তৰ ভাৰতৰ হিন্দী লবীক সন্তুষ্ট কৰি ৰাখিবলৈকে মোদী চৰকাৰে এইধৰণৰ পৰিকল্পনা কৰিছে।\nইয়াৰ কাৰণ হৈছে উত্তৰ ভাৰতৰ বাদে বিজেপিৰ ভেটি ভাৰতৰ আন অঞ্চলসমূহত ঠুনুকা। তদুপৰি বিজেপিৰ হিন্দুত্ববাদৰো পীঠস্থান হৈছে উত্তৰ ভাৰত। তেনে পৰিস্থিতিত হিন্দী বলয়ক মোদী চৰকাৰে অগ্ৰাধিকাৰ দিয়াটোত আচৰিত হ’ব লগা নাই।\nউত্তৰপ্ৰদেশৰ মন্ত্ৰীজনৰ বক্তব্যৰ পৰা সেয়াই পৰিস্ফূত হৈ পৰিছে। ই দেশৰ এটা অত্যন্ত পুৰণি স্পৰ্শকাতৰ সংঘাতক পুনৰ উদ্গণি জোগাইছে। সেয়া হৈছে ভাষিক সংঘাত। বিশেষকৈ উত্তৰ ভাৰত আৰু দক্ষিণ ভাৰতৰ মাজত হিন্দী ভাষাক লৈ দীৰ্ঘদিন ধৰি এই সংঘাত চলি আহিছে।\nউত্তৰ ভাৰতৰ কেইবাখনো ৰাজ্যত প্ৰচলিত হিন্দী ভাষা হৈছে ইণ্ডো-ইউৰোপিয়ান ভাষিক গোষ্ঠীৰ অন্তৰ্গত সংস্কৃতৰ পৰা উদ্ভূত। তাৰ বিপৰীতে দক্ষিণ ভাৰতৰ ভাষাসমূহ ইণ্ডো-ইউৰোপিয়ান নহয়, তদুপৰি ই তামিল ভাষিক গোষ্ঠীৰ পৰাহে উদ্ভূত।\nমধ্যযুগত সংস্কৃতৰ কাষ চাপি ই এটা নিজস্ব ৰূপ লয় যদিও দক্ষিণ ভাৰতৰ জনসাধাৰণে নিজৰ ভাষা-সংস্কৃতিক লৈ গৌৰৱ কৰে। এই ভাষা সংঘাট দক্ষিণ ভাৰতৰ আঞ্চলিক দলসমূহৰ ৰাজনীতিৰো অন্যতম চালিকাশক্তি।\nকংগ্ৰেছ, বিজেপিকে ধৰি উত্তৰ ভাৰতৰ ৰাজনৈতিক দলসমূহে দক্ষিণ ভাৰতত সফল নোহোৱাৰ অন্যতম কাৰণ হৈছে হিন্দী ভাষা। স্বাধীনতাৰ দিন ধৰি উত্তৰ ভাৰতৰ ৰাজনীতিবিদসকলে হিন্দীক ভাৰতৰ ৰাষ্ট্ৰীয় ভাষা হিচাপে ব্যৱহাৰ কৰিবলৈ দাবী উত্থাপন কৰি আহিছে।\nআনকি উত্তৰ প্ৰদেশৰ এগৰাকী স্বাধীনতা সংগ্ৰামী আৰ ভি ধুলেকাৰেও কৈছিল যে যিসকলে হিন্দী ভাষা নাজানে, তেওঁলোকে ভাৰতত বাস কৰাৰ অধিকাৰ নাই।\nদেশৰ ওপৰত ভালদৰে জ্ঞান থকা যিকোনো নাগৰিকে জানে যে ভাৰত এখন বহুভাষী দেশ। দেশৰ সংবিধানত ভাষাৰ ওপৰত বিস্তৰ আলোচনা কৰা হৈছে।\nকিন্তু সংবিধানত থকা অফিচিয়েল লেংগুৱেজ এক্ট ১৯৬৩ আৰু অফিচিয়েল লেংগুৱেজ ৰুলছ ১৯৭৬ত মুলতঃ হিন্দী ভাষাক সম্প্ৰসাৰণ কৰাৰ ওপৰতেই গুৰুত্ব প্ৰদান কৰি অহা হৈছে। দেৱনাগৰি লিপিত থকা হিন্দী ভাষাক ইয়াত গ্ৰহণ কৰা হৈছে।\nচৰকাৰী কাৰ্যালয়সমূহত হিন্দী আৰু ইংৰাজীৰ প্ৰয়োগৰ বিষয়ে বিস্তৰভাৱে কোৱা হৈছে আইন দুখনত। অৱশ্যে হিন্দী ভাষা ব্যৱহাৰৰ ক্ষেত্ৰত এই নিয়মাৱলীত তামিলভাষী তামিলনাডুক অন্তৰ্ভূক্ত কৰা হোৱা নাই।\nএই আইনসমূহৰ দ্বাৰাই কেন্দ্ৰীয় চৰকাৰে সংসদীয় সূচী আৰু ৰাজ্য চৰকাৰসমূহৰ সৈতে যোগাযোগৰ মাধ্যম হিচাপে হিন্দী আৰু ইংৰাজী ব্যৱহাৰ কৰি আহিছে। আনহাতে, ৰাজ্য চৰকাৰসমূহে সংবিধানৰ অষ্টম অনুসূচীত অন্তৰ্ভূক্ত থকা ভাষাসমূহ ব্যৱহাৰ কৰি আহিছে।\nঅষ্টম অনুসূচীত বৰ্তমানলৈকে অসমীয়া, বাংলা, মাৰাথী, পাঞ্জাৱীকে ধৰি ২২ টা ভাষাক স্বীকৃতি প্ৰদান কৰিছে। হিন্দী ভাষাও এই অষ্টম অনুসূচীৰ অন্তৰ্গত। চৰকাৰী ভাষা হিচাপে হিন্দীক হিমাচল প্ৰদেশ, উত্তৰপ্ৰদেশ, হাৰিয়ানা, বিহাৰকে ধৰি ৯খন ৰাজ্য আৰু ৩খন কেন্দ্ৰীয় শাসিত ৰাজ্যত ব্যৱহাৰ কৰা হয়।\nআনহাতে উচ্চতম ন্যায়ালয়ে কেৱল ইংৰাজী ভাষা ব্যৱহাৰ কৰে। উচ্চ ন্যায়ালয়সমূহে ইংৰাজীৰ লগতে ৰাজ্যিক ভাষাসমূহ ব্যৱহাৰ কৰে।\nতেনেস্থলত হিন্দী ভাষাৰ নামত এইদৰে পুনৰ অযথা সংঘাতৰ সৃষ্টিৰে মোদী চৰকাৰে কি কৰিব বিচাৰিছে? হিন্দীক ৰাষ্ট্ৰীয় ভাষা বুলি কৈ বিজেপিৰ লোকসকলে সংবিধান অৱমাননা কৰা নাইনে? সেয়ে হিন্দী ভাষাৰ প্ৰচলনৰ বিষয়টো সম্প্ৰতি গুৰুত্বপূৰ্ণ হৈ পৰিছে।


Lovalip in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Lovalip ar byavahar, ppali, parshwakriya, upkaar, kriya-pratikriya aaru satarkatabani\nLovalip की जानकारी\nLovalip ৰ লাভ আৰু ব্যৱহাৰসমূহ- Lovalip Benefits & Uses in Assamese- Lovalip ar laabh aaru byavaharsamuh\nLovalip ৰ পালি আৰু সেয়া কেনেদৰে ল'ব- Lovalip Dosage & How to Take in Assamese - Lovalip ar paali aaru xeya kenedore lobo\nLovalip ৰ পাৰ্শ্চক্ৰিয়াসমূহ- Lovalip Side Effects in Assamese- Lovalip ar parshwakriyasamuh\nLovalip সংক্ৰান্ত সতৰ্কতাবাণীসমূহ- Lovalip Related Warnings in Assamese- Lovalip xonkranta xatarkatabanisamuh\nঅইন দৰৱৰ সৈতে Lovalipৰ গুৰুতৰ ক্ৰিয়া-প্ৰতিক্ৰিয়া- Severe Interaction of Lovalip with Other Drugs in Assamese- Oinor xoite Lovalip ar gurutor kriya-pratikriya\nLovalip মতভেদসমূহ- Lovalip Contraindications in Assamese- Lovalip nishedhsamuh\nLovalip ৰ বিষয়ে সততে সোধা প্ৰশ্নসমূহ- Frequently asked Questions about Lovalip in Assamese- Lovalip ar bikhoye satate xodha prashnasamuh\nখাদ্য আৰু মদৰ সৈতে Lovalip ক্ৰিয়া-প্ৰতিক্ৰিয়া- Lovalip Interactions with Food and Alcohol in Assamese- khadya aaru modor xoite Lovalip kriya-pratikriya\nLovalip ৰ লাভ আৰু ব্যৱহাৰসমূহ - Lovalip Benefits & Uses in Assamese - Lovalip ar laabh aaru byavaharsamuh\nLovalip তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nLovalip ৰ পালি আৰু সেয়া কেনেদৰে ল'ব - Lovalip Dosage & How to Take in Assamese - Lovalip ar paali aaru xeya kenedore lobo\nLovalip-ৰ উপাদানসমূহ - Lovalip Active Ingredients in Assamese - Lovalip-ar upadaansamuh\nLovalip ৰ পাৰ্শ্চক্ৰিয়াসমূহ - Lovalip Side Effects in Assamese - Lovalip ar parshwakriyasamuh\nগৱেষণাৰ ভিত্তিত, Lovalip ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nLovalip সংক্ৰান্ত সতৰ্কতাবাণীসমূহ - Lovalip Related Warnings in Assamese - Lovalip xonkranta xatarkatabanisamuh\nLovalip-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাসকলে Lovalip লোৱাৰ পূৰ্বে চিকিতসকৰ পৰামৰ্শ লোৱা উচিত। আপুনিও যদি সেয়া নকৰে তেন্তে আপোনাৰ দেহত ইয়াৰ গম্ভীৰ পাৰ্শ্ব-প্ৰতিক্ৰিয়া হব।\nLovalip-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nLovalip ৰ স্তন্যপায়ী মহিলাৰ ক্ষেত্ৰত অতি সীমিত ক্ষতিকাৰক প্ৰভাৱ থাকিব পাৰে। তেনে ক্ষতিকাৰক প্ৰভাৱ থাকিলেও নিজে নিজে আঁতৰি যায়।\nবৃক্কত Lovalip কি প্ৰভাৱ দেখা গৈছে?\nLovalipৰ বৃক্ক ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nযকৃতত Lovalip কি প্ৰভাৱ দেখা গৈছে?\nLovalipৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Lovalip ৰ কি প্ৰভাৱ দেখা গৈছে?\nLovalipৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Lovalipৰ গুৰুতৰ ক্ৰিয়া-প্ৰতিক্ৰিয়া - Severe Interaction of Lovalip with Other Drugs in Assamese - Oinor xoite Lovalip ar gurutor kriya-pratikriya\nLovalip তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nLovalip মতভেদসমূহ - Lovalip Contraindications in Assamese - Lovalip nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Lovalip লোৱা অনুচিত যাতে -\nLovalip ৰ বিষয়ে সততে সোধা প্ৰশ্নসমূহ - Frequently asked Questions about Lovalip in Assamese - Lovalip ar bikhoye satate xodha prashnasamuh\nএই Lovalip-এ অভ্য়াস বা নিচাৰ সৃষ্টি কৰে নেকি?\nনহয়, আপনি Lovalipৰ প্ৰতি আসক্ত নহয়।\nLovalip য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, আপুনি ডাক্তৰৰ পৰামৰ্শৰ পিছতহ Lovalip লোৱাটো নিৰাপদ।\nমানসিক ৰোগৰ চিকিত্সাৰ বাবে Lovalip লৈ কোনো লাভ নাই।\nখাদ্য আৰু মদৰ সৈতে Lovalip ক্ৰিয়া-প্ৰতিক্ৰিয়া - Lovalip Interactions with Food and Alcohol in Assamese - khadya aaru modor xoite Lovalip kriya-pratikriya\nখাদ্য আৰু Lovalipৰ ক্ৰিয়া-প্ৰতিক্ৰিয়া\nকেতবোৰ খাদ্যৰ সৈতে সেৱনৰ ফলত Lovalipয়ে প্ৰভাৱ দেখুওৱাত পলম কৰিব পাৰে। এইবিষয়ে আপোনাৰ ডাক্তৰৰ সৈতে যোগাযোগ কৰক।\nমদ আৰু Lovalipৰ মাজৰ প্ৰতিক্ৰিয়া\nমদৰ সৈতে Lovalip সেৱন কৰাটো বিপজ্জনক হ'ব পাৰে।\nLovalip ৰ অনুকল্প - Substitutes for Lovalip in Assamese\nLovalip ৰ মূল্য আৰু পেকৰ চাইজ - Lovalip Price and Pack Size in Assamese - Lovalip ar mulya aaru pakor size\nআপুনি বা আপোনাৰ পৰিয়ালৰ কোনোবাই Lovalip লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Lovalip ব্যৱহাৰ কৰিছিল নেকি?\nআপুনি কিমান পৰিমাণে Lovalip সেৱন কৰিছিল?\nআপুনি Lovalip ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Lovalip সেৱন কৰে?


AXD 245 24TH JUNE 2013 - অসমীয়াৰ সুখ-দুখ\nHome Unlabelled AXD 245 24TH JUNE 2013\n২. ৰাষ্ট্ৰীয় গুজৱ.কমঃমাটি ৰসাল, হৃদয় বিশাল\n৩. প্ৰত্যাশাঃ গান্ধীৰ তিনিটা বান্দৰ\n৪. জীৱনৰ অনুভৱঃ দেওবৰীয়া নিমন্ত্ৰণত গংগা-যমুনা-সৰস্বতী\n৫. যি কথা নহয় সঁচাঃ হেড চাৰলৈ স্মাৰ্ট ফোন\n৬. হলৌচোলা ডিজাইনঃ তৰা দেখা দিন, হৃদয়ৰ সেউজ সংকেত\nআপডেটৰ পথতঃ লোকেল গুজৱ, জুতি লগা আখল, জীৱন-যৌৱনত সম্পৰ্ক..\nআন আন শেহতীয়া লেখা


এতিয়ালৈ ৩ টা অষ্ট্ৰেলিয়ান কেংগেৰু উদ্ধাৰ অসম সীমান্তত, এটা মৃত ! - Mahabahu.com\nএতিয়ালৈ ৩ টা অষ্ট্ৰেলিয়ান কেংগেৰু উদ্ধাৰ অসম সীমান্তত, এটা মৃত !\nin News, Special Report, Uncategorized\nঅসম সীমান্তত অষ্ট্ৰেলিয়ান কেংগেৰু\nগঁড়ৰ খড়্গৰ চোৰাং ব্যৱসায়, গঁড়ৰ খড়্গ উদ্ধাৰ, কেঁকো সাপ উদ্ধাৰ, বাৰ্মিজ চুপাৰি উদ্ধাৰ, সোণৰ বিস্কুট উদ্ধাৰ, হেৰোইন – মাৰিজুৱানা – আফিম উদ্ধাৰ, অসমীয়া কিশোৰী – গাভৰুক নাৰী সৰবৰাহকাৰীৰ কৱলৰ পৰা উদ্ধাৰ, ইত্যাদি সংবাদ বহুবছৰ ধৰি শুনি আহিছিলো; কিন্তু কাহানিও কল্পনা কৰা নাছিলো যে অসমৰ সীমান্তত কোনোবাদিনা উদ্ধাৰ হ’ব পাৰে কেংগেৰু!! অসমৰ মাজেৰে কি কি সৰবৰাহ হৈ থাকে বুলি যদি পৰীক্ষাত প্ৰশ্ন আহে, আৰু উত্তৰত যদি ‘কেংগেৰু’ বুলি লেখা হয় – সেই উত্তৰদাতাই শূণ্য নম্বৰ বা ‘মাইনাচ’ নম্বৰ পোৱাটো খাটাং।\nকিন্তু এতিয়া ঘোৰ কলিকাল! আমৰ গছত বেল লগাৰ দৰে, সৰ্বানন্দ সিংহৰ বেংমৰাত বিহাৰী ‘খিলঞ্জীয়া’ হোৱাৰ দৰে এক নাভূত- নাশ্ৰুত কান্ড সংঘটিত হৈছে এই মুলুকৰ সীমান্ত অঞ্চলত। হয়, কেংগেৰু উদ্ধাৰ হৈছে!\nযোৱা শুক্ৰবাৰে, ১ এপ্ৰিল, ২০২২ তাৰিখে, নিশাৰ ভাগত প্ৰথমে অসমৰ সীমা পাৰ হৈ কিছুদূৰ পাৰ হোৱাৰ পিছত অৱস্থিত জলপাইগুড়িৰ গজলডোবাৰ সমীপৰ ক্যানেল ৰোডৰ পৰা দুটাকৈ কেংগেৰু উদ্ধাৰ কৰা হয়। দুয়োটা কেংগেৰু ‘পোৱালি কেংগেৰু’ আছিল। স্থানীয় বাসিন্দাই কেংগেৰু দুটা দেখা পাই বন বিভাগক খবৰ দিয়ে আৰু বন বিভাগে কেংগেৰু দুটা উদ্ধাৰ কৰে। পোৱালি দুটা কিবা প্ৰকাৰে মাতৃ কেংগেৰুৰ পৰা বিচ্ছিন্ন হৈ পৰে বুলি বন বিভাগৰ কৰ্মীৰ ধাৰণা।\nএই বিৰলতম ঘটনাৰ উত্তেজনাৰ উপশম নৌ- হওঁতেই পুনৰ শুক্ৰবাৰে নিশাই শিলিগুড়িৰ ফাড়াবাড়িৰ নেপালী বস্তিৰ পৰা এটা পূৰ্ণ- বয়স্ক কেংগেৰু উদ্ধাৰ কৰা হয়। নিশাটোৰ ভিতৰতেই ডাবগ্ৰাম ৰেঞ্জৰ বনকৰ্মীসকলে ঘটনাস্থলীলৈ গৈ পূৰ্ণ-বয়স্ক কেংগেৰুটোক উদ্ধাৰ কৰে। এই ঘটনাই তীব্ৰ চাঞ্চল্যৰ সৃষ্টি কৰি থাকোতেই সংঘটিত হয় পুনৰ অইন এক ঘটনা!\nআজি শনিবাৰে ৰাতিপুৱাই ফাড়াবাড়িত উদ্ধাৰ কৰা হয় এটা মৃত কেংগেৰু। স্থানীয় সূত্ৰই জনোৱা অনুসৰি শনিবাৰে ৰাতিপুৱা শিলিগুড়িৰ বৈকুন্ঠপুৰ বন বিভাগৰ অধীনৰ চাৰুগাৰা ৰেঞ্জৰ আওতাত থকা ফাড়াবাড়িত এটা কেংগেৰু মৃত অৱস্থাত পোৱা হয়। কিদৰে কেংগেৰুটোৰ মৃত্যু হৈছিল, সেয়া এতিয়াও স্পষ্ট হোৱা নাই। হয়তো কোনো পশুৰ আক্ৰমণতো কেংগেৰুটোৰ মৃত্যু হ’ব পাৰে বুলি বন বিভাগৰ ধাৰণা।\nঅইন এক সূত্ৰৰ মতে ইতিমধ্যে কেংগেৰু তিনিটাক চিকিৎসা কৰাবলৈ বেঙ্গল চাফাৰী পাৰ্কলৈ পঠিওৱা হৈছে। এতিয়া প্ৰশ্ন উত্থাপন হৈছেঃ ক’ৰপৰা কিদৰে আহিল একাধিক কেংগেৰু? যি কেংগেৰু জলপাইগুড়ি বা অসমত পোৱা নাযায়, হঠাৎ ক’ৰপৰা আহিল এই কেংগেৰু!\nএই সম্পৰ্কে এগৰাকী জ্যেষ্ঠতম শুল্ক বিষয়াই ব্যক্তিগত ভাবে টিপ্পনী দি কৈছে যে এই কেংগেৰুবোৰ নিশ্চিতভাৱে ইন্দো- ম্যানমাৰ সীমান্তৰে চোৰাংকৈ সৰবৰাহ কৰা হৈছে আৰু অসম সীমান্ত পাৰ হোৱাৰ পিছত বঙ্গত প্ৰৱেশ কৰি জটিল পৰিস্থিতিৰ সন্মুখীন হৈ পৰিত্যক্ত কৰিবলগীয়া হোৱাত জংগলৰ আশে-পাশে নমাই দিয়া হৈছে। এই প্ৰসঙ্গত তেওঁ কয় যে কেইমাহমানৰ আগতে দুষ্প্ৰাপ্যতম চৰাই, জন্তু, সৰীসৃপৰ দ্বাৰা বোজাই এখন ট্ৰাক অসম পুলিচে জব্দ কৰিবলৈ সক্ষম হৈছিল। সেই সকলোবোৰ দুষ্প্ৰাপ্য জীৱ অনা হৈছিল সুদূৰ অষ্ট্ৰেলিয়াৰ পৰা চোৰাংকৈ ইন্দোনেছিয়া, ম্যানমাৰ, মিজোৰাম হৈ, আৰু সেইবোৰৰ লক্ষ্যস্থান আছিল মহাৰাষ্ট্ৰৰ এজন ধনকুবেৰৰ ব্যক্তিগত চিৰিয়াখানা! সম্ভৱতঃ কেংগেৰুবোৰৰো লক্ষ্যস্থান তেনে ধৰণৰ ব্যক্তিগত চিৰিয়াখানা আছিল। এতিয়া প্ৰশ্ন উত্থাপন হৈছে, যদি অষ্ট্ৰেলিয়াৰ কেংগেৰুও অসমৰ মাজেৰে এনেদৰে সৰবৰাহ হ’ব পাৰে, বাৰ্মিজ চুপাৰি বা ড্ৰাগ বা সোণৰ বিস্কুট সৰবৰাহ কৰা কিমান উজু তথা কিমান ক্ষমতাশালীৰ দীঘল হাত এইবোৰৰ সৈতে জড়িত! এতিয়া চোৰাংকৈ অনা বিৰলতম কেংগেৰুৰ তদন্তও কি হয় দেখা যাওক!


ছাইবৰৰ সম্পত্তি : হাতীগাঁও এছবিআইত কি পালে ভিজিলেন্সে? -\nHomeআঞ্চলিকছাইবৰৰ সম্পত্তি : হাতীগাঁও এছবিআইত কি পালে ভিজিলেন্সে?\nছাইবৰৰ সম্পত্তি : হাতীগাঁও এছবিআইত কি পালে ভিজিলেন্সে?\nগুৱাহাটী : ধনকুবৰে ছাইবৰ ৰহমানৰ সম্পত্তি বিচাৰি ধাৰাবাহিক অভিযান চলাই আছে মুখ্যমন্ত্ৰীৰ বিশেষ তদাৰকী শাখাই। ৰাজ্যৰ বিভিন্ন স্থানৰ লগতে মহানগৰীৰ বিভিন্ন স্থানত থকা ছাইবৰৰ সম্পত্তিৰ তালিকা প্ৰস্তুত কৰি কৰি পাৰ পোৱা নাই তদন্তকাৰীয়ে। আজিও ছাইবৰ ৰহমানৰ প্ৰথম পত্নী দেৱান শেহনাজ খাতুনক লগত লৈ এছবিআইৰ হাতীগাঁও শাখাত তদন্ত কৰে মুখ্যমন্ত্ৰী তদাৰকী শাখাৰ দলে।\nছাইবৰৰ সম্পত্তি তথা লুণ্ঠনৰ সম্পূৰ্ণ তথ্য এতিয়াও উদ্ধাৰ কৰা সম্ভৱ নোহোৱাৰ বাবেই আৰক্ষীয়ে তিনিমাহৰ ভিতৰত চাৰ্জশ্বীট দাখিল কৰাৰ ক্ষেত্ৰতো অনিশ্চয়তাৰ সৃষ্টি হৈছে। ছাইবৰৰ বিশাল সম্পাত্তিৰ তালিকা আৰু দীঘলীয়া হোৱাৰ সম্ভাৱনা আছে। ইফালে আজি ছাইবৰৰ লকাৰৰ পৰা একোৱেই উদ্ধাৰ কৰিব নোৱাৰিলে ভিজিলেন্সে। হাতীগাঁওৰ SBI শাখাত অভিযান চলাই নিৰাশ হ’ল তদন্তকাৰীৰ দল। এবছৰ পূৰ্বে পত্নীয়ে এই লকাৰটো খুলিছিল\nযদিও তাত একো উদ্ধাৰ নহ’ল। উল্লেখ্য যে, প্ৰায় ৫০টা বীমা, ২৪ টা বেংক একাউন্ট আছে ছাইবৰ ৰহমানৰ নামত। এতিয়াও বিভিন্ন চৰকাৰী বিভাগৰ পৰা সময়মতে নথি-পত্ৰ লাভ নকৰাৰ পৰিপ্ৰেক্ষিতত অভিযানকাৰী দলে তদন্তৰ গতি বৃদ্ধি কৰিব পৰা নাই।\nPrevious articleঅনলাইন লুডু খেলি প্ৰেমত পৰিল দেওৰেকৰ, নাজল-নাথল অৱস্থা বৌৱেকৰ!\nNext articleযুঁজি যোৱাৰ অংগীকাৰ ৩ আফগান কন্যাৰ\n‘তোমাৰ বাবে গৈ আছো’ – প্ৰেয়সীক লগ কৰিবলৈ গৈ হত্যাৰ বলি হয় যুৱক!


মুখ্যমন্ত্ৰী ডঃ হিমন্ত বিশ্ব শৰ্মাই মাজুলী ভ্ৰমণ কৰি থকাৰ সময়তে সংঘটিত হৈছিল এক ভয়ংকৰ ঘটনা।\nযোৱা ১২ মে’ৰ দিনা প্ৰশাসনে দিয়া নিষেধাজ্ঞা ভঙ্গ কৰি তাৰ পাছদিনা অৰ্থ্যাৎ ১৩ মে’ৰ দিনা তিনিখনকৈ সত্ৰত প্ৰৱেশ কৰিছিল মুখ্যমন্ত্ৰী হিমন্ত বিশ্ব শৰ্মাই।\nকিন্তু উক্ত দিনটোতে মুখ্যমন্ত্ৰীৰ পিছে পিছে এগৰাকী কোভিড পজিটিভ ৰোগী ঘুৰি ফুলিছিল। তাতকৈ কিবা ভয়ংকৰ কথা থাকিব পাৰে নে?\nআনকি এক বিশেষ সূত্ৰ অনুসৰি মুখ্যমন্ত্ৰী হিমন্ত বিশ্ব শৰ্মা জেঙৰাইমুখত উপস্থিত হোৱাৰ পাছতে তেওঁক আৰু সাংসদ প্ৰদান বৰুৱাক গামোছা পিন্ধাইছিল কোভিড আক্ৰান্ত যুৱকজনে। খবৰ অনুসৰি উক্ত যুৱকজনে মুখ্যমন্ত্ৰীক ভৰি চুই সেৱাও কৰিছিল।\nযুৱকজনৰ নাম হৰিপ্ৰসাদ পেগু বুলি জানিব পৰা গৈছে। যুৱকজনৰ ১২ মে’ৰ দিনা কোভিড পজিটিভ হিচাপে ধৰা পৰিছিল। তাৰ পাছত তেওঁ প্ৰতিশ্ৰুতি পত্ৰত চহী কৰি ঘৰত আছুতীয়া কক্ষত থাকিম বুলি উল্লেখ কৰিছিল।\nকিন্তু তাৰ পাছদিনাই ঘৰৰ পৰা মনে মনে ওলাই আহি মুখ্যমন্ত্ৰীৰ অনুষ্ঠানসমূহত অংশগ্ৰহণ কৰিলে।\nএতিয়া প্ৰশ্ন হৈছে এনে দায়িত্বজ্ঞানহীনতাৰ পৰিচয় দিয়াৰ পাছত যুৱকজনৰ বিৰুদ্ধে কি ব্যৱস্থা গ্ৰহণ কৰিব আৰক্ষী প্ৰশাসনে?\nকথাটো অৱগত হৈ ভাৰতীয় দণ্ডবিধিৰ ১৮৮/২৬৯/২৭০/৩৩৬ ধাৰাত মাজুলীৰ জেঙৰাইমুখ থানাত ৩৬/২১ নম্বৰত এক গোচৰ ৰুজু কৰিছে মাজুলীৰ কাৰ্য্যবাহী দণ্ডাধীশ বিভাষ পাঠকে। সংবাদ মাধ্যমৰ আগত এই কথা জনায় পাঠকে।\nইপিনে যুৱকজন মুখ্যমন্ত্ৰীৰ অনুষ্ঠানত আহিছিল বুলি গম পোৱা গৈছে বুলি তেওঁ উল্লেখ কৰে।\nআনহাতে, প্ৰশ্ন হৈছে ‘কি সুৰুঙাৰে মুখ্যমন্ত্ৰীৰ অনুষ্ঠানত প্ৰৱেশ কৰাৰ সুযোগ পালে হৰি প্ৰসাদে? মুখ্যমন্ত্ৰীৰ সৈতে উপস্থিত থকা সকলোৰে কোভিড পৰীক্ষা কৰোৱা হোৱা নাছিল নেকি?\nমুখ্যমন্ত্ৰীৰ পিছে পিছে ঘূৰি ফুৰা যুৱকজনে কিমান লোকৰ শৰীৰলৈ বিয়পালে কোভিড১৯ৰ ভাইৰাছ? মুখ্যমন্ত্ৰীক সাক্ষাৎ কৰিবলৈ অহা লোকক কোভিড টেষ্ট কৰোৱা হৈছিল নে? কোভিড আক্ৰান্ত যুৱকজনে মুখ্যমন্ত্ৰী হিমন্ত বিশ্ব শৰ্মা আৰু সাংসদ প্ৰদান বৰাক গোমাচা পিন্ধোৱা বুলি পোহৰলৈ অহাৰ পিছত মুখ্যমন্ত্ৰী আৰু সাংসদগৰাকীৰ কোভিড টেষ্ট কৰা হৈছে নে? এতিয়া এনে বহু প্ৰশ্নৰ উদয় হৈছে সচেতন মহলত।